
Πρόλογος
Η παρούσα πτυχιακή μελέτη, με τίτλο «Αξιοποίηση των προϊόντων του Μαστιχοφόρου Σχίνου και προώθηση τους σε παγκόσμιο επίπεδο», εκπονήθηκε στα πλαίσια των προπτυχιακών μου σπουδών στο τμήμα Θερμοκηπιακών Καλλιεργειών και Ανθοκομίας της σχολής Τεχνολογίας Γεωπονίας του ΤΕΙ Μεσολογγίου. Στην απόφασή μου για την επιλογή του συγκεκριμένου θέματος, πολύ σημαντικό ρόλο έπαιξε η αγάπη μου για τον τόπο που γεννήθηκα και μεγάλωσα, τη Χίο. Παράλληλα, η άγνοιά μου για το μοναδικό στον κόσμο προϊόν που παράγεται στη Χίο, τη Μαστίχα, με ώθησε να ασχοληθώ με το θέμα αυτό. Η επιθυμία μου ήταν να αναδείξω το προϊόν αυτό, που είναι το σήμα κατατεθέν του νησιού μου. Κατά την πορεία της κατάρτισης της πτυχιακής μου μελέτης συνειδητοποίησα την αξία του συγκεκριμένου προϊόντος, που κατάφερε να κρατήσει ζωντανά τα χωριά της νότιας Χίου σε δύσκολες ιστορικές περιόδους. Τέλος, αυτό που θέλω να τονίσω είναι ότι η καλλιέργεια της μαστίχας είναι μια ιδιαίτερα κοπιαστική εργασία και είναι ευχή όλων να γίνουν ευρέως γνωστές οι ευεργετικές επιδράσεις της μαστίχας, που έρχονται στο φως από τις επιστημονικές ανακαλύψεις, ώστε να αυξηθεί ακόμη περισσότερο η τιμή του προϊόντος και να ανταμειφθεί ο παραγωγός για τον κόπο του. 
Θερμές ευχαριστίες πρέπει να εκφράσω προς τον επιβλέποντα καθηγητή κ. Μάρκο Μπιλάλη, για την καθοδήγησή του κατά τη διάρκεια ολοκλήρωσης της εργασίας αυτής. Ευχαριστώ πολύ τα στελέχη και τους εργαζομένους της Ένωσης Μαστιχοπαραγωγών Χίου, της Mediterra Α.Ε. και των Mastic-spa για τη βοήθεια, τα στοιχεία που μου παραχώρησαν. Τέλος, οφείλω ένα μεγάλο ευχαριστώ στους ανθρώπους που είναι κοντά μου, τους γονείς μου, την αγαπημένη μου Μαρία και τους φίλους μου για την απλοχέρη στήριξη και την αγάπη τους.
ΕΙΣΑΓΩΓΗ
Η Χίος, η πατρίδα του Ομήρου, με την πανάρχαια ιστορία και τις φυσικές ομορφιές που σκλαβώνουν κάθε επισκέπτη, είχε ανέκαθεν ένα μυστικό όπλο, την ξακουστή σε όλο τον κόσμο Μαστίχα. Δεν είναι άλλωστε τυχαία η εκδοχή ότι το όνομα Χίος είναι φοινικικής καταγωγής και σημαίνει «Μαστίχα».

Η παρούσα εργασία διερευνά το προϊόν του Μαστιχοφόρου σχίνου, του δένδρου δηλαδή που παράγει τη Μαστίχα Χίου και πιο συγκεκριμένα τους τρόπους αξιοποίησης και προώθησής της σε όλο τον κόσμο δηλαδή το μάρκετινγκ των κυριότερων φορέων που ασχολούνται με τη μαστίχα.
Στο πρώτο κεφάλαιο δίνονται κάποιες πληροφορίες για το νησί της Χίου, σχετικά με την οικονομία, τον πληθυσμό και τις κλιματολογικές συνθήκες που επικρατούν. Επίσης γίνεται αναφορά στη παγκόσμια μοναδικότητα του φαινόμενου της Μαστίχας Χίου. Το κεφάλαιο κλείνει με μια ιστορική αναδρομή για την εξέλιξη της παραγωγής της μαστίχας από την αρχαιότητα μέχρι σήμερα και διαπιστώνεται ότι η μαστίχα ήταν γνωστή από πολύ παλιά.
Στο επόμενο κεφάλαιο γίνεται περιγραφή του μαστιχόδενδρου και των κλώνων του, γίνεται εκτενής αναφορά στον τρόπο της καλλιέργειας του μαστιχόδενδρου, καθώς και στις εργασίες που χρειάζεται να γίνουν για τη συγκομιδή και την κατεργασία της μαστίχας. Επισημαίνονται επίσης οι πολλαπλές της χρήσεις όπως και κάποια στοιχεία που έχουν σχέση με τις ευεργετικές επιδράσεις της μαστίχας στην υγεία, για τις οποίες πραγματοποιούνται αρκετές έρευνες στην Ελλάδα και το εξωτερικό.
Ακολουθεί το τρίτο κεφάλαιο όπου αναλύονται στοιχεία σχετικά με το εμπόριο της μαστίχας, τις εξαγωγές, καθώς και τους βασικούς φορείς που προωθούν το προϊόν, δηλαδή την Ένωση Μαστιχοπαραγωγών Χίου, την Mediterra Α.Ε. με κατοχυρωμένο σήμα Mastihashop και τα καταστήματα Mastic-spa τα οποία αποτελούν βασικό ανταγωνιστή των Mastihashop.
Στο τέταρτο και τελευταίο κεφάλαιο της εργασίας, γίνεται αναφορά στις έννοιες του μάρκετινγκ μάνατζμεντ στις οποίες βασίστηκε η Ε.Μ.Χ. για τη δημιουργία του πρώτου Mastihashop, στο Venture Capital που έπαιξε σημαντικό ρόλο στην πορεία ανάπτυξης της Mediterra Α.Ε. και τέλος, στα προβλήματα που αντιμετωπίζει όλο το δίκτυο παραγωγής, διαχείρισης και προώθησης της Μαστίχας Χίου και των προϊόντων της. 
ΚΕΦΑΛΑΙΟ 1Ο
ΧΙΟΣ ΚΑΙ ΜΑΣΤΙΧΑ
1.1. Ιστορική αναδρομή για το νησί της Χίου


Οικιστής και πρώτος βασιλιάς της Χίου κατά την παράδοση υπήρξε ο Οινοπίωνας, γιος του Διονύσου και της Αριάδνης που ήρθε από την Κρήτη και δίδαξε στους κατοίκους την αμπελουργία. Η κόρη του Οινοπίωνα, η νύμφη Χιόνη, έδωσε το όνομα Χίος στο νησί. Κατά τον Ίωνα όμως ονομάστηκε έτσι από το Χίο, το γιο του Ποσειδώνα, που όταν γεννήθηκε έπεσε πολύ χιόνι. Σύμφωνα με την τρίτη εκδοχή, το όνομα Χίος το έδωσαν οι Φοίνικες και σημαίνει στη συριακή γλώσσα μαστίχα. Κατά καιρούς το νησί αναφέρεται και με άλλα ονόματα που, όμως, δεν επικράτησαν.

Τα αρχαιολογικά ευρήματα στο Άγιο Γάλας και στο Εμπορειό, αποδεικνύουν ότι το νησί κατοικείται από το 6000 π.Χ. Οι πόλεμοι και οι σεισμοί όμως συνέβαλλαν στον αφανισμό και έτσι από την αρχαία Χίο των Ιωνικών πόλεων, σήμερα σχεδόν τίποτα δεν είναι ορατό. Η Χίος ανήκε στην Ιωνική Δωδεκάπολη. Πολύ γρήγορα το νησί αναπτύχθηκε και ισχυροποιήθηκε με κέντρο την πόλη της Χίου. Η θέση του στο δρόμο προς τον Εύξεινο Πόντο και προς τη Μεσόγειο, ανέδειξε τη Χίο σε μια από τις κυρίαρχες πόλεις των θαλασσών. Τα πλοία της όργωναν τις θάλασσες και τα χιακά αγγεία και νομίσματα συναντώνται σε ολόκληρη τη Μεσόγειο. Μεγάλα κέρδη απέφερε το διαμετακομιστικό εμπόριο. Εκτός από τη μοναδική μαστίχα, πηγή πλούτου και δόξας ήταν το κρασί, ο γνωστός Χίος οίνος, που υπήρξε ονομαστός για την εξαιρετική ποιότητα και την πανάκριβη τιμή του (www.alithia.gr). Η Χίος σε αντίθεση με άλλες περιοχές, δεν δημιούργησε αποικίες, αλλά εμπορικούς σταθμούς σε διάφορα κομβικά σημεία στα οποία προωθούσε τα προϊόντα της (www.chios.gr). 

Ίσως από τα μέσα του 7ου αιώνα οι Χιώτες είχαν εδραιώσει μια τυπική μορφή της ελληνικής πόλης-κράτους με πολιτική σταθερότητα, πλούτη και ευημερία. Φυσικό επακόλουθο των ευνοϊκών πολιτικών και οικονομικών συνθηκών ήταν η άνθιση των γραμμάτων, αφού η Χίος διεκδικεί την πατρότητα του κορυφαίου των ποιητών, του Ομήρου. 

Η μακρά αυτή περίοδος της ακμής της Χίου διακόπηκε από τους Πέρσες. Επί Δαρείου, εγκατέστησαν τυράννους στις Ιωνικές πόλεις, ο δε τύραννος της Χίου υπήρξε από τους απεχθέστερους. 

Μετά τις νίκες των Ελλήνων στα Μηδικά η Χίος ανεξάρτητη και αυτόνομη περιήλθε στην αθηναϊκή συμμαχία και μέχρι τον Πελοποννησιακό πόλεμο ακολούθησε μια πενηντάχρονη περίοδος ειρήνης και ανάπτυξης. Πλούτη συνέρρεαν στο νησί με αποτέλεσμα την πολυτέλεια που έφτανε ως την υπερβολή. Ο Θουκυδίδης χαρακτηρίζει τους Χιώτες ως τους πλουσιοτάτους των Ελλήνων και επαινεί την ευνομία της Χίου (www.alithia.gr).

Ο Πελοποννησιακός πόλεμος βρήκε τους Χιώτες να πολεμούν στο πλευρό των Αθηναίων μέχρι την καταστροφή της Σικελίας οπότε και στρέφονται στο πλευρό των Σπαρτιατών (www.chios.gr). Η Σπάρτη όμως διέταξε να μην έχει καράβια η Χίος, οπότε μετά το 394 μ.Χ. προσχωρούν στη νέα Αθηναϊκή συμμαχία (www.alithia.gr). Κατά τα χρόνια του Μεγάλου Αλεξάνδρου, στη Χίο υπήρχε Μακεδονική φρουρά. Μετά το θάνατο του όμως ακολούθησαν οι διάδοχοί του και ξεκίνησε μια περίοδος παρακμής για το νησί.

Στη συνέχεια οι Χιώτες συμμάχησαν με τους Ρωμαίους, απολαμβάνοντας την αρχή κάποια προνόμια (www.chios.gr). Η φιλία όμως των Χίων προς τους Ρωμαίους υπήρξε μοιραία κατά τους Μιθριδατικούς πολέμους, όπου ο στρατηγός του Μιθριδάτη κατέστρεψε τη Χίο (www.alithia.gr).

Η παράδοση λέει ότι το 250 μ.Χ. οι Ρωμαίοι θέλησαν να αναγκάσουν τον Άγιο Ισίδωρο να αλλαξοπιστήσει. Τον βασάνισαν λοιπόν και πέταξαν το ματωμένο σώμα του κάτω [image: image33.png]


από ένα σχίνο, κάπου στη νότια Χίο. Ο σχίνος λυπήθηκε πολύ για το βασανιστήριο του αγίου και δάκρυσε. Τα δάκρυα του ευωδίαζαν και έτσι δημιουργήθηκε η μαστίχα (www.in.gr).
Εικόνα 1. Τα «δάκρυα» όπως πέφτουν από τις «πληγές» (Πηγή: Σαββίδης, 2000)


Κατά τους πρώτους Βυζαντινούς αιώνες, όπως δείχνουν οι περιορισμένες πηγές πρέπει να υπήρχε στη Χίο ακμή, στην οποία συντελούσαν η γεωγραφική της θέση, που αναβαθμίστηκε με τη μεταφορά της πρωτεύουσας στην Κωνσταντινούπολη, η γεωργική παραγωγή και η βιοτεχνική παράδοση. Στα μέσα του 11ου αιώνα χτίστηκε η Νέα Μονή, η οποία εκτός από θρησκευτικό κέντρο έπαιξε πολύ σημαντικό ρόλο στην οικονομική ζωή του νησιού.

Η κατάληψη της Χίου από τους Γενουάτες το 1346 εγκαινίασε μια νέα εποχή (www.alithia.gr). Η Χίος ευημερούσε κατά την περίοδο της Γενουατοκρατίας. Το εμπόριο οργανώνεται από τη Μαόνα, μια εμπορική εταιρεία των Γενουατών και οι κατακτητές, αν και καταπίεζαν τους ντόπιους, καταφέρνουν να οργανώσουν το εμπόριο της μαστίχας και των υπολοίπων προϊόντων της Χίου. Τέλος, εισάγουν στο νησί την καλλιέργεια των εσπεριδοειδών (www.chios.gr).

Το 1566 κατακτούν το νησί οι Τούρκοι. Η τουρκική κατοχή στο νησί διήρκεσε για 350 χρόνια. Οι Τούρκοι παραχώρησαν στους Χίους πολλά προνόμια, θρησκευτικά και πολιτικά. Έτσι, σε αντίθεση με την υπόλοιπη Ελλάδα, το νησί την περίοδο αυτή ευημερεί. Η οικονομία ακμάζει καθώς και οι τέχνες και τα γράμματα. Η ακμή σταματά το 1822 όταν το νησί επαναστάτησε και οι Τούρκοι κατέσφαξαν τον πληθυσμό. Ακολολούθησε το εντυπωσιακό τόλμημα του Ψαριανού Κωνσταντίνου Κανάρη, με την ανατίναξη της Τουρκικής ναυαρχίδας, τον ίδιο χρόνο της σφαγής, και η προσπάθεια της Χίου να ανασυγκροτήσει την οικονομία της. Για μια ακόμη φορά η οικονομική και πολιτιστική παράδοση του τόπου ανακόπτεται από τον καταστρεπτικό σεισμό του 1881, που μεταβάλλει τα πάντα σε ερείπια.

Κατά τους Βαλκανικούς πολέμους στις 11 Νοεμβρίου του 1912, η Χίος τελικά ελευθερώνεται και ενώνεται με την Ελλάδα. Την κατοχή γνώρισε ξανά η Χίος στις 4 Μαΐου του 1941, όταν καταλήφθηκε από τους Γερμανούς. Η γερμανική κατοχή τερματίστηκε στις 10 Σεπτεμβρίου 1944 και στη διάρκειά της σημειώθηκαν ηρωικές πράξεις αντίστασης από μέρους των Χιωτών (www.alithia.gr). 

1.2. Γενικά στοιχεία για το νησί της Χίου
Διάγραμμα 1. Γεωγραφική τοποθέτηση της Χίου στον Ελλαδικό χώρο και στον παγκόσμιο χάρτη (Πηγή: Φυλλάδιο της Ένωσης Μαστιχοπαραγωγών Χίου - Προσωπική διαμόρφωση)
Ο νομός Χίου έχει έκταση 904 τετραγωνικά χιλιόμετρα και πληθυσμό 53.408 κατοίκους. Αποτελείται από τα νησιά Χίο, Ψαρά και Οινούσσες και είναι το πέμπτο σε μέγεθος ελληνικό νησί. Η Χίος ανήκει στα νησιά του βορειοανατολικού Αιγαίου. Ο νομός Χίου αποτελείται από 10 δήμους, ένας από τους οποίους είναι ο δήμος Μαστιχοχώριων (www.alithia.gr). 

1.2.1. Πληθυσμός

Ο πληθυσμός του νομού Χίου παρουσιάζει μια συνεχή κάμψη τα τελευταία χρόνια που οφείλεται στη μετανάστευση και στη συγκέντρωση στα αστικά κέντρα (www.alithia.gr). Σύμφωνα με την απογράφη του 2001 ο πληθυσμός του νησιού της Χίου ήταν 52.184 κάτοικοι. Αναφορικά με τα χωριά στα οποία φύεται η μαστίχα, τα περισσότερα ανήκουν στο δήμο Μαστιχοχωρίων, ο οποίος έχει πληθυσμό 4744 κατοίκους. Στο δήμο Μαστιχοχωρίων ανήκουν το Πυργί, τα Αρμόλια, η Βέσσα, η Ελάτα, η Καλαμωτή, το Λιθί, τα Μεστά, οι Ολύμποι και τα Πατρικά. Επίσης αρκετά μαστιχοχώρια συμπεριλαμβάνονται στο δήμο Ιωνίας, ο οποίος έχει 4650 κατοίκους (www.statistics.gr).

1.2.2. Κλίμα

Το κλίμα της Χίου είναι εύκρατο μεσογειακό, με θερμοκρασίες που το χειμώνα σπάνια φτάνουν τους 2-3 οC κάτω από το μηδέν ενώ το καλοκαίρι δύσκολα ξεπερνούν τους 44 οC.

1.2.3. Γεωλογία

Οι κυριότεροι γεωλογικοί σχηματισμοί της νήσου έχουν ηφαιστειογενή και ασβεστολιθική προέλευση. Το έδαφος στο οποίο καλλιεργείται το μαστιχόδενδρο είναι πετρώδες και ασβεστολιθικό. Τα εδάφη αυτά ευνοούν την ανάπτυξη του μαστιχόδενδρου, άλλωστε οι εδαφικές απαιτήσεις του δένδρου δεν είναι μεγάλες. Αντίθετα σε εδάφη με μεγάλη υγρασία δυσχεραίνεται η ανάπτυξη του, γιατί εμποδίζεται ο αερισμός των ριζών του (Σαββίδης, 2000).

1.2.4. Οικονομία

Στην οικονομική διάρθρωση της Χίου βασικό ρόλο παίζει η ναυτιλία. Ενώ η γεωργία και η κτηνοτροφία συνεχώς περιορίζεται, η ναυτιλία απασχολεί το 1/3 των εργαζομένων. Η ναυτιλία εξασφαλίζει τα 3/4 του εισαγόμενου συναλλάγματος. Οι βιομηχανίες από την άλλη, οι οποίες απασχολούν το 8% του ενεργού πληθυσμού, έχουν εκλείψει, ενώ οι εναπομένουσες βιοτεχνίες ασχολούνται με την παραγωγή γλυκών κουταλιού. Τα γλυκά που κατασκευάζουν είναι ονομαστά και έχουν μοναδική γεύση. Τα τελευταία χρόνια σημαντικό ρόλο στην οικονομία του νησιού παίζουν οι ιχθυοκαλλιέργειες. Εκμεταλλεύσιμα κοιτάσματα αντιμονίου υπάρχουν στο χωριό Κέραμος και θειοσιδηρούχες ιαματικές πηγές στο χωριό Αγιάσματα. Κύριο λιμάνι είναι το λιμάνι της πόλεως της Χίου, ενώ δευτερεύουσα σημασία έχουν τα λιμάνια Λαγκάδας, Μαρμάρου και Μεστών. Ένα από τα κυριότερα αγροτικά προϊόντα του νησιού είναι η μαστίχα, η οποία είναι ξακουστή σ’ ολόκληρο τον κόσμο για το άρωμά της και τη μοναδικότητα της (www.alithia.gr). Η μαστίχα διαδραμάτισε και εξακολουθεί να διαδραματίζει σημαντικό ρόλο στην οικονομική και κοινωνική ιστορία του τόπου (www.chios.gr).

1.3. Μοναδικότητα της μαστίχας

Η καλλιέργεια του μαστιχόδενδρου ήταν πάντα στενά συνδεδεμένη με το νησί της Χίου. Δημιουργεί έκπληξη το γεγονός ότι δεν υπήρξε επιτυχής ανάπτυξη της μαστίχας πουθενά αλλού. Για παράδειγμα στη χερσόνησο του Τσεσμέ οι συνθήκες είναι ιδανικές για το μαστιχόδενδρο, όμως απέτυχε η προσπάθεια μεταφοράς του. Αναφέρονται αποτυχημένες προσπάθειες να μεταφερθεί η καλλιέργεια του μαστιχόδενδρου στην Αττική και σε άλλα νησιά του Αιγαίου.
Ορισμένοι ερευνητές αναφέρουν ότι είδαν το συγκεκριμένο δένδρο σε ιδιωτικό κήπο στη Λεμεσό της Κύπρου, όπου μεταφέρθηκε εκεί από το νησί της Χίου. Από όλα όμως τα διαθέσιμα στοιχεία δεν γνωρίζουμε να υπήρξε ποτέ φυτεία στην Κύπρο που να παρήγαγε μαστίχα. Νεότεροι ερευνητές δηλώνουν ότι από την Pistacia lentiscus που φύεται στην Κύπρο ο κορμός, τα κλαδιά και οι ρίζες αξιοποιούνται ως καύσιμη ύλη και καμία αναφορά δεν γίνεται για παραγωγή μαστίχας.
Στο ίδιο το νησί της Χίου η καλλιέργεια είναι δυνατή μόνο στο νότιο τμήμα, το οποίο είναι ιδιαίτερα ξηρό και θερμό. Το τμήμα αυτό οριοθετείται από τη βόρεια πλευρά από μια συγκεκριμένη νοητή γραμμή που ενώνει τα χωριά Λιθί, Αγ. Γεώργιος Συκούσης και Καλλιμασιά. Η γραμμή αυτή ονομάστηκε «φυσικό και μυστηριώδες όριο» (Pernot, 1856) (βλέπε Διάγραμμα 2). Προσπάθειες να επεκταθεί η καλλιέργεια πέρα από το όριο αυτό απέτυχαν. Η αιτία αυτής της μοναδικότητας, πιθανόν να οφείλεται εκτός από τη μακρόχρονη παράδοση και σε κάποια εδαφολογικά και κλιματολογικά στοιχεία, τα οποία ευνοούν την καλλιέργεια του μαστιχόδενδρου μόνο στη Χίο και στο συγκεκριμένο τμήμα της (Σαββίδης, 2000).

1.4. Τα Μαστιχοχώρια

Τα μαστιχόδενδρα καλλιεργούνται σε 24 χωριά στη νότια Χίο. Παλαιότερα τα χωριά αυτά υπολογίζονταν σε 21. Τα μαστιχόχωρα αρχίζουν από την παραλιακή ανατολική πλευρά και καταλήγουν στη δυτική. Τα 24 μαστιχοχώρια είναι τα παρακάτω: Καλλιμασιά, Καταρράκτης, Νένητα, Φλάτσια, Βουνό, Κοινή, Παγίδα, Έξω Διδύμα, Μέσα Διδύμα, Μυρμήγκι, Θολοποτάμι, Άγιος Γεώργιος Συκούσης, Πατρικά, Καλαμωτή, Αρμόλια, Πυργί, Ολύμποι, Μεστά, Ελάτα, Βέσσα, Λιθί, Βαβύλοι, Νεοχώρι και Θυμιανά (Σαββίδης, 2000). Στα χωριά αυτά δραστηριοποιούνται 20 συνεταιρισμοί μαστιχοπαραγωγών (ΕΝΑ Χίου, 2003).
Όπως επισημάνθηκε και παραπάνω, σύμφωνα με την παράδοση στην περιοχή αυτή μαρτύρησε από τους Ρωμαίους ο Άγιος Ισίδωρος, το 255 μ.Χ. Το έκκριμα του σχίνου είναι τα δάκρυα του δένδρου για τον Άγιο που στη σκιά του έζησε αυτό το μαρτύριο. Βέβαια πρέπει να αναφερθεί ότι η παραγωγή της μαστίχας ήταν γνωστή από την αρχαιότητα, οπότε η σύνδεση της με το μαρτύριο του Αγίου Ισιδώρου αποτελεί απλά τη Χριστιανική εκδοχή αυτού του φαινομένου. Σύμφωνα με παλαιότερες αναφορές, η ιδιαιτερότητα των χωριών αυτών αποδιδόταν, σε υποθαλάσσια ηφαίστεια της περιοχής αλλά και σε κλιματολογικές συνθήκες (Σαββίδης, 2000).

Διάγραμμα 2. Χάρτης με τα μαστιχοχώρια της Χίου (Πηγή: www.in.gr)
1.5. Η χλωρίδα στα Μαστιχοχώρια

Η αυτοφυής χλωρίδα στα Μαστιχοχώρια, μαζί με τα διαφυγόντα είδη, περιλαμβάνει περίπου 320 είδη και υποείδη. Αυτά κυρίως φυτρώνουν στις άκρες των αγρών και αναβαθμών, στους «τράφους» και στους τοίχους που χωρίζουν τα αγροτεμάχια. Η βλάστηση παρουσιάζεται σε απόσταση που ποικίλει από λίγα εκατοστά έως αρκετά μέτρα από τους σχίνους, μεταξύ της μιας σειράς σχίνων και της άλλης και πολύ σπάνια κάτω από το ίδιο το φυτό. Αυτό οφείλεται στις καλλιεργητικές φροντίδες που λαμβάνουν χώρα στη βάση του μαστιχόδενδρου, στις οποίες θα γίνει αναφορά στη συνέχεια, καθώς και στην ελάχιστη ηλιοφάνεια που διαπερνά τους κλώνους του δένδρου.

Από τα πλέον γνωστά φυτά που συναντιούνται στην περιοχή των μαστιχόδενδρων συγκαταλέγονται: Η Ανεμώνη η ταόμορφος (Α. pavonina) στην ποικιλία purpureoviolacea, η Ανεμώνη η coronaria, σε όλες τις χρωματικές ποικιλίες, η Άνθεμις η xia (μαργαρίτα) και η παπαρούνα ή κουτσουνάδα (papaver rhoeas, papaver dubium και hybridum).

Από τις τουλίπες (λαλάδες), συναντούμε την τουλίπα praecox, στις περιοχές Θολοποταμίου, Καλλιμασιάς, στις Δίδυμες και Μυρμήγκι, την τουλίπα clusiana, σποραδικά στις Δίδυμες και Καλαμωτή (περιοχή Κατράρη) και την τουλίπα undulatifolia την κυμματόφυλλη, μεταξύ Κώμης και Eμπορειού και στα Κάτω Φανά.

Εικόνα 2. Το «κόκκινο χαλί» που σχηματίζουν οι λαλάδες δίπλα από τα μαστιχόδενδρα (Πηγή: Κ. Σταμούλης)

Κυκλάμινα φύονται στους «τράφους» και τοίχους, τόσο το κυκλάμινο το κισσόφυλλο όσο και το Περσικό, κυρίως στην περιοχή του Αγίου Γεωργίου Συκούση.
Επειδή η γύρω περιοχή από τα μαστιχόδενδρα δεν καλλιεργείται εκεί ευδοκιμούν άρα πολλά είδη ορχεοειδών. Ορισμένες περιοχές δε αποτελούν μοναδικούς βιότοπους αυτών των ειδών (Λιθί, Βέσσα, Θολοποτάμι, Κοντιλόπος, Κοινή, Αρμόλια, Εμποριός).

Κάτω από τους σχίνους έχουν βρεθεί σε μεγάλη ανάπτυξη, αρκετές φορές η oxalis pescaprae (η κοινή ξυνήθρα) φυτό που είναι αυτοφυές της Νότιας Αφρικής και έχει εγκλιματιστεί στη χώρα μας, λόγω ανάλογων ευμενών συνθηκών με την χώρα προέλευσης. Eπίσης παρατηρήθηκαν τα φυτά Asparagus officinalis (Σπαράγγι) και Smilax asera (αρκουδόβατος). Στην περιοχή του Ανέμωνα, της Καλλιμασιάς και του Θολοποταμίου, φύεται τον Μάρτη το ανοιξιάτικο μανιτάρι Μορχέλλα, η κωνική (καλογεράκι), που για τους γνώστες αποτελεί έναν από τους καλύτερους μεζέδες του ούζου. Το είδος όμως τείνει προς εξαφάνιση εξαιτίας των πολλών πυρκαγιών που έχουν λάβει χώρα στην περιοχή αυτή.

Στις περιοχές της Βέσσας και του Λιθίου, σε γειτνίαση με το πευκοδάσος, συναντώνται τα είδη Limodorum abortivum, Serapias vomeracea και Anacamptis pyramidalis (Πρακτικά Διεθνούς Συμπόσιου, 1997).

1.6. Η μαστίχα από την αρχαιότητα μέχρι σήμερα

1.6.1. Αρχαιότητα

Οι αρχαιότερες πληροφορίες για το μαστιχόδενδρο και τη μαστίχα προέρχονται από τον Ηρόδοτο, ο οποίος κατά τον 5ο αιώνα π.Χ. αναφέρει ότι στην αρχαία Ελλάδα, μασούσαν το αποξηραμένο ρητινώδες υγρό που ρέει από το φλοιό του μαστιχόδενδρου. Επίσης, ο Ιπποκράτης, ο Θεόφραστος, ο Διοσκουρίδης, ο Πλίνιος και ο Γαληνός αναφέρονται στη μαστίχα, την οποία αποκαλούν σχινική ρητίνη. Ήδη στην κλασική Ελλάδα, όταν η περιποίηση των δοντιών δεν ήταν ακόμα γνωστή, τα νέα κορίτσια μασούσαν μαστίχα, ώστε να αποκτούν ευχάριστη και δροσερή αναπνοή. Από το 10ο αιώνα π.Χ. και μετά η χρήση της μαστίχας διαδόθηκε ευρύτατα και όλοι όσοι επισκέπτονταν τη Χίο έκαναν αναφορά στις καλλιέργειες των μαστιχόδενδρων (Σαββίδης, 2000).

Ο πατέρας της ιατρικής, ο Ιπποκράτης, συνιστά τη μαστίχα ως θεραπευτικό μέσο. Ο Γαληνός, ο οποίος ήταν γιατρός από την Πέργαμο, είχε συστήσει μια συνταγή με μαστίχα Χίου ενάντια στα δαγκώματα φιδιών (Περίκος, 1995 και Σαββίδης, 2000). Ο Διοσκουρίδης που θεωρείται ο πατέρας της φαρμακολογίας, ο οποίος ήταν ιατρός και βοτανολόγος και διατηρούσε φαρμακείο για 35 χρόνια, είχε τονίσει ότι η μαστίχα είναι ευεργετική στη δυσπεψία, στην αναπαραγωγή του αίματος, στο χρόνιο βήχα, ενώ δρά και ως ηρεμιστικό φάρμακο. Το μάσημα της μαστίχας εκτός από τη στοματική υγιεινή και την ευχάριστη αναπνοή, τονώνει τις φωνητικές χορδές. Ο Διοσκουρίδης επισημαίνει επιπλέον, τις θεραπευτικές ιδιότητες του μαστιχελαίου, για το οποίο αναφέρει ότι χρησιμεύει για τις παθήσεις της μήτρας ως ήπιο θερμαντικό, στυπτικό και μαλακτικό. Θεραπεύει τα καρκινώματα που εμφανίζονται στο στομάχι, τις κοιλιακές και δυσεντερικές παθήσεις, καθαρίζει το πρόσωπο και του δίνει ωραίο χρώμα. Μάλιστα σύμφωνα με το Διοσκουρίδη, η καλύτερη ποιότητα μαστιχελαίου παρασκευάζεται στη Νήσο Χίο.

Κατά τον Πλίνιο μαστίχη παραγόταν και στην Ινδία και στην Αραβία, αλλά η πιο φημισμένη ήταν αυτή της Χίου. Έτσι ήδη από εκείνη την εποχή είχε τόσο μεγάλη αξία που άξιζε τη νοθεία. Επίσης ο Πλίνιος αναφέρει ότι μόνο στο νότιο τμήμα της Χίου, το οποίο απέχει 8 ώρες από την πόλη της Χίου, καλλιεργείται το μαστιχόδενδρο. Ο Πλίνιος ήταν συλλέκτης βοτάνων και έγραψε τη Φυσική Ιστορία, ένα έργο 37 τόμων.

Από πληροφορίες του Ηρόδοτου και του Διόδωρου από τη Σικελία η μαστίχα ήταν ένα από τα  υλικά ταρίχευσης του ανθρώπινου σώματος. Σε μούμιες που βρέθηκαν στην αρχαία Καρχηδόνα, έγιναν αναλύσεις στο υλικό ταρίχευσης και οι αναλογίες των συστατικών που βρέθηκαν ήταν αντίστοιχες με αυτές της μαστίχας. Έτσι πιστεύεται ότι η μαστίχα αντιπροσώπευε το κύριο συστατικό στο μίγμα ταρίχευσης μαζί με άλλα όπως το Μύρο. Σε άλλη μούμια οι αναλύσεις έδειξαν μια ανάμειξη της μαστίχας με ρητίνη κωνοφόρων.

Οι αρχαίοι συγγραφείς για τους οποίους έγινε λόγος παραπάνω αναφέρουν παράλληλα με τη μαστίχα Χίου παρόμοια κατώτερης ποιότητας, που παράγεται στην Αίγυπτο.

Παρόλο που η μαστίχα είναι γνωστή από αρχαιοτάτων χρόνων δεν είναι απόλυτα εξακριβωμένο εάν καλλιεργήθηκε για πρώτη φορά στη Χϊο. Υπάρχουν αναφορές για παραγωγή μαστίχης πριν μερικούς αιώνες στην περιοχή μεταξύ Οθωμανικής αυτοκρατορίας και Περσίας, δηλαδή στο σημερινό Κουρδιστάν. Δεν είναι όμως απόλυτα εξακριβωμένο αν πρόκειται για το ίδιο είδος δένδρου. Το γεγονός ότι δεν βρέθηκε να καλλιεργείται συστηματικά μέχρι σήμερα πουθενά αλλού είναι αρκετό για να πιστοποιηθεί ότι η πατρίδα του μαστιχόδενδρου είναι η νήσος Χίος. Μάλιστα, η ηλικία απολιθωμένων φύλλων μαστιχόδενδρου που βρέθηκαν στη Χίο υπολογίστηκε στα έξι εκατομμύρια χρόνια.
1.6.2. Αγία Γραφή

Στην Αγία Γραφή παρόλο που δεν αναφέρεται παραγωγή μαστίχας, το μαστιχόδενδρο Pistacia lentiscus αναφέρεται μια φορά με το όνομα σχίνος στο διδακτικό βιβλίο του προφήτη Δανιήλ.

Στην Αγία Γραφή επισημαίνονται και άλλα ονόματα φυτικών ειδών όπως: elah, elon, el, alah και allon τα οποία προέρχονται από το εβραϊκό el που σημαίνει θεός και ταυτίζεται με τη δύναμη και τη ρωμαλεότητα. Αυτά μεταφράστηκαν στην αρχαία ελληνική ως δρυς, αφού και στο δένδρο αυτό μπορούν να αποδοθούν οι παραπάνω ιδιότητες. Εξάλλου το όνομα δρυς εμπεριέχει την έννοια της δύναμης. Οι μεταφραστές της Αγίας Γραφής δεν ήταν άριστοι γνώστες της χλωρίδας της περιοχής, οπότε ήταν φυσικό τα παραπάνω ονόματα να αποδοθούν στην ελληνική γενικά ως δρυς. Σύμφωνα με τη γνώμη ειδικών ερευνητών μόνο τα ονόματα elon και allon έπρεπε να μεταφραστούν ως δρυς, ενώ τα ονόματα elah και alah αντιπροσωπεύουν τα είδη Pistacia palestina και Pistacia atlantica, τα οποία αποτελούν κλώνους του είδους Pistacia atlantica.
1.6.3. Ρωμαϊκή εποχή

Πολύ αργότερα από τον Ιπποκράτη αρκετοί Έλληνες και Λατίνοι γιατροί αναφέρουν τις χρήσεις και τις φαρμακευτικές ιδιότητες της μαστίχας στα κείμενά τους και προτείνουν μια σειρά συνταγών με μαστίχα σε συνδυασμό με άλλα βότανα.

Πρώτος ο αυτοκράτορας Ηλιογάβαλος ανάμειξε μαστιχέλαιο με κρασί και το ονόμασε μαστίχινον οίνον. Πιστεύεται ότι επρόκειτο για ποτό αντίστοιχο με το σημερινό ούζο με μαστίχα. Οι κυρίες της Ρώμης και αργότερα οι κυρίες της Κωνσταντινούπολης χρησιμοποιούσαν οδοντογλυφίδες από ξύλο μαστιχόδενδρου, γιατί είχε την ιδιότητα να λευκαίνει τα δόντια. Αυτή η συνήθεια διατηρήθηκε και στο μεσαίωνα στην Γαλλία, Αγγλία, Ολλανδία και Ισπανία.

Το μαστιχόδενδρο ως μεσογειακό φυτό ήταν από νωρίς γνωστό στη χλωρίδα της Ιταλίας. Στη βιβλιογραφία του 1604 αναφέρεται και παραγωγή μαστίχας στην Ιταλία, η οποία βέβαια ήταν ελάχιστη ποσοτικά αλλά και ποιοτικώς κατώτερη από αυτή της Χίου. Για το λόγο αυτό ο άραβας ιατρός και φιλόσοφος Avicenna κατηγορήθηκε από πολλούς συμπατριώτες του επειδή κακώς χρησιμοποίησε τον όρο ιταλική μαστίχα, αφού μαστίχα παράγεται μόνο στη νήσο Χίο και πουθενά αλλού. Ο Avicenna στο έργο του περιλαμβάνει τα πορίσματα των αρχαίων Ελλήνων ιατρών, όπως του Ιπποκράτη, του Γαληνού, του Διοσκουρίδη και άλλων (Σαββίδης, 2000).
1.6.4. Βυζαντινή Εποχή

Δεν υπάρχουν αξιόπιστες πηγές για την οργάνωση, τη συγκομιδή και το εμπόριο της μαστίχας κατά τη Βυζαντινή περίοδο. Πάντως, όσο καιρό το νησί βρισκόταν υπό την εξουσία της βυζαντινής αυτοκρατορίας το εμπόριο της μαστίχας ήταν μονοπώλιο του έλληνα αυτοκράτορα, όπως και το εμπόριο του αλατιού. Η μαστίχα απέδιδε στα αυτοκρατορικά ταμεία περίπου 120 χρυσά νομίσματα.

Η οικονομία της Χίου ήταν ανθηρή στα χρόνια του βυζαντίου λόγω της μαστίχας. Το προϊόν μάλιστα ήταν πασίγνωστο στα εμπορικά κέντρα της Ευρώπης και της Ανατολής. Λίγα χρόνια μετά την κατάληψη της Κωνσταντινούπολης από τους Φράγκους σταυροφόρους της 4ης σταυροφορίας, ο Μιχαήλ Παλαιολόγος αναγκάστηκε να εκχωρήσει εμπορικά προνόμια στους Γενοβέζους στη Χίο. Έτσι το βυζαντινό σύστημα παραγωγής και διαχείρισης της μαστίχας κληρονομήθηκε από τους Γενοβέζους (www.chiosonline.gr).
1.6.5. Κυριαρχία Γενοβέζων

Όταν η Χίος περιήλθε στην Κυριαρχία των Γενοβέζων, η οποία διήρκεσε από το 1346 έως το 1956 η παραγωγή της μαστίχας έλαβε νέες διαστάσεις. Συγκεκριμένα, το 1346 ιδρύθηκε η Μαόνα, ένα είδος μετοχικής ναυλωτικής μονοπωλιακής επιχείρησης, η οποία είχε την ευθύνη της μαστίχας, με μόνη υποχρέωση να δαπανά για την άμυνα του τόπου. Οι δώδεκα γενουατικές οικογένειες που κυβέρνησαν το νησί, οι Ιουστινιάνοι, εκτός από την προώθηση του εξαγωγικού εμπορίου της μαστίχας, ανέπτυξαν βιοτεχνίες μεταξωτών, εισήγαγαν την καλλιέργεια των εσπεριδοειδών και γενικά έθεσαν τα θεμέλια της σύγχρονης οργάνωσης της οικονομίας του νησιού.

Οι Μαονέζοι οργάνωσαν την παραγωγή και το εμπόριο της μαστίχας. Για να κρατηθούν οι τιμές σε υψηλά επίπεδα οριζόταν ως όριο ετήσιας ποσότητας τα 42.000 κιλά και το πλεόνασμα είτε φυλασσόταν για τον επόμενο χρόνο είτε καιγόταν. Μάλιστα η Μαόνα είχε στην ιδιοκτησία της και πλοίο για τη μεταφορά της μαστίχας. Έτσι η μαστίχα έφθανε μέσω Τεργέστης στη Μασσαλία και το Λονδίνο και από εκεί διαχεόταν σ’ ολόκληρη την Ευρώπη για ιατρική κυρίως χρήση. Η εταιρεία αυτή λειτούργησε μέχρι το 1566 παρά τις δυσκολίες που αντιμετώπιζε λόγω των Τούρκων.

Επειδή οι κλοπές και οι παρανομίες ήταν αρκετά συχνές, θεσπίστηκαν αυστηροί κανονισμοί για την προστασία της παραγωγής. Οι κλέφτες είχαν να αντιμετωπίσουν αυστηρές  τιμωρίες, όπως ο ακρωτηριασμός χεριών ή ποδιών. Αυστηρές ποινές επίσης ίσχυαν και για τους κλεπταποδόχους, ενώ αντίθετα μεγάλες αμοιβές προβλέπονταν για τους καταδότες.

Το εμπόριο της μαστίχας ήταν αποκλειστικότητα της Μαόνας, η οποία είχε το μονοπώλιο. Σε κανέναν άλλο δεν επιτρεπόταν παρόμοια δραστηριότητα και διορίζονταν ειδικοί αξιωματούχοι εντεταλμένοι για την συγκομιδή και την παράδοση του προϊόντος. Υπήρχαν ακόμη οι εξεταστές που είχαν ως αποστολή να ερευνούν τα πλοία για τυχόν λαθρεμπορία, ενώ οι λογαριαστές ήταν οι επόπτες της μαστίχας. Τέλος ο αρμοστής είχε το δικαίωμα να διορίζει υπαλλήλους των οποίων αρμοδιότητα ήταν η καταγραφή της παραγωγής. Υπάλληλος με αυτές τις αρμοδιότητες, μέχρι το 1700 ήταν ο Ιωάννης Μαυροκορδάτος, γιος του Αλέξανδρου Μαυροκορδάτου (Σαββίδης, 2000, www.chiosonline.gr).
1.6.6. Τουρκοκρατία

Στο ζυγό της Οθωμανικής αυτοκρατορίας η Χίος περιήλθε το 1566. Κατά τη διάρκεια της Τουρκικής κατοχής, οι κάτοικοι των μαστιχοχωρίων είχαν ιδιαίτερα προνόμια και μάλιστα περισσότερα από τους υπόλοιπους κατοίκους της Χίου, σύμφωνα με τον ιστορικό Σγουρό. Τα χωριά που είχαν ως κύρια εργασία την καλλιέργεια της μαστίχας ήταν αυτοδιοικούμενα, χωρίς να έχουν σχέση με την κεντρική εξουσία του νησιού. Απλά ήταν υπό τον έλεγχο του Σακίζ- εμινί, δηλαδή του φοροεισπράκτορα της μαστίχας, ο οποίος είχε ως συμβούλους του τους Σακίζ- βεκιλερί. Αυτοί εκλέγονταν από τους δημογέροντες των 21 Μαστιχοχωρίων, οι οποίοι αποτελούσαν τη βουλή που λεγόταν Κοινό των Μαστιχοχώρων. Η σύνοδος της βουλής αυτής γινόταν συνήθως στο κάστρο της Παναγίας της Σικελιάς, τα ερείπια της οποίας σώζονται μέχρι σήμερα. Ο Σουλτάνος συντηρούσε Σώμα Χωρικών για την καταγραφή της διακίνησης της μαστίχας. Η Τουρκική ονομασία της Χίου ήταν Σακιζ- Αδασί, από το Σακίζ που σημαίνει μαστίχα και το Αδά που σημαίνει νήσος.

Ο Σακίζ- εμινί ερχόταν μια φορά το χρόνο στο νησί, συνήθως φθινόπωρο, για να εισπράξει το φόρο της μαστίχας έναντι οποιουδήποτε άλλου, πλην του κεφαλικού. Η ποσότητα της μαστίχας που έπρεπε να παραδοθεί ως φόρος κυμαινόταν ανάλογα με την παραγωγή. Οι μαστιχοχωρίτες ήταν απαλλαγμένοι από κάθε φόρο και μάλιστα την εποχή του Σουλτάνου Οσμάν Γ΄ κατέβαλλαν 300 κιβώτια, δηλαδή 20.000 οκάδες. Για κάθε οκά που τυχόν έλειπε από την παραγωγή αντιστοιχούσε και κάποιο πρόστιμο.

Η έλευση του Σακίζ- εμινί ήταν πομπώδης με τύμπανα και σφυρίγματα προκειμένου να ειδοποιηθούν οι χωρικοί και να ετοιμάσουν το προϊόν. Μαζί του είχε και το ζυγιστή της μαστίχας, συνήθως Εβραίο. Ο ζυγιστής κάθε φορά που ζύγιζε κρατούσε μια χούφτα για τον Αγά και μια για τον εαυτό του. Εκτός από αυτό οι καταχρήσεις του ζυγιστή ήταν αναρίθμητες αλλά κανείς δεν τολμούσε να τις παρατηρήσει. Ο Αγάς των μαστιχοχωρίων είχε το δικαίωμα να αγοράσει το υπόλοιπο της μαστίχας και στη συνέχεια τη μεταπουλούσε.

Η καλύτερη ποιότητα έπρεπε να σταλεί από τον Αγά στην Κωνσταντινούπολη. Η μαστίχα αυτή προοριζόταν για τις περίπου 300 γυναίκες στο χαρέμι του Σουλτάνου, οι οποίες μασούσαν κόκκους μαστίχας ώστε να αποκτήσουν ευχάριστη αναπνοή, να βελτιώσουν τη στοματική τους υγιεινή και να ξεπερνούν την ανία τους. Η δεύτερη ποιότητα προοριζόταν για τα χαρέμια στο Κάϊρο.

Το νησί της Χίου ήταν δώρο του πρώτου Σουλτάνου προς την αγαπημένη του. Αυτή για χάρη της μαστίχας που της ανήκε προνομιακά, ασκούσε την επιρροή της υπέρ των ραγιάδων μαστιχοπαραγωγών. Άλλα προνόμια των μαστιχοχωρίων ήταν να μη γίνεται παιδομάζωμα στο νησί, το δικαίωμα να ασκούν ελεύθερα τη λατρεία τους και να ηχούν οι καμπάνες των εκκλησιών τους.

Κατά την εποχή της συγκομιδής, οι πύλες δηλαδή οι είσοδοι των μαστιχοχωρίων έκλειναν τα βράδια για την προστασία της παραγωγής. Για να εισέλθει κάποιος στα μαστιχόχωρα αυτή την εποχή, έπρεπε να έχει την άδεια του Αγά. Ταυτόχρονα οι αγροφύλακες, ή αλλιώς δραγάτες βρισκόταν σε επιφυλακή. Κατά τη διάρκεια της Τουρκικής κατοχής οι τιμωρίες για τους κλέφτες της μαστίχας παρέμειναν επίσης, ιδιαίτερα αυστηρές. Υπήρχαν τιμωρίες για τον πωλητή, τον αγοραστή, το μεταπράτη και το λαθρέμπορο.

Στην καταστροφή του 1822 οι τούρκοι έδειξαν κάποια επιείκεια στα μαστιχοχώρια προκειμένου να μη στερηθούν τη μαστίχα. Μετά την πυρπόληση όμως της Τουρκικής ναυαρχίδας από τον Κανάρη και το θάνατο του Καρά Αλή, επακολούθησε καταστροφή παρά τις αντίθετες διαταγές. Το αποτέλεσμα ήταν η κατακόρυφη πτώση της μαστίχας για μια δεκαετία. Το 1853 δόθηκαν ξανά τα προνόμια με τα οποία οι ραγιάδες των μαστιχοχωρίων ήταν απαλλαγμένοι από όλους τους φόρους του κράτους.

Στο Κοράνιο ο Προφήτης Μωάμεθ συνιστά τη χρήση μαστίχας στους πιστούς του και ίσως αυτός είναι και ο λόγος της μεγάλης κατανάλωσης μαστίχας από τον ισλαμικό κόσμο. Οι μωαμεθανοί προσέθεταν μαστίχα σε σκόνη στο ψωμί, ώστε να αποκτήσει ευχάριστο άρωμα. Οι Αιγύπτιοι χρησιμοποιούσαν τη μαστίχα για να καπνίζουν το εσωτερικό των πήλινων δοχείων που χρησιμοποιούσαν για νερό. Ο καπνός της ρητίνης έδινε στο δοχείο μια ευχάριστη οσμή, η οποία μεταφερόταν στο νερό και διαρκούσε για αρκετό καιρό. Ακόμη και νερό με δυσάρεστη οσμή και γεύση, γινόταν πόσιμο με την προσθήκη κόκκων μαστίχας. Η πρακτική αυτή διατηρήθηκε μέχρι σήμερα (Σαββίδης, 2000).
1.6.7. Νεότερη Ελλάδα
Μετά το 1830 που ιδρύθηκε το ανεξάρτητο ελληνικό κράτος η Χίος παρέμεινε υπό τουρκική κατοχή για άλλα 80 χρόνια μέχρι τον βαλκανικό πόλεμο. Από το 1890 η παραγωγή αυξάνει συνεχώς και στα 1900-1910 η παραγωγή φτάνει τις 200.000 οκάδες με τάσεις παραπέρα αύξησης παρά την περιορισμένη ζήτηση.

Από το 1910 μέχρι το 1920 η παραγωγή ελαττώνεται λόγω του βαλκανικού και παγκοσμίου πολέμου, οπότε αναγκάστηκαν πολλοί παραγωγοί να στραφούν προς άλλες καλλιέργειες, όπως π.χ. του καπνού. Από το 1920 παρατηρήθηκε μια μικρή αύξηση στην παραγωγή χωρίς βέβαια την αντίστοιχη ζήτηση. Το 1929 ο Νόμος 4381/1929 περιορίζει την επέκταση της καλλιέργειας, οπότε η παραγωγή σταθεροποιείται στις 200.000 οκάδες.

Μετά το Β΄ Παγκόσμιο πόλεμο, με την εισαγωγή του αμερικάνικου τρόπου ζωής, η μαστίχα άρχισε να αντικαθίσταται από μη φυσικά υποκατάστατα. Στη σημερινή Ελλάδα διατηρήθηκε σε ικανοποιητικό βαθμό η χρήση της μαστίχας και είναι εκτεταμένη η χρήση της στην ποτοποιία, τη ζαχαροπλαστική και τη βιομηχανία (Σαββίδης, 2000, www.chiosonline.gr).

Στο κεφάλαιο που μόλις παρουσιάστηκε δόθηκαν κάποια βασικά στοιχεία για την εξέλιξη της μαστίχας στις διάχρονικά. Λεπτομερέστερα επισημάνθηκε η τιμή και η ποσότητα του προϊόντος στις διάφορες εποχές και οι φορείς που τη διαχειρίζονταν στην κάθε εποχή. Στη συνέχεια γίνεται περιγραφή του μαστιχόδενδρου και περιγράφεται η κατάταξη του, αλλά και οι παραλλαγές της συγκεκριμένης κατηγοριοποίησης στην οποία ανήκει ο σχίνος. Τέλος ακολουθεί παρουσίαση του μηχανισμού παραγωγής της ρητίνης, δηλαδή της μαστίχας από τον σχίνο.

Στα προηγούμενα έγινε μια ιστορική αναδρομή για το νησί της Χίου και αναφέρθηκαν κάποια γενικά στοιχεία για τον πληθυσμό, το κλίμα, τη γεωλογία και την οικονομία του νησιού. Επίσης έγινε μια πρώτη επισήμανση για τη μοναδικότητα αυτού του νησιού, την οποία δίνει η μαστίχα και αναφέρθηκαν διάφορα βασικά στοιχεία για τα χωριά στα οποία καλλιεργείται. Ορισμένα μάλιστα από τα χωριά αυτά είναι μοναδικά στον κόσμο όχι μόνο για τη μαστίχα, αλλά και για την αρχιτεκτονική τους, όπως το Πυργί και τα Μεστά. Το πρώτο κεφάλαιο κλείνει με μια ιστορική αναδρομή για την πορεία της μαστίχας στις διάφορες εποχές. Ακολουθεί αναλυτική περιγραφή της καλλιέργειας του Μαστιχοφόρου Σχίνου, της συγκομιδής, της επεξεργασίας και των χρήσεων της Μαστίχας.

ΚΕΦΑΛΑΙΟ 2Ο
ΜΑΣΤΙΧΟΦΟΡΟΣ ΣΧΙΝΟΣ- ΚΑΛΛΙΕΡΓΕΙΑ- ΕΠΕΞΕΡΓΑΣΙΑ & ΧΡΗΣΕΙΣ ΜΑΣΤΙΧΑΣ

2.2. Το μαστιχόδενδρο ή σχίνος

2.2.1. Γενικά-Περιγραφή

Το δέντρο που παράγει την μαστίχα λέγεται σχίνος ή πυξάρι και ανήκει στην οικογένεια Pistacia και είναι παραλλαγή του είδους Pistacia lentiscus. Μάλιστα, η ακριβής ονομασία του είναι Pistacia lentiscus var. chia ή latifolia. Eίναι γενικά φυτό αυτοφυές που συναντιέται σε αρκετές περιοχές της Μεσογείου και στα Κανάρια νησιά. (Περίκος, 1995).

Εικόνα 3. Μαστιχοφόρος σχίνος (Pistacia lentiscus var. Chia) (Πηγή: Σαββίδης, 2000)
Το μαστιχόδενδρο είναι θάμνος αειθαλής, με ύψος 2-3 μέτρα και μερικές φορές φθάνει μέχρι τα 5 μέτρα στα ηλικιωμένα μαστιχόδενδρα. Αναπτύσσεται με βραδύτητα. Την πλήρη ανάπτυξη του την παίρνει στα 40-50 χρόνια της ζωής του. Από τον 5ο-6ο χρόνο, αρχίζει να δίνει μαστίχα και σε ηλικία 12-13 χρόνων αρχίζει να αποδίδει κανονικά δηλ. πάνω από 320 γραμμάρια και συχνά 1 κιλό μαστίχα.

Η ηλικία της κάθε φυτείας, αν κρίνουμε από το ύψος των δένδρων (περίπου 3μ.), ποικίλλει. Τα ηλικιωμένα μαστιχόδενδρα φθάνουν συνήθως τα 4-5 μ. ύψος. Η διάρκεια των μαστιχόδενδρων είναι πάνω από 100 χρόνια, λένε όμως ότι υπάρχουν και δένδρα 200 ετών. Από τα 70 χρόνια κι έπειτα, αρχίζει σιγά-σιγά η παρακμή και επιβάλλεται η αντικατάσταση της καλλιέργειας γιατί είναι πλέον οικονομικά ασύμφορη.

Είναι φυτό δίοικο. Τόσο τα αρσενικά όσο και τα θηλυκά άνθη, φέρονται σε διετές ξύλο με τη μορφή μικρών και πυκνών ταξιανθιών. Η εμφάνιση των ταξιανθιών, που είναι μασχάλιες ή επάκριες, αρχίζει από τα μέσα Μαρτίου περίπου και η άνθηση συμπληρώνεται κατά το τέλος Μαρτίου με αρχές Απριλίου. Τα άρρενα άτομα είναι εκείνα που αποδίδουν περισσότερη και καλύτερης ποιότητας μαστίχα και αυτά είναι κυρίως που καλλιεργούνται στη Νότια Χίο. Λόγω της υψηλής απόδοσης τους οι παραγωγοί τα αποκαλούν καρπόσκινα. Ο καρπός είναι δρύπη μικρή, σχεδόν σφαιρική που στην αρχή είναι κόκκινη και μετά, όταν ωριμάσει, γίνεται μελανή. Ο θηλυκός σχίνος δεν δίνει μαστίχα ή αποδίδει μικρές ποσότητες, δεύτερης ποιότητας. Για το λόγο αυτό σποραδικά μόνο συναντώνται θηλυκά δένδρα στα μαστιχόχωρα. (Σαββίδης, 2000).
Όλα τα όργανα του δένδρου (βλαστός, φύλλα, ρίζες, άνθη καρποί) διατρέχονται από ρητινοφόρους αγωγούς. Ο κορμός του δένδρου, έχει χρώμα ανοικτό σταχτί στις μικρές ηλικίες και σταχτόμαυρο στις μεγάλες, με ακανόνιστες πλάκες, όπως του πεύκου, που δεν ξεκολλούν εύκολα από τον κορμό. Οι ρίζες μεγαλώνουν και φτάνουν μέχρι 20 μέτρα μήκος (Περίκος, 1995). Ο βλαστός διακλαδίζεται με την παρέμβαση του καλλιεργητή, σε 2- 4 πλάγιους οι οποίοι διακλαδίζονται παραπέρα και δημιουργούν μια πυκνή κόμη. Η πορεία της εξέλιξης της κόμης του δένδρου έχει μεγάλη σημασία γιατί θα πρέπει να υπάρχει άνετη πρόσβαση στον κορμό κατά την περίοδο του κεντήματος και της συλλογής της μαστίχας (Σαββίδης, 2000).
Το ξύλο είναι ρητινώδες και σκληρότατο ενώ ο φλοιός είναι μαλακός. Οι βιβλιοξυλώδεις δέσμες των αγγείων έχουν χρώμα ξανθοκόκκινο. Ο φλοιός των νεαρών σχίνων και των μικρής ηλικίας κλάδων και βραχιόνων είναι λείος, ελαφρώς γυαλιστερός, χρώματός σταχτορόδινου ή ροδοπράσινου. Σε προχωρημένης ηλικίας δένδρα ο φλοιός καθίσταται ρικνός, μελανοερυθρωπός (Περίκος, 1995). 

Το ριζικό σύστημα είναι επιπόλαιο και αναπτύσσεται οριζοντίως. Οι ρίζες είναι δυνατές και αρκετά μακρές, φθάνοντας πολλές φορές σε μήκος 20 και πλέον μέτρα (Σαββίδης, 2000).

Η κόμη του σχίνου είναι σφαιρική. Η πορεία της εξέλιξης της κόμης του δένδρου έχει μεγάλη σημασία καθόσον θα πρέπει να υπάρχει άνετη πρόσβαση στο κορμό κατά την περίοδο του «κεντήματος» και της συλλογής της μαστίχας. Ο βλαστός δεν είναι ευθύς, διακλαδίζεται, με την παρέμβαση του καλλιεργητή, σε 2-4 πλάγιους οι οποίοι διακλαδίζονται παραπέρα και δημιουργούν μια πυκνή κόμη. Έχει χρώμα σταχτί ανοιχτό όταν είναι σε μικρή ηλικία το δένδρο και σε μεγάλη ηλικία σταχτόμαυρο, με ακανόνιστες πλάκες (ρυτίδες ή ρυκνίδες), όπως του πεύκου, που δεν ξεκολλούν εύκολα από τον κορμό (Περίκος, 1995).
Τα φύλλα του είναι σύνθετα με 3-4 ζεύγη άλλοτε αζυγώς και άλλοτε ζυγώς πτερωτά. Είναι λεία, έχουν πράσινο ζωηρό χρώμα και σχήμα όπως της μυρσίνης. Τα φυλλάρια των αρσενικών είναι μεγαλύτερα και πλατύτερα από αυτά των θηλυκών καθώς και βαθύτερου πράσινου χρώματος (Σαββίδης, 2000).

Εικόνα 4. Προστατευτικά συμπαγή τοιχώματα στην επιφάνεια τρυφερού βλαστού. Ηλεκτρονική μικροσκοπία σάρωσης. Μεγέθυνση x500 (Πηγή: Σαββίδης, 2000)

2.2.2. Συστηματική κατάταξη

Το μαστιχόδενδρο ανήκει στην οικογένεια Anacardiaceae της τάξεως Sapindales. Η οικογένεια αυτή περιλαμβάνει 4 γένη που είναι όλα μικρά δένδρα ή θάμνοι. Ένα από τα γένη αυτά είναι και το Pistacia. Συγκεκριμένα, το Pistacia lentiscus είναι ένα μικρό αειθαλές δένδρο ή θάμνος που ευδοκιμεί στις ξηρές και ανοιχτές περιοχές της Μεσογείου μέχρι την Πορτογαλία. Το κέντρο προέλευσης της Pistacia είναι η κεντρική Ασία από όπου τα διάφορα είδη του γένους εξαπλώθηκαν γύρω από τη Μεσόγειο. Πολλά είδη Pistacia παράγουν ρητίνη σε κάποιο βαθμό, όμως μόνο δυο από αυτά, η Pistacia lentiscus και η Pistacia atlantica, αξιοποιήθηκαν από αρχαιοτάτων χρόνων για την παραγωγή και εμπορία αυτού του προϊόντος (Σαββίδης, 2000).

2.2.3. Κλώνοι- Παραλλαγές του μαστιχόδενδρου

Τα φυλλάρια του μαστιχόδενδρου είναι πλατιά. Το χαρακτηριστικό αυτό όμως γνώρισμα δεν είναι σταθερό. Από παρατηρήσεις στις περιοχές Πυργί, Αρμόλια, Κόμη, Βέσσα, Άγιος Γεώργιος Συκούσης κ.λ.π. φαίνεται ότι εκτός από το συγκεκριμένο είδος με πλατιά φύλλα, υπάρχουν και άλλα με πολύ στενότερα.
Όταν χρησιμοποιείται η λέξη κλώνος γίνεται αναφορά στις διάφορες μορφές μαστιχόδενδρων με βάση παρόμοια γνωρίσματα όπως το σχήμα των φύλλων και του βλαστού, τις μηχανικές ιδιότητες του φλοιού και την ποιότητα της μαστίχας. Αυτοί οι κλώνοι δημιουργήθηκαν από παλιά και διατηρήθηκαν μέχρι τις μέρες μας μετά από μακροχρόνια επιλογή για την ποσότητα και την ποιότητα της μαστίχας από τους εκάστοτε μαστιχοπαραγωγούς. Έχουν περιγραφεί πέντε κλώνοι οι οποίοι φέρουν τοπικά ονόματα όπως:
Α. Μαυρόσκοινος ή Λαγκαδιώτης

Κυριαρχεί στο μεγαλύτερο μέρος των φυτειών. Τα φύλλα του είναι μαυροπράσινα, λεπτά και χωρίς μίσχο. Τα φύλλα είναι κανονικά όπως της μυρσίνης, ελαφρά κυρτά προς τη μια πλευρά. Είναι σχεδόν άμισχα και καταλήγουν σε αιχμή. Προσφύονται εναλλάξ στον κεντρικό μίσχο, είναι λεπτά και μάλλον κυλινδρικά (σύνθετα). Παράγει πρώτης ποιότητας ρητίνη, άφθονη και διαυγή. Αρχίζει την παραγωγή από νεαρή ηλικία αλλά η εκροή της ρητίνης δεν είναι ομοιόμορφη σε όλα τα στάδια. Ο κορμός σε μεγάλη ηλικία παρουσιάζει νέκρωση του φλοιού από τα κεντήματα, με αποτέλεσμα να ελαττώνεται σημαντικά η επιφάνεια του κορμού που μπορεί να κεντηθεί για να αποδώσει και είναι περισσότερο ευπρόσβλητος από μύκητες, όπως τον μύκητα Polyporus. 
Β. Βότομος
Το είδος αυτό έχει μεγαλύτερη ανάπτυξη από τον Μαυρόσκοινο. Τα φύλλα του είναι πιο ανοιχτόχρωμα, παχιά και πεπλατυσμένα με στρογγυλεμένες απολήξεις. Ο φλοιός του είναι περισσότερο χυμώδης και απονεκρώνεται πιο δύσκολα από τα κεντήματα όμως η ρητίνη έχει μειωμένη διαύγεια, μάλλον ανεπαίσθητη. Συγκεκριμένα, η απόδοση του είναι η μεγαλύτερη από όλους τους κλώνους και η εκροή της ρητίνης διατηρείται σταθερή καθ’ όλη τη διάρκεια της συλλογής. Λόγω των προτερημάτων του πρέπει να προτιμάται κατά τις νέες σχινοφυτεύσεις.
Γ. Βιγλιώτης ή Μαρουλόσκοινος ή Μαρουλιώτης ή Καλλιμασιώτης
Παρόμοιος με το βότομο, όμως τα φύλλα του είναι παχιά, σαρκώδη και με στρογγυλεμένα άκρα. Η απόδοση σε ρητίνη είναι ικανοποιητική παρόλο που εμπεριέχονται σ’ αυτή μικρές φυσαλίδες αέρα.
Δ. Κρεμεντινός
Το όνομά του το οφείλει στην κρεμεντίνη με την οποία μοιάζει η ρητίνη του. Είναι παρόμοιος με τον μαυρόσκοινο, με τη διαφορά ότι η ρητίνη δεν πήζει εύκολα. Μάλιστα, η ρητίνη έχει κίτρινο χρώμα και η ποσότητα της είναι ικανοποιητική.
Ε. Λιβανός
Συναντάται σπάνια και σποραδικά σε ορισμένες κοινότητες. Η ρητίνη που παράγεται είναι κατώτερης ποιότητας και μοιάζει με το λιβάνι από το οποίο πήρε και το όνομα του (Σαββίδης, 2000).
Οι περισσότερες από τις παραπάνω παραλλαγές πήραν το όνομά τους από την τοποθεσία όπου καλλιεργούνται (Περίκος, 1995). 

2.2.4. Ετυμολογία

Το όνομα του γένους Pistacia, σύμφωνα με το βοτανικό- ετυμολογικό λεξικό του Witstein που εκδόθηκε το 1856 προέρχεται από το πίσσα και το ακέομαι. Πίσσα σημαίνει πυκνόρρευστος κολλώδης χυμός και το ακέομαι αποδίδεται ως θεραπεύω, επανορθώνω.
Η άποψη ορισμένων ερευνητών ότι το όνομα είναι περσικής προέλευσης και μάλιστα από το pista, pistan που μεταφράζεται στα ελληνικά ως δάσος πιστακίας, είναι εντελώς αστήρικτη. Ο όρος πίσσα αναφέρεται μέχρι σήμερα σε κολλώδες ρευστό. Ο Διοσκουρίδης μάλιστα χρησιμοποιεί τον ίδιο όρο για τη ρητίνη του πεύκου την οποία αποκαλεί κολωφωνία πίσσα, δηλαδή πίσσα από την πόλη Κολοφώνα της Μικράς Ασίας. Αν δεχτούμε την άποψη αυτή τότε το pista ή pistan θα πρέπει να προκύψει Pistania και όχι Pistacia ως όνομα του γένους. Εξ άλλου το μαστιχόδενδρο είναι ένα καθαρά μεσογειακό φυτό οπότε είναι απίθανο να φέρει περσικό όνομα, όταν μάλιστα πολλά φυτά ξένα ως προς την ελληνική χλωρίδα έχουν καθαρά ελληνικά ονόματα.
Το όνομα της οικογένειας Anacardiaceae προέρχεται από την πρόθεση ανά + καρδία, επειδή οι καρποί μέσα στο σαρκώδες περικάρπιο έχουν το σχήμα καρδιάς. Τα ονόματα και των άλλων γενών και ειδών της οικογένειας Anacardiaceae προκύπτουν επίσης από παρόμοιες με την Pistacia ιδιότητες. Συγκεκριμένα το όνομα του είδους lentiscus προέρχεται από το λατινικό lentus, που σημαίνει κολλώ. Αναφορικά με τη ρητίνη του μαστιχόδενδρου επικράτησε ο όρος μαστίχη σε όλο σχεδόν τον κόσμο, προερχόμενο από το ρήμα μαστάζω που σημαίνει μασώ (Σαββίδης, 2000).
2.2.5. Φυσιολογία παραγωγής ρητίνης
2.2.5.1. Δομή των ρητινοφόρων αγωγών και κατανομή τους στον φυτικό ιστό.

Οι ρητινοφόροι αγωγοί είναι επιμήκεις σωληνοειδείς δομές που περιβάλλονται από επιθηλιακά κύτταρα , η αποικοδόμηση των οποίων έχει ως αποτέλεσμα την παραπέρα διεύρυνση και ανάπτυξη του αγωγού, και σηματοδοτεί την έναρξη δημιουργίας του. Όταν τα επιθηλιακά κύτταρα πλησιάζουν στο στάδιο της αποικοδόμησης εμφανίζουν μεγάλο πυρήνα, μεγάλα σταγονίδια λιπιδίων και το κυτόπλασμα γίνεται σκοτεινότερο. Η διαδικασία αυτή δεν είναι σταθερή και η πορεία ανάπτυξης του αγωγού ποικίλει, ανάλογα με τις συνθήκες ακόμα και στο ίδιο φυτικό όργανο.
Τα επιθηλιακά κύτταρα έχουν προστατευτικό ρόλο. Μεγάλη είναι η συμβολή τους στην απορρόφηση της έντονης ηλιακής ακτινοβολίας, η οποία θα μπορούσε να προκαλέσει υπερθέρμανση και πήξιμο της ρητίνης, γεγονός που θα εμπόδιζε τη ροή της μέσα στον αγωγό.

Οι ρητινοφόροι αγωγοί του μαστιχοφόρου σχίνου, συναντώνται κυρίως στο βλαστό, καθώς επίσης στα φύλλα και τη ρίζα. Στο βλαστό, οι ρητινοφόροι αγωγοί κατανέμονται κατά μήκος του φλοιώματος των ηθμαγγειωδών δεσμίδων και οριοθετούνται εσωτερικά από πιθηλιακά κύτταρα. Εξωτερικά των επιθηλιακών κυττάρων παρατηρούνται μια ή περισσότερες σειρές από κύτταρα θήκης.
Εικόνα 5, 6. Δεξιά: Εγκάρσια τομή σε διετή βλαστό. Μεγέθυνση × 150.
Αριστερά: Ρητινοφόρος αγωγός. Μεγέθυνση × 550 (Πηγή: Σαββίδης, 2000)

Στην εξωτερική τους πλευρά (η οποία είναι πιο ευαίσθητη), οι ρητινοφόροι αγωγοί, περιβάλλονται από τόξα σκληρεγχυματικών ινών, οι οποίες αποτελούνται από 3-4 σειρές κυττάρων, ο ρόλος των οποίων είναι προστατευτικός ως προς τον αγωγό.
Όπως προαναφέρθηκε, οι ρητινοφόροι αγωγοί παρατηρούνται και στα φύλλα, στον κεντρικό μίσχο αλλά και στους μικρότερους μίσχους των επιμέρους φυλλαρίων. Στους τελευταίους απαντώνται έξι ρητινοφόροι αγωγοί, που συνοδεύουν τον αγωγό ιστό μέχρι το φλοίωμα (ηθμοσωλήνες). Ακόμη υπάρχουν 3 ρητινοφόροι αγωγοί, στην κεντρική νεύρωση των φύλλων ,οι οποίοι συνοδεύουν τις αντίστοιχες ηθμαγγειώδεις δεσμίδες.
Οι ρητινοφόροι αγωγοί εμφανίζονται  πολύ νωρίς, ακόμα και στα νεαρά στάδια ανάπτυξης των φύλλων. Η παρουσία των καλά ανεπτυγμένων ρητινοφόρων αγωγών στα υποτυπώδη φύλλα (λέπια), ενισχύει τον προστατευτικό ρόλο των λεπιών αυτών στους τρυφερούς οφθαλμούς, κι αυτό γιατί, τα αιθέρια έλαια που περιέχονται στη ρητίνη, η οποία παράγεται στο σημείο αυτό, εξατμίζονται και κατά την εξάτμισης τους, παράγονται ατμοί ,οι οποίοι δρουν τοξικά απωθώντας ανεπιθύμητα έντομα (Σαββίδης, 2000).
2.2.5.2. Μηχανισμός έκκρισης της ρητίνης

Η έκκριση της ρητίνης λαμβάνει χώρα σε εξειδικευμένες ανατομικές δομές, τους ρητινοφόρους αγωγούς και περιλαμβάνει 2 στάδια. Αρχικά έχουμε το σχηματισμό των επί μέρους συστατικών στα επιθηλιακά κύτταρα (1ο στάδιο) και στη συνέχεια την καταστροφή των κυττάρων αυτών και την απελευθέρωση των συστατικών στο εσωτερικό του αγωγού (2ο στάδιο).

Αναλυτικότερα, παρατηρείται βαθμιαία διάλυση των κυτταρικών τοιχωμάτων των επιθηλιακών κυττάρων, αρχίζοντας από τα κύτταρα που βρίσκονται κοντά στο κυτόπλασμα. Τα διάφορα συστατικά των κυττάρων, τα υπολείμματα των κυτταρικών τοιχωμάτων, μεμβράνες, ακόμα και ολόκληρα κύτταρα δημιουργούν μια άμορφη μάζα, η οποία αποτελεί το πρόδρομο υλικό της ρητίνης.

Η σύνθεση των επί μέρους συστατικών της ρητίνης πραγματοποιείται ξεχωριστά, σε διάφορα κυτταρικά οργανίδια. Για παράδειγμα, βρέθηκε ότι η σύνθεση των διάφορων τερπενίων (συστατικό ρητίνης) λαμβάνει χώρα σε διαφορετικά όργανα του φυτού (βλαστός, φύλλα, ρίζα, άνθος, καρπός), τα οποία έχουν το δικό τους αποκλειστικό ρόλο.

Οι θέσεις όπου γίνεται η παραγωγή  ρητίνης δεν είναι ακόμη επακριβώς γνωστές, διότι δεν έχει ακόμα εφαρμοσθεί κάποια κατάλληλη μέθοδος για την παρακολούθηση των πρόδρομων ουσιών στα ζωντανά κύτταρα. Η παρουσία της ρητίνης στα διάφορα κυτταρικά διαμερίσματα φαίνεται μόνο από το σκοτεινό χρώμα που παρουσιάζουν αυτά, ύστερα από χρώση με τριοξείδιο του οσμίου(ΟsO4) (Σαββίδης, 2000).
2.2.5.3. Ρόλος της έκκρισης
Η έκκριση είναι αναγκαία διαδικασία του μεταβολισμού, κατά την οποία ο φυτικός οργανισμός αποβάλλει διάφορες ουσίες, οι οποίες μετά τη αποβολή τους εκπληρώνουν σημαντικούς φυσιολογικούς σκοπούς. Παρακάτω αναφέρεται ο ρόλος κάποιων τέτοιων ουσιών.
Έτσι, ουσίες όπως: τα έλαια, τα γλυκερίδια, τα οξέα , τα τερπένια και οι ταννίνες δρουν άμεσα ή έμμεσα ως αμυντικές ουσίες. Μπορούν να προσελκύουν τους διάφορους επικονιαστές ή να απωθούν ανεπιθύμητους εχθρούς, έντομα και μύκητες. Οι σκληρεγχυματικές ίνες προσφέρουν εκτός από προστασία και στήριξη στον ρητινοφόρο αγωγό.
Σημαντικός είναι ο ρόλος που παίζει, η έκκριση της ρητίνης στα φύλλα και στα άνθη. Η εκκρινόμενη ρητίνη που καλύπτει την επιφάνεια των φύλλων, έχει ως σκοπό, την μείωση της θερμοκρασίας του φύλλου κυρίως τις ζεστές μέρες, αυξάνοντας την αντανάκλασης της ακτινοβολίας από αυτό. Ακόμη κατά τη διάρκεια της διαπνοής, μειώνει τις απώλειες νερού από την επιφάνεια τους.
Η παρουσία των ρητινοφόρων αγωγών, όπως επίσης και τα γενικότερα ανατομικά χαρακτηριστικά των φυτικών οργάνων, αποτελούν μέρος του συστήματος άμυνας, με το οποία το φυτό, προσαρμόζεται άριστα στις αντίξοες ξηροφυτικές συνθήκες.

Όλοι οι επιμέρους ρητινοφόροι αγωγοί της ρίζας, του βλαστού και των φύλλων σχηματίζουν ένα συνεχές τρισδιάστατο σύστημα, μέσω του οποίου, αυξάνεται η συγκράτηση του νερού στους ιστούς, με αποτέλεσμα την προστασία του φυτού από την αφυδάτωση και τη ξηρασία.
Τέλος, τυχόν τραυματισμός κάποιου οργάνου, έχει ως αποτέλεσμα, την έξοδο ρητίνης και χυμού από τον αγωγό ιστό. Οι εκκρινόμενες τερπενικές ουσίες και άλλα συστατικά, φτάνουν στο μέρος όπου υπάρχει η «πληγή», και είτε εξατμίζονται, είτε παραμένουν και επουλώνουν το τραύμα, έτσι ώστε το φυτό να έχει τις λιγότερες απώλειες σε χυμό. Επιπλέον η παρουσία της ρητίνης στην τραυματισμένη περιοχή, βοηθάει στην άμυνα του φυτού, εμποδίζοντας την είσοδο παθογόνων μικροοργανισμών από την πληγή (Σαββίδης, 2000). Σε αυτήν ακριβώς την ιδιότητα βασίζεται όλη η τέχνη της παραγωγής ρητίνης, η οποία χρησιμοποιείται εδώ και αιώνες στο νησί της Χίου.
2.2.5.4. Φυσιολογική ανάλυση της μαστίχας
Το χρώμα της ρητίνης είναι αρχικά υποκίτρινο ή ωχρό πράσινο καθώς περιέχει ίχνη χλωροφύλλης. Με το πέρασμα του χρόνου χάνει το χρώμα αυτό και σε 12 με 18 μήνες γίνεται κιτρινωπή λόγω της οξείδωσης. Εξωτερικά δημιουργείται μια σκληρότερη κρούστα που προστατεύει τα εσωτερικά τοιχώματα από την περαιτέρω οξείδωση.
Η γεύση της μαστίχας στην αρχή του μασήματος είναι πικρή στη συνέχεια όμως η πικράδα εξαφανίζεται και το ειδικό της άρωμα προσδίδει μια ιδιαίτερη μοναδικότητα.
Έχει ειδικό βάρος 1,070-1,074, πυκνότητα 1,06, σημείο τήξης 60-110 και βαθμό οξύτητας 50-75. Διαλύεται τέλεια στον αιθέρα, στα λιπαρά έλαια και στην θερμή αλκοόλη. Μαλακώνει στους 100ο C και λιώνει στους 105-120ο C.
Η Μαστίχα είναι ένα προϊόν με ισχυρή κολλητική ικανότητα. Είναι διαλυτή σε αιθυλικό αιθέρα, αιθυλική αλκοόλη, ακετόνη, χλωροφόρμιο, τερεβινθέλαιο, ξυλόλη και σε άλλους οργανικούς διαλύτες.
Ο βαθμός σκληρότητας της εξαρτάται από πολλούς παράγοντες όπως η θερμοκρασία, ο χρόνος έκθεσης της μαστίχας καθώς και το μέγεθος που έχει το δάκρυ. Όταν η ροή είναι συνεχής το δάκρυ είναι μεγάλο και παραμένει σχετικά μαλακό, ενώ η μη συνεχής ροή αποδίδει μικρό δάκρυ, αλλά μεγαλύτερης σκληρότητας.

Εικόνα 7. Κρύσταλλος ρητίνης σχήματος «ροζέτας». Πολωτικό μικροσκόπιο.

Μεγέθυνση x4300 (Πηγή: kpe-chiou.chi.sch.gr)

2.2.5.5. Χημική ανάλυση της Μαστίχας
· Αιθέριο ‘Ελαιο:  2%
· Μαστιχινικό οξύ (C23H36O4):  4%
· Μαστιχολλικόν οξύ Κρυσταλλικό (C23H36O4):  0,5%
· Μαστιονικόν οξύ Α (C23H48O4):  20%
· Μαστιονικόν οξύ Β (C23H48O4):  18%
· Μαστιχορεζένη Α (C35H56O4):  30%
· Μαστιχορεζένη Β (Μαστιχίνη) (C35H56O4):  20%
· Πικρές Ουσίες και Ακαθαρσίες:  5,5%
Μετά την αναφορά σε κάποια γενικά στοιχεία που έχουν σχέση με το μαστιχοφόρο σχίνο και την μαστίχα, προχωράμε σε πιο εξειδικευμένες πληροφορίες. Ειδικότερα επισημαίνονται όλες οι ενέργειες που έχουν σχέση με την καλλιέργεια της μαστίχας, όπως το κλάδεμα, η λίπανση, το πότισμα και οι ασθένειες που απειλούν το φυτό.

2.3.Η καλλιέργεια του μαστιχόδενδρου

2.3.1. Φυτείες

Η θέση των φυτειών των μαστιχόδενδρων εξαρτάται από τοπικούς παράγοντες. Συνήθως συναντώνται σε μικρές και επίπεδες περιοχές, σε κοιλάδες, κατά μήκος των δρόμων ή κοντά στα χωριά. Η συνολική έκταση που καταλαμβάνουν τα μαστιχόδενδρα είναι 20.000 στρέμματα και αποτελεί το 12% περίπου της καλλιεργήσιμης γης. Υπολογίζονται 2.000.000 περίπου μαστιχόδενδρα σε συγκαλλιέργεια με άλλα δένδρα όπως αμυγδαλιές και ελιές ή και αποκλειστικά. Η ακαθάριστη αξία παραγωγής της μαστίχας είναι 20-30% της συνολικής ακαθάριστης αξίας φυτικής παραγωγής της Χίου, η δε συμμετοχή της στο Α.Ε.Π. του πρωτογενή τομέα εκτιμάται ότι είναι της τάξης του 15-20%. Η ετήσια παραγωγή σήμερα κυμαίνεται από 100-120 τόννους, ποσότητα που είναι δυνατόν να αυξηθεί εάν καλλιεργηθεί ο μεγάλος αριθμός μαστιχόδενδρων που μένουν ακαλλιέργητα, κυρίως γιατί η καλλιέργεια λόγω της επίπονης εργασίας και του παραδοσιακού τρόπου παραγωγής δεν προσελκύει νέους καλλιεργητές. Η μαστιχοκαλλιέργεια απασχολεί 4.500 αγροτικές οικογένειες. Βέβαια, σύμφωνα με στοιχεία της Ε.Μ.Χ. αναφέρεται ότι με το Νόμο 1390/1938 η Ε.Μ.Χ. περιλαμβάνει 20 πρωτοβάθμιους Συνεταιρισμούς με 6.500 αγροτικές οικογένειες ως φυσικά μέλη.

Εικόνα 8. Φυτείες μαστιχόδεντρων (Πηγή: Κ. Σταμούλης)

Κάθε φυτεία αποτελείται από μερικές δεκάδες δένδρα φυτεμένα σε σειρές. Οι κόμες των δένδρων ακουμπούν μεταξύ τους αν και υπάρχει αρκετή απόσταση μεταξύ των κορμών. Πιθανόν η απ’ ευθείας επίδραση των ηλιακών ακτίνων στον κορμό και η θέρμανσή του να επιδρούν στην ποσότητα της εκκρινόμενης μαστίχας. Στις ορεινότερες περιοχές όπου το έδαφος έχει κάποια κλίση, όπως π.χ. Πυργί, Εμποριός, συναντώνται και καλλιέργειες κατά βαθμίδες. Η ηλικία της κάθε φυτείας, αν κρίνουμε από το ύψος των δένδρων ποικίλλει (Σαββίδης, 2000).
2.3.2. Έδαφος

Ο μαστιχοφόρος σχίνος ευδοκιμεί σε παραθαλάσσια, καλά στραγγιζόμενα και ασβεστολιθικά εδάφη, στα οποία άλλες καλλιέργειες συνήθως αποτυγχάνουν. Έχει ελάχιστες εδαφικές απαιτήσεις. Αναπτύσσεται κανονικά σε πετρώδη, φτωχά και άγονα εδάφη. Όταν βέβαια βρεθεί σε γόνιμο έδαφος η διάρκεια ζωής του καθώς και η απόδοση του είναι μεγαλύτερες. Το έδαφος του νησιού της Χίου έχει πολλά ασβεστολιθικά πετρώματα, που ευνοούν την ανάπτυξη του μαστιχοφόρου σχίνου.

Το έδαφος των Mαστιχοχώρων είναι λοφώδες. Οι λόφοι και οι κοιλάδες είναι κατάφυτοι από σχίνους, ίσως γιατί οι σχινοκαλλιεργητές αναγκάζονται να φυτεύουν εκεί εξαιτίας της στενότητας του εδάφους στο νησί.

Τα παραθαλάσσια εδάφη ευνοούν την καλλιέργεια διότι αποτελούνται από ιζήματα τριτογενούς εποχής και είναι ξηρά και φτωχά. Είναι επίσης πλούσια σε ασβέστιο (20- 50%).

Ο σχίνος υποφέρει από την υγρασία και καμιά φορά ξηραίνεται. Σε υγρά εδάφη, όπου δεν είναι εύκολος ο αερισμός, η ζωή του σχινόδεντρων είναι μικρή και ευνοείται η ανάπτυξη του μύκητα polyporus, όταν τα δέντρα έχουν κεντηθεί.

Οι σχινοκαλλιέργειες πρέπει να εγκαθίστανται σε εδάφη με κλίση τα οποία καταλήγουν σε επίπεδες επιφάνειες, για να διαφεύγουν εύκολα τα ψυχρά ρεύματα.

Προτιμώνται λόφοι και κοιλάδες σε παραθαλάσσια ζεστά μέρη, αεριζόμενα και καλά ηλιαζόμενα. Αποφεύγονται οι επίπεδες επιφάνειες που περιβάλλονται από λόφους και γενικότερα όλες οι περιοχές στις οποίες υπάρχει κίνδυνος από παγετούς.

2.3.3. Κλίμα
Το κλίμα των Mαστιχοχώρων είναι εύκρατο, τυπικό μεσογειακό, με συνήθεις βόρειους και βορειοδυτικούς άνεμους. Η θερμοκρασία δεν ξεπερνά του 40οC το καλοκαίρι και ο χειμώνας είναι βραχύς και το θερμόμετρο σπάνια κατεβαίνει στους 0οC, πράγμα που θα ήταν καταστροφικό για το μαστιχοφόρο σχίνο (βλ. Πιν.1, Διάγραμμα. 1). Το φθινόπωρο είναι μάλλον υγρό και το καλοκαίρι δροσερό χάρη στα μελτέμια.

Α. Θερμοκρασία
Ο σχίνος δεν αντέχει στο ψύχος όσο η ελιά. Όταν η θερμοκρασία κατέλθει τους 0ο C, απότομα, υφίσταται μεγάλες ζημιές. Οι φλέβες του κορμού «σκάνε» και στερεύει η πολύτιμη ρυτίνη από τον εξωτερικό φλοιό του. Το 1851 και το 1928 η θερμοκρασία έφτασε τους -3ο C οπότε οι σχίνοι ξηράθηκαν ολοσχερώς, μέχρι τον κορμό. Η υψηλή θερμοκρασία μπορεί επίσης να επηρεάσει αρνητικά τη διαδικασία έκκρισης της μαστίχας.

Η θερμοκρασία και ο αερισμός, είναι οι σπουδαιότεροι παράγοντες που ρυθμίζουν την ποσότητα της εκκρινόμενης μαστίχας από τον κορμό και τους κλάδους, καθώς και το χρόνο αποξηράνσεώς της.

	
	Μήνες

	Θερμοκρασίες
	Ιαν.
	Φεβ.
	Μαρ.
	Απρ.
	Μαι. 
	Ιουν.
	Ιουλ.
	Αυγ.
	Σεπ.
	Οκτ.
	Νοε.
	Δεκ.

	Μέση
	9,6
	9,7
	11,6
	15,1
	19,6
	24
	26,4
	25,9
	22,7
	18,1
	13,6
	11

	Μέγιστη
	19,4
	22
	23,4
	27,8
	35,6
	39
	39
	40,6
	35
	32,8
	25,4
	21

	Μικρότερη
	-4
	-4
	-2
	0,2
	5
	9,4
	12
	11
	6
	3,4
	-0,6
	-2


Πίνακας 1. Οι θερμοκρασίες στα Μαστιχοχώρια κατά τη διάρκεια του έτους (πηγή:Σαββίδης,2000)

Διάγραμμα 3. Κατανομή θερμοκρασιών στα Μαστιχοχώρια κατά τη διάρκεια του έτους (Προσωπική διαμόρφωση)
Β. Υγρασία
Ο σχίνος υποφέρει πολύ από την υγρασία και σε περιπτώσεις μεγάλων βροχοπτώσεων αποξηραίνεται εντελώς. Αντίθετα, αντέχει πολύ στην ξηρασία, οπότε η μαστίχα που παράγεται είναι άριστη σε άρωμα, γεύση και χρωματισμό.

Γ. Βροχή
Οι βροχές μετά την εργασία του κεντήματος προκαλούν ζημιές, ο βαθμός των οποίων εξαρτάται από την ένταση και τη διάρκεια της βροχής καθώς και την εποχή της πτώσης της.

Δ. Άνεμοι
Ευνοϊκοί είναι οι βόρειοι άνεμοι, οι οποίοι μέσα σε 10-12 ημέρες μετά την εκροή πήζουν τη μαστίχα. Αντιθέτως, η πνοή οποιουδήποτε άλλου ανέμου, πολύ περισσότερο δε όταν αυτός είναι υγρός, επιβραδύνει την αποξήρανση και θέτει σε κίνδυνο την παραγωγή.

2.3.4. Απόδοση

Το μαστιχόδενδρο ή σχίνος παράγει μαστίχα κανονικά στην ηλικία των 10-12 ετών. Σ’ αυτήν την ηλικία πρέπει να κεντιέται και μάλιστα στα πρώτα χρόνια πρέπει να του δίνουμε λίγα κεντήματα. Σε μικρή ηλικία οι πολλές κεντιές κάνουν κακό, γιατί το δένδρο εξαντλείται γρήγορα και θα γεράσει πρόωρα.
Ο μέσος όρος σε απόδοση μαστίχας ανά δένδρο είναι 65-100 γραμμάρια. Αρχίζει σε μικρή ηλικία από 7-13 γραμμάρια και φθάνει τα 130-200 γραμμάρια περίπου. Μερικά μαστιχόδενδρα παράγουν έως και 650 γραμμάρια, αλλά τέτοια δένδρα είναι πολύ σπάνια.
Ο σχίνος αναπτύσσεται με αργούς ρυθμούς και η πλήρης ανάπτυξή του επέρχεται στα 40-50 χρόνια. Η παραγωγή μαστίχας αρχίζει από τον 5ο-6ο χρόνο, ενώ το μέγιστο της απόδοσης εμφανίζεται από το 12ο-15ο έτος της ηλικίας και μπορεί να κυμαίνεται από 320 γραμμάρια έως 1000 γραμμάρια. Το δένδρο ζει πάνω από 100 χρόνια, αλλά λέγεται ότι υπάρχουν ακόμη και μαστιχόδενδρα 200 χρόνων. Μετά τα 70 αρχίζει η παρακμή. Ο αρσενικός σχίνος δίνει καλύτερη ποιότητα από το θηλυκό και έτσι μόνο αυτός  καλλιεργείται στα Μαστιχοχώρια (Περίκος, 1995 και Σαββίδης, 2000).

2.3.3. Πολλαπλασιασμός
Το μαστιχόδενδρο πολλαπλασιάζεται αποκλειστικά με τμήματα βλαστών (μοσχεύματα) με εμφανείς οφθαλμούς. Ο εμβολιασμός δεν μπορεί να εφαρμοσθεί καθώς και ο εγγενής πολλαπλασιασμός (με σπόρο) απέτυχε. Για τις φυτείες επιλέγονται μόνο τα αρσενικά δένδρα (καρπόσκινα). Μεγάλα μοσχεύματα κόβονται και φυτεύονται στην οριστική τους θέση με κάποια κλίση. Τα μοσχεύματα επιλέγονται από την προηγούμενη χρονιά, κατά τη χειμερινή περίοδο και φυτεύονται κατά τους μήνες Φεβρουάριο και Μάρτιο. Ως μοσχεύματα χρησιμοποιούνται κλάδοι ηλικίας 2-4 ετών, πάχους 18 mm -25 mm και μήκους 30 cm τουλάχιστον. Όταν το πάχος της βάσης του μοσχεύματος είναι αρκετό, το μήκος του μπορεί να φθάσει και τα 50 cm. Κόβονται την ημέρα της φυτεύσεώς τους ή 2-3 ημέρες νωρίτερα. (Σαββίδης, 2000). Καλό θα ήταν όμως να φυτεύονται από το Δεκέμβριο, για να ποτίζονται από τα νερά όλου του χειμώνα (Περίκος, 1995). Τελευταία, άρχισαν να εμβαπτίζονται σε διάφορες ορμόνες ριζοβολίας με πολύ καλά αποτελέσματα (Σαββίδης, 2000).

Εικόνα 9. Πολλαπλασιασμός με μόσχευμα (Πηγή: 8dim-chiou.chi.sch.gr)

Η φύτευση των μοσχευμάτων γίνεται μετά από βαθύ σκάψιμο. Για το λόγο αυτό το έδαφος σκάβεται σε βάθος 40 cm, όταν είναι τελείως στεγνό, κατά το τους μήνες Δεκέμβριο-Μάρτιο. Τα μοσχεύματα φυτεύονται στην οριστική τους θέση, λίγο πλαγιαστά, πλην των δύο ακραίων οφθαλμών μήκους 5-6 cm που μένουν έξω από το έδαφος.

Όσον αφορά τις γραμμές φύτευσης καλό είναι να τηρούνται αποστάσεις 3 m επί της γραμμής και 5 m μεταξύ των γραμμών, ώστε να διευκολύνεται το όργωμα και το σκάψιμο. Άλλοι σχινοκαλλιεργητές εφαρμόζουν διαστάσεις 4x4 m. Ο ιδανικός αριθμός δέντρων είναι 80 στο στρέμμα, εκτός από περιπτώσεις μεγάλης στενότητας εδάφους όπου μπορούν να φυτευτούν και 100 σχίνοι ανά στρέμμα. Αυτό βέβαια δεν ενδείκνυται για διάφορους λόγους, αλλά κυρίως γιατί επιβραδύνεται έτσι η αποξήρανση της εκκρινόμενης μαστίχης και τίθεται σε κίνδυνο η παραγωγή (Σαββίδης, 2000).

Κατά το μήνα Μάιο γίνεται ελαφρό σκάλισμα για την καταστροφή των ζιζανίων και τη διατήρηση της εδαφικής υγρασίας. Το Σεπτέμβριο γίνεται ξελάκκωμα και συγχρόνως εμπλουτισμός του εδάφους με κοπριά. Ακολουθεί, το Δεκέμβριο-Ιανουάριο καθάρισμα των μοσχευμάτων προς διατήρηση μόνο του βλαστού προεκτάσεως.

Όσον αφορά την σχοινοκαλλιέργεια υπάρχει ένας ειδικός Νόμος, ο οποίος ελέγχει την επέκταση της καλλιέργειας, με σκοπό να υπάρχει ισορροπία μεταξύ ζήτησης και προσφοράς (Περίκος, 1995). Σύμφωνα με στοιχεία της Διεύθυνσης Γεωργίας της Νομαρχίας Χίου το 1940 καταγράφηκαν 1.500.000 δένδρα ενώ με την απογραφή του 1986 αυτά ανήλθαν σε 2.184.684 (Σαββίδης, 2000). Τέλος, σύμφωνα πάλι με τη Διεύθυνση Γεωργίας το 1999 καταγράφηκαν 1.781.200 μαστιχόδενδρα τα οποία βρίσκονταν σε αναπαραγωγική ηλικία, ενώ το 2000 ο αριθμός αυτός μειώθηκε στα 1.560.000 και παρέμεινε ίδιος για το 2001. Η μείωση αυτή κατά 221.660 μαστιχόδενδρα οφείλεται σε πυρκαγιά που έλαβε χώρα το 2000 στα Νοτιόχωρα (Διεύθυνση Γεωργίας της Νομαρχίας Χίου).

2.3.4. Λίπανση

Το μαστιχόδενδρο έχει ελάχιστες εδαφικές απαιτήσεις και ευδοκιμεί σε άγονα, πετρώδη και φτωχά εδάφη. Παρόλα αυτά μια ορθολογιστική λίπανση, με αζωτούχα κυρίως λιπάσματα, προάγει σημαντικά την ανάπτυξη και την απόδοσή του. Η θειϊκή αμμωνία (21-0-0) ενδείκνυται για τα φτωχά εδάφη, τα οποία ονομάζονται και ασπροχώματα. Το νιτρικό κάλιο (6-8-8) ή ασβεστούχος νιτρική αμμωνία παρέχει ικανοποιητικά αποτελέσματα στα κοκκινοχώματα. Η λίπανση γίνεται κάθε χρόνο τον Ιανουάριο ή Φεβρουάριο και η ποσότητα λιπάσματος που διατίθεται ανά δένδρο κυμαίνεται από 0,5 μέχρι 1 κιλό (Σαββίδης, 2000). Γενικά όσο το δένδρο μεγαλώνει, χρειάζεται όλο και περισσότερη φροντίδα (Περίκος, 1995).

Στα φτωχά σε άζωτο εδάφη συνίσταται εμπλουτισμός με χημικό λίπασμα 21-0-0, 16-0-0 ή 9-9-0 και σε αναλογία 1 σακί στο στρέμμα. Σε εδάφη μέτρια σε άζωτο χρησιμοποιούνται οι τύποι 9-0-0, 9-9-4 και 16,5-20-0 ενώ στα πλούσια, τα 4-10-10 και 6-8-8 με την παραπάνω αναλογία.

Ως εναλλακτική μορφή λίπανσης αναφέρεται η χλωρή λίπανση η οποία έχει άριστα αποτελέσματα. Κατά το μήνα Οκτώβριο, σπέρνονται στη φυτεία σπόροι από ψυχανθή, κατά προτίμηση κουκιά. Όταν τα ψυχανθή φθάσουν στο στάδιο της άνθησης επακολουθεί όργωμα. Συγκεκριμένα, στις ρίζες των ψυχανθών συμβιούν αζωτοδεσμευτικά βακτήρια τα οποία προμηθεύονται από το φυτό τις απαραίτητες για την ανάπτυξή τους οργανικές ουσίες. Ως αντάλλαγμα δεσμεύουν, για λογαριασμό του φυτού, άζωτο από την ατμόσφαιρα.

Μια καλλιέργεια ψυχανθών στη φυτεία των μαστιχόδενδρων εμπλουτίζει το χωράφι με άζωτο, στοιχείο ζωτικό για την ανάπτυξη των μαστιχόδενδρων. Όταν μάλιστα η καλλιέργεια διακόπτεται στο στάδιο της άνθισης, τότε το άζωτο που δεσμεύτηκε παραμένει στο χωράφι αφού δεν προλαβαίνει να διατεθεί για την ανάπτυξη των καρπών και σπερμάτων των ψυχανθών. Αντίθετα η σπορά σιτηρών στο χώρο μεταξύ των μαστιχόδενδρων επιφέρει τελείως αρνητικά αποτελέσματα στην ανάπτυξή τους (Σαββίδης, 2000).

2.3.5. Κλάδεμα
Από το 3ο έτος της ηλικίας του μαστιχόδενδρου αρχίζει το κλάδεμά του. Κάθε χρόνο επιβάλλεται ένα μικρό κλάδεμα των δένδρων και καθαρισμός από τα ξερά κλαδιά. Κάθε 5-6 χρόνια γίνεται ένα συστηματικό κλάδεμα για να αποκτήσει το δένδρο το επιθυμητό σχήμα, έτσι ώστε να ευνοείται ο αερισμός και να επιτυγχάνεται η καλύτερη εκμετάλλευση της ηλικιακής ακτινοβολίας. Επίσης διευκολύνονται και οι διάφορες καλλιεργητικές εργασίες όπως σκάψιμο, λίπανση κ.λ.π. Το σχήμα που επιδιώκεται να δίνεται στην κόμη των σχίνων με το κλάδεμα, είναι κατά ως επί το πλείστον σφαιρικό. Μετά από κάθε κλάδεμα οι πρόσφατες τομές επαλείφονται με στεγανωτική ουσία, συγκεκριμένα κατράμι, για την αποφυγή της εισόδου διαφόρων μικροοργανισμών από τα ανοιχτά αγγεία της τομής, ώστε να αποτρέπεται η εστία κάποιας ασθένειας. Επίσης τα κλαδιά που αφαιρέθηκαν πρέπει να απομακρύνονται από το σχινόκτημα ή να καίγονται (Σαββίδης, 2000).
2.3.6. Ποτίσματα

Τα νέα φυτά μετά το φύτεμα έχουν ανάγκη από νερό. Το καλοκαίρι της πρώτης χρονιάς επιβάλλονται 2, 3 ή και 4 ποτίσματα ανάλογα με τις συνθήκες. Το πότισμα κατά το καλοκαίρι της 2ης ή της 3ης χρονιάς μετά το φύτεμα εγγυάται μεγαλύτερα ποσοστά επιτυχίας. Το δέντρο είναι επιπολαιόριζο και με το εκτεταμένο επιφανειακό ριζικό του σύστημα εκμεταλλεύεται πλήρως τις μικρής διάρκειας βροχές. Έτσι, τα μεγάλα μαστιχόδενδρα δεν έχουν ανάγκη να ποτιστούν καθόσον αντέχουν πολύ στην ξηρασία. Αντίθετα, η μεγάλη υγρασία ταλαιπωρεί το δένδρο μέχρι το σημείο της αποξηράνσεως. Επιπλέον υποβιβάζεται η ποιότητα της μαστίχας, ενώ αυξάνεται ο κίνδυνος μολύνσεων.

2.3.7. Ζιζανιοκτονία

Σε περίπτωση που δεν εφαρμόζεται συγκαλλιέργεια πρέπει να γίνεται συχνά καταπολέμηση ετήσιων και πολυετών ζιζανίων, με χημικά μέσα.

2.3.8. Ασθένειες

Οι ασθένειες που προσβάλλουν το μαστιχοφόρο σχίνο δεν είναι πολλές. Σχεδόν κανένα πρόγραμμα καταπολέμησής τους δεν εφαρμόζεται. Οι υπηρεσίες όμως του Υπουργείου Γεωργίας μελετούν τους ήδη γνωστούς εχθρούς και ασθένειες.
Η σπουδαιότερη ασθένεια είναι η ίσκα (Stereum hirsutum), η οποία οφείλεται σε ένα μύκητα του γένους Polyporus (Βασιδιομύκητας). Προκαλεί ζημιές στους βλαστούς και στις ρίζες επειδή τρέφεται με την κυτταρίνη των κυτταρικών τοιχωμάτων τους. Οι πολλές βροχές και γενικά η υπερβολική υγρασία ευνοούν την ανάπτυξή της, πολύ περισσότερο δε όταν τα δέντρα είναι μεγάλης ηλικίας. Το χάλασμα των «τραπεζιών» για να μη μαζεύεται το νερό της βροχής στον κορμό, το κόψιμο των προσβεβλημένων τμημάτων του δέντρου και η επάλειψή του με πίσσα στα σημεία τομής, είναι η καλύτερη καταπολέμηση.

Εικόνα 10. Χαρακτηριστική προβολή του μύκητα που προκαλεί την Ίσκα (Πηγή: www.spamula.net)

Εικόνα 11. Ο μύκητας (γένος Polyporus) που προκαλεί την Ίσκα στον κορμό

από φωτογραφική λήψη (Πηγή: www.mykoweb.com)
Σε δένδρα μικρής ηλικίας εμφανίζονται κάμπιες των Λεπιδοπτέρων της οικογένειας Liparidae. Αυτές κατατρώγουν τα νεαρά φύλλα, χωρίς όμως να προκαλούν σοβαρές ζημιές. Η καταπολέμηση της κάμπιας γίνεται με ξύλινη σπάτουλα και σε όλα τα στάδια της ανάπτυξή της. Η εμφάνιση και η ανάπτυξη της γίνεται τον Ιούλιο και Αύγουστο. Πάντως δεν έχουν αναφερθεί σοβαρά προβλήματα εξαιτίας της οπότε δεν συνιστάται η χημική καταπολέμησή της. Αν η προσβολή πάρει μεγάλες διαστάσεις συνιστάται ψεκασμός με αρσενικό μόλυβδο σε αναλογία 0,5%.

Εικόνα 12. Κάμπια Λεπιδοπτέρων της οικογένειας Liparidae (Πηγή: www.stetson.edu)
Ένα άλλο είδος μύκητα, ο Eutypa armeniaca προκαλεί ολική ξήρανση των μαστιχοφόρων σχίνων. Ο μύκητας αυτός μετά την προσβολή του ξύλου του κορμού του δένδρου αποφράσσει τα αγγεία του κάμβιου και καταστρέφει τα κύτταρα που τα  αναγεννούν. 

Εικόνα 13. Σε εγκάρσια τομή του κορμού εμφανίζεται χαρακτηριστικά προσβολή του μύκητα Eutypa armeniaca (Πηγή: www.inra.fr)
Η προσβολή αυτή εκδηλώνεται ως αποπληξία του μαστιχόδενδρου. Επειδή η είσοδος του μύκητα γίνεται από τις τομές του κλαδέματος, αυτές επιβάλλεται να επαλείφονται με στεγανωτική ουσία όπως διάλυμα Benonyl 2%. Προσβολή από τον παραπάνω μύκητα παρατηρήθηκε σε λίγα μόνο δένδρα. Στις περιπτώσεις αυτές επιβάλλεται εκρίζωση των δένδρων, κάψιμο των ξύλων, όπως επίσης και απολύμανση του λάκκου. Ο μύκητας Eutypa armeniaca απομονώθηκε τελευταία στο εργαστήριο Μυκητολογίας του Μπενάκιου Φυτοπαθολογικού Ινστιτούτου.
Το μαστιχόδενδρο προσβάλλεται επίσης από ένα είδος κοκκοειδούς της οικογένειας Coccidae, αλλά η προσβολή είναι πολύ περιορισμένη και οι ζημιές ελάχιστες. Η εξάπλωσή τους στο φυτό γίνεται με τον αέρα. Η καλή κατάσταση του μαστιχόδενδρου εξασφαλίζει την αυτοάμυνά του κατά του κοκκοειδούς. Με την προσβολή τα φύλλα και οι νεαροί βλαστοί παραμορφώνονται. ενώ η εξωτερική εμφάνιση του φυτού εξαιτίας των εκκρίσεων διαφόρων ουσιών από αυτά τα έντομα είναι δυσάρεστη. Σε εντονότερη προσβολή εξασθενεί και παρακμάζει το δένδρο. 

Το κολεόπτερο Sinoxylon sendentatum της οικογένειας Bostrichidae, παρασιτεί στα φύλλα του μαστιχόδενδρου και απορροφά τον κυτταρικό χυμό. Το αποτέλεσμα είναι το κιτρίνισμα και η πτώση των φύλλων που αποδυναμώνουν το δένδρο. Συνιστώνται επαλείψεις των κορμών με Ηiodan ή Gusation σε αναλογία 1,5% σε δραστική ουσία, με την παρατήρηση ότι δεν πρέπει να γίνεται συλλογή μαστίχας κατά τη χρονιά της επέμβασης. Παράλληλα γίνεται απομάκρυνση από το σχινώνα, των ημίξερων σχίνων και κλαδιών του κλαδέματος. Μελετάται η καταπολέμησή του με κατάλληλα εντομοκτόνα. Και αυτό το έντομο προσδιορίστηκε τελευταία από τη Δ/νση Γεωργίας σε συνεργασία με το Μ.Φ.Ι.

Εικόνα 14. Το κολεόπτερο Sinoxylon sendentatum (Πηγή: Κ. Σταμούλης)
Τελευταία, η ύπαρξη σε μεγάλες πληθυσμιακές πυκνότητες ενός ημίπτερου, του Agonoscena cisti puton της οικογένειας Psyllidae που όπως και το Sinoxylon sendentatum απομυζά τους χυμούς των φύλλων και αποφυλλώνει σε μεγάλο βαθμό τα μαστιχόδεντρα με αποτέλεσμα τη μείωση των αποδόσεων, ανάγκασε τους παραγωγούς να ασχοληθούν με την καταπολέμησή του. O προσδιορισμός του έγινε σε εργαστήριο του πανεπιστημίου του Brno στην Τσεχία σε συνεργασία με την Διεύθυνση Γεωργίας και το Μ.Φ.Ι. Συνεχίζεται ακόμη και σήμερα η μελέτη της βιολογίας του, ώστε να εντοπιστεί η πιο κατάλληλη εποχή για την καταπολέμησή του. Προς το παρόν, συνιστάται ο ψεκασμός των μαστιχοφόρων σχίνων με ένα εντομοκτόνο την εποχή που συναντώνται μεγάλες πληθυσμιακές πυκνότητες του εντόμου.

Ένα είδος αφίδας η Aploneura lentisci παρασιτεί κατ’ αποκλειστικότητα στο είδος Pistacia lentiscus. Συγκεκριμένα, δημιουργεί θυλακοειδείς κύστες στο βλαστό και τα φύλλα προς το τέλος Μαρτίου και τις αρχές Απριλίου. Εδώ εναποτίθενται τα αυγά και προς τον Οκτώβριο από κάθε κύστη θα προέλθουν μερικές νέες αφίδες (Σαββίδης, 2000)

Μέχρι στιγμής τονίστηκαν ιδιαίτερα οι διάφορες διαδικασίες που πραγματοποιούνται για την καλλιέργεια των μαστιχόδενδρων. Στο σημείο αυτό κρίνεται αναγκαίο να γίνει αναφορά στις εργασίες που γίνονται για τη συγκομιδή της μαστίχας, ξεκινώντας από το αρχικό κέντημα μέχρι το τελικό στάδιο της συλλογής.
2.4.Η συγκομιδή της μαστίχας

Η μαστίχα παράγεται κατά τους μήνες Ιούνιο, Ιούλιο, Αύγουστο και Σεπτέμβριο και εάν οι καιρικές συνθήκες είναι ευνοϊκές και τον Οκτώβριο. Η συλλογή της μαστίχας ελέγχεται με το νόμο 4183, από τις 15 Ιουλίου έως τις 15 Οκτωβρίου, οπότε γίνεται και το πήξιμό της ομοιόμορφο. Στην παράγραφο 1 του νόμου αναφέρεται: «Απαγορεύεται το κέντημα του Σχίνου και η εκ τούτου συλλογή της Μαστίχης Χίου, προ της 15ης Ιουλίου και μετά την 15η Οκτωβρίου εκάστου έτους». Η τελευταία ημερομηνία μπορεί να παραταθεί για ένα δεκαπενθήπερο με άδεια της Νομαρχίας Χίου. 

2.4.1. Προκαταρκτικές εργασίες

Τα μαστιχόδενδρα έχουν ανάγκη μία σειρά περιποιήσεων πριν αρχίσει «η μάχη» για τη συλλογή της μαστίχας. Ο πρόλογος της καλλιεργητικής αυτής προσπάθειες είναι το καθάρισμα του χώρου κάτω από το σχίνο από άλλα φυτά και ζιζάνια σχηματίζοντας μια κυκλική περιοχή γύρω από το δένδρο. Ακολουθεί ισοπέδωση και πάτημα της περιοχής αυτής ώστε να μπορεί πιο εύκολα ο μαστιχοπαραγωγός να μαζέψει τις σταγόνες της μαστίχας που τυχόν θα πέσουν στο χώμα. Η διαδικασία αυτή είναι γνωστή σαν κατασκευή τραπεζιών και αρχίζει προς το τέλος Ιουνίου ή τις αρχές Ιουλίου. Η κατασκευή των τραπεζιών περιλαμβάνει τις εξής επιμέρους εργασίες:
«ΞΥΣΙΜΟ»
Αρχές Ιουλίου γίνεται το ξύσιμο του εδάφους που βρίσκεται γύρω από τον κορμό και αυτό που αντιστοιχεί στους κλάδους που θα κεντηθούν. Η εργασία αυτή όπως και η απαλλαγή από τα αγριόχορτα γίνεται με ένα ειδικό σιδερένιο εργαλείο, την άμια. Εκτός από τα ειδικά αυτά σχεδιασμένα εργαλεία τα οποία λέγοντα και ξυστριά, για την εργασία αυτή χρησιμοποιούνται επίσης φτυάρια και μυστριά (Σαββίδης, 2000). Αυτή η διαδικασία είναι η δυσκολότερη και η πιο κοπιαστική. Από τα εργαλεία το μυστρί είναι το πιο συνηθισμένο σε χρήση, γιατί δίνει περισσότερη ακρίβεια και καλύτερη δουλειά (Περίκος, 1995). Μετά την εκβάθυνση ακολουθεί συμπίεση (κοπάνισμα) του εδάφους. 

Εικόνα 15. Το «ξύσιμο» (Πηγή: kpe-chiou.chi.sch.gr)

ΣΚΟΥΠΙΣΜΑ ή «ΦΡΟΚΑΛΙΣΜΑ»

Ύστερα από το ξύσιμο ακολουθεί ένα προσεκτικό σκούπισμα για να καθαριστεί καλά το έδαφος. Χρησιμοποιούνται κοινές σκούπες ή αυτοσχέδιες φτιαγμένες πρόχειρα, από κλαδιά του Poterium spinosum (κοινώς ποτήριον ή αστυφίδα) και του Cenista acanthoclada (κοινώς ενιχόπους ο ακανθόκλαδος ή αχινοπόδια). Τα τελευταία χρόνια το σκούπισμα γίνεται και με τη χρήση σύγχρονων φυσούνων.

Εικόνα 16, 17. Δεξία: Το σκούπισμα με κοινή αυτοσχέδια σκούπα. Αριστερά: Σκούπισμα με χρήση σύγχρονης φυσούνας. (Πηγή: kpe-chiou.chi.sch.gr)

«ΑΣΠΡΟΧΩΜΑΤΙΣΗ» ή «ΙΣΟΠΕΔΩΣΗ»
Η ισοπέδωση γίνεται με άσπρο χώμα καλά κοσκινισμένο που στρώνεται στο έδαφος, πιέζεται καλά και γίνεται απόλυτα λείο. Για την κατασκευή των τραπεζιών προτιμάται πάντοτε το άσπρο χώμα και τούτο γιατί πέφτοντας η μαστίχα στο ασπρόχωμα αποκτά στιλπνότητα και στεγνώνει πιο εύκολα. Εξ άλλου το ασπρόχωμα αποτελείται από ανθρακικό ασβέστιο (CaCO3), το οποίο είναι αδρανές υλικό και δεν επηρεάζει την καθαρότητα, τις φυσικές και χημικές ιδιότητες της μαστίχας. Στην αντίθετη περίπτωση, όταν δηλαδή το χώμα δεν είναι ασπρόχωμα, η μαστίχα σκουραίνει και χάνει την εμπορική της αξία. Η μαστίχα αυτή που έχει σκούρο χρώμα, αποκαλείται μαυρομάστιχο. 
Η κατασκευή των τραπεζιών είναι μία εργασία που πρέπει να επαναλαμβάνεται κάθε χρόνο από τους παραγωγούς. Κατά τους χειμερινούς μήνες, όμως, πρέπει να καταστρέφονται, γιατί διαφορετικά θα συντελέσουν στο σάπισμα του κορμού και στη διάδοση της ίσκας.

Όταν έρθει σε πέρας η κατασκευή των τραπεζιών, αναμένεται πλέον από τους μαστιχοπαραγωγούς η 15η Ιουλίου για να αρχίσει η διαδικασία του κεντήματος. Αυτό αποτελεί αναπόσπαστο τμήμα της συλλογής και διακρίνεται σε πρώτο και δεύτερο. Αρχίζει από τη βάση του κορμού και συνεχίζεται προς τους βραχίονες, καθ’ όλη τη διάρκεια του καλοκαιριού.

Εικόνα 18. Η «ασπροχωμάτιση». (Πηγή: kpe-chiou.chi.sch.gr)

2.4.2. Πρώτο κέντημα (ρήνιασμα)

Η μαστίχα είναι το αποτέλεσμα του τραυματισμού του φλοιού του δένδρου με ειδικά εργαλεία με κυρίαρχο το κεντητήρι, ένα μικρό αιχμηρό εργαλείο, αυλακωτό στην άκρη του, παρόμοιο με το σουβλί που χρησιμοποιούν οι τσαγκάρηδες. Με αυτό γίνονται οι τομές στον κορμό και στα χοντρά κλαδιά.

Εικόνα 19. Το «κέντημα» του μαστιχόδεντρου. (Πηγή: kpe-chiou.chi.sch.gr)

Οι τομές αυτές, δηλαδή τα κεντήματα, επαναλαμβάνονται μερικές φορές από τις αρχές Ιουλίου μέχρι το τέλος Αυγούστου. Οι τομές είναι κάθετες ή επιμήκεις και έχουν βάθος 4-5 χιλιοστά ώστε να μην υπερβαίνουν ποτέ το πάχος του φλοιού. Το μήκος τους κυμαίνεται από 10-15 χιλιοστά. Ο αριθμός των τομών είναι ανάλογος με το μέγεθος και την ηλικία του δένδρου. Αρχίζει από 10-20 κεντιές και φθάνει τις 100 κεντιές σε όλη τη διάρκεια του κεντήματος. Το κέντημα γίνεται 2 φορές την εβδομάδα και διαρκεί 5-6 εβδομάδες. Οι τομές πρέπει να γίνονται προσεκτικά, να είναι μικρές και πάντοτε κάθετες στον κορμό για να επουλώνονται ταχύτερα. Γενικότερα, το κέντημα είναι προτιμότερο να γίνεται τις πρωινές ώρες. Τα βραδινά κεντήματα είναι ανώφελα. Δεν αποδίδουν εξαιτίας των χαμηλών θερμοκρασιών και μόνο πληγές προξενούν στα δέντρα. Το πήξιμο της μαστίχας, διαρκεί από 10-15 ή ακόμα και μέχρι 20 ημέρες, ανάλογα με τις καιρικές συνθήκες. O αέρας και η χαμηλή θερμοκρασία επιταχύνουν τη στερεοποίηση της ρητίνης. Το πρώτο κέντημα είναι γνωστό και ως ρήνιασμα (Σαββίδης, 2000).

2.4.3. Το πήξιμο της μαστίχας

Το πήξιμο της μαστίχας διαρκεί από 10 έως 20 ημέρες, ανάλογα με τις καιρικές συνθήκες. Όταν φυσούν βόρειοι άνεμοι και η θερμοκρασία είναι σχετικά χαμηλή, η μαστίχα πήζει συντομότερα.
Μετά από κάθε κέντημα δέντρου γίνεται μία διακοπή 15-20 ημερών για να πήξει εν τω μεταξύ καλά η μαστίχα, ώστε να μην μαζευτεί μαλακή και γίνει βωλαρίδα.
2.4.4. Ποιότητες ή είδη μαστίχας

Πριν ακόμη δημιουργηθούν οι συνεταιρισμοί, οι παραγωγοί κατά τη συλλογή ή μετά από αυτήν, ταξινομούσαν με κόσκινα τη μαστίχα σε διάφορες κατηγορίες – ποιότητες, που λέγονταν μαστιχαριές. Αυτές ισχύουν μέχρι σήμερα και σαν κριτήριο για την ταξινόμησή τους είναι το μέγεθος και το σχήμα τους.

α. Πίττα

Είναι ο αφρός της μαστίχας δηλαδή τα μεγαλύτερα τεμάχια μαστίχας που προκύπτουν, όταν πέσουν πολλές σταγόνες μαστίχας η μια πάνω στην άλλη. Είναι πεπλατυσμένοι δίσκοι με μέγιστη επιφάνεια 7 τετρ.εκ. και ελάχιστη 3-3,5 τετρ.εκ.

β. Φλισκάρι ή καντηλέρα

Κομμάτια μαστίχας μικρότερα από την πίττα, περισσότερο διαυγή που κρέμονται από την τομή που γίνεται το κέντημα όπως το καντήλι. Είναι απαλλαγμένα από ξένες ουσίες επειδή δεν έρχονται σε επαφή με το έδαφος. Η συλλογή του γίνεται με το τιμητήρι.

γ. Δακτυλιδόπετρα 

Μικρότερα τεμάχια από το φλισκάρι που έχουν το σχήμα πέτρας δακτυλιδιού.

δ. Δάκρυ

Μαστίχα πιο μικρή από την δακτυλιδόπετρα, πολύ μικρότερη από το φλισκάρι. Κρέμεται κι αυτή από την τομή σαν δάκρυ.

ε. Κυλιστό ή ψιλό

Πολύ μικρά κομμάτια, τα οποία πέφτουν από την τομή και κυλούν στο έδαφος, γίνονται στρογγυλά σαν σφαιρίδια και ξηραίνονται γρήγορα.

στ. Αναπινάδα ή νεροπινάδα

Κατώτερης ποιότητας μαστίχα που βράχηκε ή έχει χώμα και κατά συνέπεια μειώθηκε η εμπορική της αξία.

ζ. Βωλαρίδα ή αποβωλιάρικη

Είναι η μαστίχα που συσσωματώθηκε, κόλλησε και έγινε βώλος. Αυτό συμβαίνει όταν η συλλογή γίνεται πρόωρα, πριν πήξει καλά η μαστίχα με αποτέλεσμα τη μείωση της εμπορικής της αξίας.

η. Σκόνη

Είναι τα υπολείμματα της κατεργασίας (Περίκος, 1995 και Σαββίδης, 2000).

2.4.5. Πρώτη συλλογή

Όταν στερεοποιηθεί (πήξει) η μαστίχα αρχίζει το πρώτο μάζεμα. Η εργασία αυτή γίνεται με ένα ειδικό εργαλείο που λέγεται τιμητήρι ή καμωτήρι. Πρώτα συλλέγονται μεγάλα κομμάτια (πίττες) που είναι πεσμένα στο χώμα του τραπεζιού. Με το ίδιο εργαλείο συλλέγεται η μαστίχα που έχει πήξει στον κορμό του δένδρου τα λεγόμενα δάκρυα, καθώς και αυτή που κρέμεται από τα κλαριά σαν σταλαχτίτης τα φλισκάρια. Η μαστίχα που συλλέγεται από τον μαζευτή ή αλλιώς συλλέκτη, με το τιμητήρι, τοποθετείται αρχικά στο καυκί, ένα ρηχό πανεράκι που χωράει 200 -300 γραμμάρια μαστίχας. Από εδώ μεταφέρεται σε μεγαλύτερο πανέρι, το μαλαθούνι. Η υπόλοιπη μαστίχα στο έδαφος συλλέγεται με σκούπες ή με τα χέρια. Η μεταφορά της μαστίχας από το χωράφι γίνεται με ειδικά μικρά κοφίνια τα καλαθούνια ή χανικοκάλαθα. Η αποθήκευση γίνεται σε ξύλινα κιβώτια και σε δροσερούς χώρους (Σαββίδης, 2000). Η πρώτη συλλογή ή πρώτο χέρι γίνεται μετά τις 15 Αυγούστου όταν έχουν συμπληρωθεί 6-10 κεντήματα (Περίκος, 1995).

Εικόνα 20. Το «μάζεμα» της μαστίχας. (Πηγή: kpe-chiou.chi.sch.gr)

2.4.6. Δεύτερο κέντημα (κεντιά)

Το δεύτερο κέντημα ή κεντιά όπως λέγεται ειδικότερα, γίνεται κι αυτό δύο φορές την εβδομάδα επί 5-6 εβδομάδες συνέχεια. Το κάθε δέντρο κεντιέται συνολικά 10-12 φορές και με τόσες τομές, όσες περίπου έγιναν και κατά το πρώτο κέντημα.
Σύμφωνα με τον πατροπαράδοτο τρόπο, το κέντημα γίνεται σε δύο φάσεις. Σήμερα όμως, το πρώτο με το δεύτερο κέντημα μπορεί να γίνουν συνεχόμενα χωρίς κανένα διαχωρισμό, για μεγαλύτερη εξυπηρέτηση του παραγωγού.

2.4.7. Δεύτερο (τελικό) μάζεμα ή μάζεμα της κεντιάς

Το δεύτερο μάζεμα γίνεται μετά τις 15 Σεπτεμβρίου οπότε και συλλέγονται όλα πλέον τα δάκρυα από τον κορμό και από το έδαφος. Σύμφωνα με το νόμο 4381 η προθεσμία συλλογής λήγει στις 15 Οκτωβρίου κάθε έτους. Το μάζεμα της κεντιάς έχει πανηγυρικό χαρακτήρα και συνοδεύεται με ομαδική έξοδο του χωριού. Ομοίως, όπως και μετά το πρώτο κέντημα, αφήνεται το μαστίχι να πήξει (15-20 ημέρες) και στη συνέχεια ακολουθεί το δεύτερο μάζεμα ή μάζεμα της κεντιάς.
Επαναλαμβάνονται οι ίδιες ακριβώς εργασίες με το πρώτο χέρι. Αυτή τη φορά οι εργάτες φροντίζουν να καθαρίσουν από κάθε ίχνος μαστίχης, όλο τον κορμό και τους βραχίονες που είχαν κεντηθεί. Ακολουθεί η τελευταία συλλογή του φθινοπώρου που γίνεται από άντρες, γυναίκες και παιδιά, καθαρίζοντας τον τόπο από κάθε βολαράκι μαστίχας, έτσι που να μην απομένει τίποτε πια. Η προθεσμία της συλλογής τελειώνει σύμφωνα με το νόμο, στις 15 κάθε Οκτώβρη 

Η μαστίχα παράγεται κατά τους μήνες Ιούνιο, Ιούλιο, Αύγουστο και Σεπτέμβριο. Εάν το επιτρέπουν οι καιρικές συνθήκες η συλλογή παρατείνεται και τον Οκτώβριο. Ο καθορισμένος νομοθετικά χρόνος συλλογής της μαστίχας από τις 15 Ιουλίου μέχρι τις 15 Οκτωβρίου, εξασφαλίζει το ομοιόμορφο πήξιμο της ρητίνης. Άλλωστε όπως αναφέρθηκε και παραπάνω, με απόφαση του Νομάρχη η συλλογή μπορεί να παραταθεί για ένα ακόμα δεκαπενθήμερο. (Σαββίδης, 2000).

	Λίπανση των σχίνων

	Ιανουάριος – Φεβρουάριος
	Κλαδεύονται τα χαμηλά κλαδιά

Πίνακας 2. Ο κύκλος της καλλιέργειας του Μαστιχόδενδρου από τους Μαστιχοπαραγωγούς (Προσωπική διαμόρφωση) 

2.4.8. Αποδόσεις 

Ο μέσος όρος απόδοσης σε μαστίχα ανά δένδρο ποικίλλει. Γενικά η μέση απόδοση, σύμφωνα με τους παραγωγούς, είναι 80-200 γραμμάρια ανά δένδρο. Αρχικά η παραγωγή της μαστίχας σε νεαρή ηλικία κυμαίνεται από 7 έως 13 γραμμάρια, ενώ αργότερα μπορεί να παραχθούν 130-200 γραμμάρια περίπου. Σε σπάνιες περιπτώσεις η απόδοση φθάνει τα 650 γραμμάρια.
Ο σχίνος αποδίδει κανονικά σε ηλικία 10-12 ετών ενώ η μεγαλύτερη απόδοση του γίνεται στην ηλικία των 12-15 ετών. Στην ηλικία αυτή πρέπει να γίνονται τα κεντήματα ενώ τα πρώτα χρόνια πρέπει αυτά να γίνονται με φειδώ. Τα πολλά κεντήματα σε νεαρή ηλικία προκαλούν εξάντληση και κατά συνέπεια επιφέρουν την πρόωρη γήρανση του δένδρου. Έκκριση ρητίνης μπορεί να γίνει και χωρίς την παρέμβαση του καλλιεργητή πιθανόν λόγω μικροτραυματισμών του δένδρου από έντομα.

2.4.9. Εναλλακτικές μέθοδοι συλλογής

Η συλλογή της μαστίχας γίνεται εδώ και αιώνες με τον παραδοσιακό τρόπο. Ωστόσο τα τελευταία χρόνια και κυρίως μετά το 1994, γίνονται προσπάθειες για τη συλλογή της μαστίχας με εναλλακτικές μεθόδους οι οποίες αποβλέπουν στο μικρότερο κόστος. Από τις πειραματικές αυτές προσπάθειες αναφέρονται οι παρακάτω:
α. Συλλογή ρητίνης σε υγρή μορφή.
Η μέθοδος αυτή περιλαμβάνει τη χάραξη συγκεκριμένων τομών στο μαστιχόδενδρο και την εναπόθεση μίας ιστοερεθιστικής ουσίας, δηλαδή μια ουσία η οποία προάγει την έκκριση της ρητίνης. Τελευταία και για πολλά χρόνια, γινόταν πειραματική δοκιμή για τη χρήση της χημικής ουσίας Ethephon (Ethrel), σε μορφή πάστας. Αυτή εφαρμόζονταν σε 2 ημικυκλικές τομές στον κορμό του σχίνου, 2 φορές κατά τη διάρκεια της θερινής περιόδου, καθώς και στις ήδη υπάρχουσες κεντιές , με λιγότερες επεμβάσεις. Η ουσία αυτή δεν είχε επιπτώσεις ή παρενέργειες ούτε στο δένδρο, αλλά ούτε και στο προϊόν. Η μαστίχα εξάλλου, στην υγρή της μορφή περιέχει το μέγιστο ποσοστό μαστιχέλαιου. Έτσι χρησιμοποιώντας τη μέθοδο αυτή, μειώνεται σημαντικά το κόστος παραγωγής του μαστιχέλαιου, κατόπιν αποστάξεως. Πρόσφατα, έγιναν πειράματα από τον καθηγητή του ΕΘ.Ι.ΑΓ.Ε. κ. Α. Παπανικολάου, για τη συλλογή της μαστίχας Χίου σε υγρή μορφή. Τα αποτελέσματα δεν αξιολογήθηκαν ακόμα, ώστε να εξαχθούν ασφαλή συμπεράσματα.
β. Χρήση της πάστας θεϊκού οξέως.
Με τη μέθοδο αυτή δεν γίνεται κέντημα, αλλά εφαρμογή πάστας θειϊκού οξέος-καολίνης, σε αναλογία 60:40% αντίστοιχα, στο φλοιό του μαστιχόδενδρου. Με τη μέθοδο αυτή παράγεται περισσότερη ρητίνη, με λιγότερα εργατικά. Βέβαια το αρνητικό στοιχείο στη συγκεκριμένη περίπτωση είναι ότι στο σημείο εφαρμογής δεν μπορεί να γίνει επούλωση του τραύματος, με αποτέλεσμα τον μαρασμό του δένδρου.

γ. Χρήση πλαστικών φύλλων.
Σύμφωνα με τη μέθοδο αυτή έγινε πειραματική προσπάθεια συγκέντρωσης της ρητίνης σε πλαστικά φύλλα (νάιλον), χαρτόνια ή παρόμοια υλικά. Στις περιπτώσεις αυτές η ρητίνη δεν στέγνωνε καλά και έχανε το κρυσταλλικό της χρώμα.
δ. Εφαρμογή διαχυτήρων θειώδους νατρίου.
Πάνω στον κορμό και τους βραχίονες του δένδρου εφαρμόζονται πλαστικά που περιέχουν την παραπάνω ουσία. Το μαστιχόδενδρο ερεθίζεται και παράγει ρητίνη η οποία συλλέγεται πάνω στους διπλούς νάιλον σάκους που περιέχουν τη χημική ουσία. Τα αποτελέσματα δεν ήταν ενθαρρυντικά, γιατί και η ποσότητα της ρητίνης ήταν λιγότερη, αλλά και η ποιότητά της υποβαθμισμένη (Σαββίδης, 2000).

Εικόνα 21, 22. Δεξιά: Κόκκοι «δακρύων» που έχουν συλλεχθεί κατά τον παραδοσιακό τρόπο. Αριστερά: Κόκκοι τεχνιτών «δακρύων» , μετά από μερική σκλήρυνση της μαστίχας που έχει συλλεχθεί σε ρευστή κατάσταση. (Πηγή: Μ. Πούπαλος)
Μετά τη συγκομιδή του προϊόντος, όπως είναι φυσικό ακολουθεί κάποια πρωτογενής κατεργασία από τον παραγωγό, αλλά και δευτερογενής κατεργασία στις εγκαταστάσεις της Ένωσης Μαστιχοπαραγωγών Χίου μέχρι το προϊόν να φθάσει στον καταναλωτή. Επομένως αναλύονται στη συνέχεια όλες αυτές οι διαδικασίες, καθώς και τα είδη στα οποία χωρίζεται η φυσική μαστίχα μετά το καθάρισμα. Επισημαίνονται τέλος οι διάφορες χρήσεις της μαστίχας. 

2.5. Κατεργασίες της μαστίχας

2.5.1. Πρώτη ή παραγωγική κατεργασία
Ύστερα από τη συλλογή και αφού μεταφερθεί η μαστίχα στο σπίτι του παραγωγού, ακολουθούν μία σειρά από εργασίες που αποτελούν τη χωρική επεξεργασία της. Κοσκινίζεται αρχικά όλη η ποσότητα που συγκεντρώθηκε από τα τραπέζια, για ν’ αποχωριστεί η μαστίχα από τα χώματα και τις διάφορες ξένες ύλες. Η εργασία αυτή ονομάζεται ταχτάρισμα. 
Μετά διαλύει μέσα σε κρύο νερό πράσινο σαπούνι, δημιουργείται ένας πλούσιος αφρός και πλένεται καλά η μαστίχα. Τελικά την ξεπλένει με πολλά κρύα και καθαρά νερά και την απλώνει μέσα στο σπίτι σε σκιερό μέρος για να στεγνώσει καλά. 
[image: image40.png]



[image: image20.png]



Εικόνα 23, 24. Δεξιά: Το «ταχτάρισμα». Αριστερά: Το πλύσιμο (Πηγή: kpe-chiou.chi.sch.gr)

Ακολουθεί το τσίμπημα, αμέσως μετά το στέγνωμα. Χρησιμοποιώντας ένα μικρό μαχαιράκι αφαιρείται κάθε ξένη ύλη που τυχόν έμεινε κολλημένη πάνω στους κόκκους. Είναι επίπονη εργασία, αφού πρέπει να ελεγχθεί όλη η μαστίχα κόκκος προς κόκκο. Γίνεται συνήθως από τις γυναίκες των παραγωγών, στις αυλές το καλοκαίρι και το χειμώνα στις βραδινές συντροφιές. Μετά το τσίμπημα, δηλαδή το καθάρισμα που γίνεται με βελόνα για να φύγουν τα πετραδάκια, η μαστίχα κοσκινίζεται με διάφορα κόσκινα διαφόρων διαστάσεων και ταξινομείται κατά μέγεθος.

Εικόνα 25. Μοσχοβολούν μαστίχα τα χέρια κατά το καθάρισμα της. (Πηγή: Κ. Σταμούλης)

Οι σημερινές κατηγορίες καθαρής μαστίχας είναι οι εξής:
α. Πίττα : Είναι η μαστίχα αυτή που αναφέρθηκε και στις ποιότητες μαστίχας. 

β. Χονδρή : Περιλαμβάνει το φλισκάρι, τη δακτυλιδόπετρα και το μεγάλο δάκρυ.

γ. Ψιλή : Περιλαμβάνει το μικρό δάκρυ και τα μεγάλα κομμάτια του κυλιστού ή ψιλού.

Εκτός από την καθαρή μαστίχα, από την πρώτη κατεργασία λαμβάνονται τα εξής υποπροϊόντα:

α. Σκόνη : Είναι η σκόνη που αναφέρθηκε στις ποιότητες μαστίχας καθώς και η σκόνη της κατεργασίας.
β. Καζανομάστιχο : Περιλαμβάνει την αναπινάδα ή νεροπινάδα και την βωλαρίδα. Αυτό χρησιμοποιείται κυρίως για τον αρωματισμό ποτών, κυρίως του χιώτικου ούζου, στα καζάνια (άμβυκες).
Όλες σχεδόν οι εργασίες της επεξεργασίας και της ταξινόμησης γινόταν από τις γυναίκες των παραγωγών. Τα υπολείμματα από την κατεργασία της μαστίχας ήταν χώμα, φύλλα σχίνου και σκόνη μαστίχας (Περίκος, 1995). Η σκόνη ανήκε εθιμικά στη γυναίκα του παραγωγού, η οποία την κρατούσε ως δώρο, επειδή το μεγαλύτερο μέρος των εργασιών γινόταν από τις γυναίκες. Αυτή την αντάλλασσε στους πλανόδιους πωλητές με ίσο βάρος σε ρύζι, μακαρόνια, ζάχαρη κ.λ.π. (Σαββίδης, 2000).
Μετά την κατεργασία και ταξινόμηση οι παραγωγοί παραδίνουν στο τοπικό συνεταιρισμό όλη τους την παραγωγή. Εκεί ο τεχνικός υπάλληλος της Ε.Μ.Χ. με κόσκινο ελέγχει τις κατηγορίες και ο συνεταιρισμός θα εκδώσει απόδειξη κατάστασης, το λεγόμενο ζυγολόγιο και θα στείλει στην Ένωση τη μαστίχα. Στη συνέχεια η παραγωγή αποστέλλεται στη δευτεροβάθμια οργάνωση, την Ένωση Μαστιχοπαραγωγών Χίου.
2.5.2. Δεύτερη ή εμπορική κατεργασία
Η δεύτερη κατεργασία γίνεται στην Ένωση Μαστιχοπαραγωγών Χίου. Συγκεκριμένα, όταν η καθαρή μαστίχα παραδοθεί από το συνεταιρισμό στην Ένωση, πλένεται πολλές φορές και απλώνεται για να στεγνώσει. Μετά το στέγνωμα τη ρίχνουν πάνω σε χαμηλά και στρογγυλά τραπέζια γνωστά ως ταβάδες, όπου εργάτριες ειδικευμένες θα κάνουν το δεύτερο τσίμπημα για να καθαρίσουν με περισσότερη φροντίδα κομμάτι-κομμάτι τη μαστίχα με μικρούς σουγιάδες.
Η Ένωση ξεχωρίζει την καθαρή μαστίχα σε χονδρή και ψιλή, ανάλογα με το μέγεθος του κόκκου. Σήμερα οι εμπορικοί τύποι της καθαρής μαστίχας είναι:

α. μαστίχα χονδρή Νο. 1 

β. μαστίχα χονδρή Νο. 3

γ. μαστίχα χονδρή Νο. 4

δ. μαστίχα ψιλή Νο. 1

ε. μαστίχα ψιλή Νο. 3

στ. μαστίχα ψιλή Νο. 5

Κάθε τύπος έχει την τιμή του. Η παραπάνω τυποποίηση έγινε για να προστατεύσει το προϊόν και να κάνει τη ζήτηση ευκολότερη (Περίκος, 1995).

2.5.3. Αποθήκευση και συντήρηση της Μαστίχας
Η μαστίχα συλλέγεται υπό μορφή δακρύων ή κομματιών. Όταν αποθηκεύεται σε κανονική θερμοκρασία, συσσωρεύεται σε σφαιρίδια και μειώνεται η ποιότητά της από διάφορους οξειδωτές.

Πειράματα έγιναν στην αποθήκευση της μαστίχας, υπό διαφορετικές θερμοκρασίες. Δοκιμάσθηκαν οι εξής: -20oC, 0oC, 15oC, 18-20oC. Τα αποτελέσματα έδειξαν ότι η ιδανική θερμοκρασία για την συντήρηση της ποιότητας του προϊόντος, είναι η βαθιά ψύξη των -20oC. Σε αυτή τη θερμοκρασία το προϊόν διατηρεί το αρχικό του χρώμα, γεύση και άρωμα. Δεν επιτρέπεται έτσι περαιτέρω συσσώρευση και διευκολύνεται η κατεργασία χωρίς οξειδώσεις.

Επίσης αναφέρεται ότι η μαστίχα 3 ημέρες μετά τη συλλογή της, αφού αποθηκεύτηκε κάτω από την ίδια θερμοκρασία, περιείχε 14,3% μαστιχέλαιο. Καμία αλλοίωση εξάλλου δεν παρατηρήθηκε και κατά την συντήρηση του μαστιχέλαιου, στην ίδια θερμοκρασία.

Η έρευνα αυτή αποδεικνύει ότι η αποθήκευση πρέπει να γίνεται, εάν είναι δυνατόν, αμέσως μετά τη συλλογή για να περιέχει η μαστίχα περισσότερο αιθέριο έλαιο (μαστιχέλαιο), το οποίο της δίνει μεγαλύτερη εμπορική αξία και πιθανότητα εκμετάλλευσης. Το θέμα της συντήρησης θα πρέπει να αντιμετωπιστεί σε σωστή βάση από τους παραγωγούς, τους συνεταιρισμούς, την Ένωση και το κράτος, με τη δημιουργία κατάλληλων ψυγείων βαθιάς ψύξης (Σαββίδης, 2000).

2.6. Χρήσεις της μαστίχας
2.6.1. Ιατρική- Φαρμακευτική

Στα νεότερα χρόνια η μαστίχα έχει χρησιμοποιηθεί από εθνικές φαρμακοβιομηχανίες για τις αντικαρκινικές ιδιότητες της. Στη μαστίχα αποδίδουν ισχυρή αντιφλεγμονώδη δράση. Συγκεκριμένα, δρα επουλωτικά λύοντας τις φλεγμονές ορισμένων οργάνων όπως περιοδοντίτιδες, οισοφαγίτιδες, γαστρίτιδες, δωδεκαδακτυλικό έλκος, κολπίτιδες και αιμορροΐδες (Σαββίδης, 2000).
Επιπλέον, το μάσημα της τσίχλας, διευκολύνει την πέψη με την αντανακλαστική έκκριση σιέλου και γαστρικού υγρού (Περίκος, 1995). Πρόσφατες μελέτες του Πανεπιστημίου του Νόττιγχαμ αναφέρουν ότι ακόμη και σε ελάχιστες δόσεις η μαστίχα μπορεί να θεραπεύσει το πεπτικό έλκος, για το οποίο ευθύνεται το Helicobacter pylori. Αυτή η έρευνα έχει δημοσιευθεί στο περιοδικό The New England Joyrnal of Medicine (Φυλλάδιο της Ένωσης Μαστιχοπαραγωγών Χίου).
Σημαντική είναι η επίδραση της μαστίχας στη λειτουργία του ήπατος με την ενεργοποίηση της αποτοξινωτικής του δραστηριότητας. Έτσι απορροφάται η χοληστερίνη, της οποίας η τιμή στο αίμα μειώνεται με συνέπεια την ελάττωση των καρδιακών παθήσεων. Ακόμη αναφέρονται και διουρητικές ιδιότητες. Η μαστίχα αποτελεί ένα από τα συστατικά για την Παρασκευή του υλικού των μικροκάψουλων, δισκίων βραδείας αποδέσμευσης, φαρμάκων και βιταμινών (Σαββίδης, 2000).
Η μαστίχα και το παράγωγό της Κολοφώνιο χρησιμοποιούνται στη χειρουργική για την παρασκευή χειρουργικών ραμμάτων. Τα ράμματα αυτά απορροφώνται από τον οργανισμό και δεν χρειάζεται επέμβαση κοπής (Περίκος,1995).
2.6.2. Οδοντιατρική

Στην οδοντιατρική η μαστίχα χρησιμοποιείται ως συστατικό του σφραγίσματος των δοντιών και των εκμαγείων οδοντοστοιχείων. Στην ορθοδοντική, βοηθάει στη βελτίωση των ατελειών της οδοντοστοιχίας, όπως σκελετικών χασμοδοντιών (Σαββίδης, 2000). Η ευγενόλη που βρίσκεται στο μαστιχέλαιο χρησιμοποιείται στην οδοντιατρική ως αντισηπτικό και καταπραϋντικό (Φυλλάδιο της Ένωσης Μαστιχοπαραγωγών Χίου).
Το μάσημά της μαστίχας μάλιστα συμβάλλει στην αντισηψία του στόματος και στο δυνάμωμα των ούλων (Περίκος, 1995). Ειδικότερα όσον αφορά τη σκληρή φυσική μαστίχα, δραστηριοποιεί τους περιοδοντικούς ιστούς με αποτέλεσμα τη βελτίωση της λειτουργικής ικανότητας των μασητήριων μυών. Η συστηματική μάσηση μαστίχας περιορίζει σημαντικά το σχηματισμό των μικροβιακών πλακών. Έτσι, προλαμβάνεται η τερηδόνα και οι περιοδοντικές παθήσεις (Σαββίδης, 2000).
2.6.3. Βιομηχανία

Η μαστίχα έχει πολλές εφαρμογές στη βιομηχανία. Ειδικότερα χρησιμοποιείται στην αρωματοποιία, σε κρέμες προσώπου και σε βερνίκια νυχιών. Στην υφαντουργία και τη βαμβακουργία βοηθάει στη σταθεροποίηση των χρωμάτων και στο κολλάρισμα των υφασμάτων, ιδίως των μεταξωτών.
Μπορεί να χρησιμοποιηθεί επίσης στη βυρσοδεψία, στην παραγωγή πλαστικών και ελαστικών, στην παραγωγή χρωμάτων, κόλλας, κολλοειδών ουσιών και καμφοράς. Στις χρήσεις της μαστίχας συμπεριλαμβάνεται η κατασκευή βερνικιών υψηλής ποιότητας, όπως βερνίκια αεροσκαφών, μουσικών οργάνων, επίπλων κ.λ.π. Χρησιμοποιείται ακόμη, στη λιθογραφία ως σταθεροποιητής χρωμάτων, καθώς επίσης για την παρασκευή ισπανικού κεριού ή αλλιώς βουλοκέρι (Σαββίδης, 2000). Πολλοί καλλιτέχνες τέλος χρησιμοποιούν τη μαστίχα στη ζωγραφική και ειδικότερα στις ελαιογραφίες (www.saranti.gr).
2.6.4. Αισθητική

Το μαστιχέλαιο χρησιμοποιείται ως βασικό στοιχείο στις κρέμες προσώπου λόγω της ιδιότητας του να καθαρίζει το πρόσωπο και να του δίνει λαμπερό χρώμα (Φυλλάδιο της Ένωσης Μαστιχοπαραγωγών Χίου). Επίσης, χρησιμοποιείται και στην παρασκευή διαφόρων άλλων καλλυντικών όπως σαμπουάν, σαπούνια, αφρόλουτρα κλπ. (www.saranti.gr).
2.6.5. Mαγειρική-Ζαχαροπλαστική

Η μαστίχα χρησιμοποιείται ως πρόσθετη ύλη στην παρασκευή μεγάλου αριθμού γλυκών, ζαχαρωτών και αρωματικών αρτοσκευασμάτων, καθώς επίσης και ως βελτιωτικό γεύσης σ’ αυτά τα τρόφιμα (Σαββίδης, 2000). Η μαστίχα ως γλυκό του κουταλιού σερβίρεται μέσα σε νερό και αποτελεί το λεγόμενο γλυκό υποβρύχιο (Φυλλάδιο της Ένωσης Μαστιχοπαραγωγών Χίου).
Επίσης χρησιμοποιείται στο λανσάρισμα της σοκολάτας, στα λουκούμια, στα μπισκότα, στα παγωτά, στις καραμέλες και σε άλλα τρόφιμα. Στη μαγειρική προσδίδει διακριτικό άρωμα σε τροφές όπως το κρέας, το κοτόπουλο ή το τυρί και μπορεί να χρησιμοποιηθεί ακόμη και ως μπαχαρικό (Σαββίδης, 2000).Τέλος, χρησιμοποιείται και στην αρτοποιία (Περίκος, 1995).
2.6.6. Ποτοποιία

Στην ποτοποιία η μαστίχα χρησιμοποιείται για την παρασκευή λικέρ με μαστίχα και ούζου με μαστίχα. Υπάρχει επίσης το ποτό Μαστίχα το οποίο πίνεται ως απεριτίφ. Στον αραβικό κόσμο και ιδιαίτερα στο Ιράκ, προστίθεται στην Παρασκευή του τοπικού ποτού Αράκ. Με την προσθήκη μαστίχας το ποτό αποκτά το άρωμα της μαστίχας και περιορίζεται η βλαπτική δράση της αλκοόλης στο στομάχι (Σαββίδης, 2000).
2.7. Ευεργετικές επιδράσεις της μαστίχας στην υγεία

Από την αρχαιότητα είχαν ήδη παρατηρηθεί οι ευεργετικές επιδράσεις της μαστίχας Χίου, κυρίως στις δυσπεψίες και τις γαστραλγίες. Ιδιαίτερα για την παραγωγή του Αγίου Μύρου ανάμεσα στα άλλα συστατικά συμπεριλαμβάνεται και η μαστίχα σαν βασικό συστατικό. Ακόμη και στο Κοράνιο ο Προφήτης Μωάμεθ συνιστά τη χρήση της μαστίχας στους ανθρώπους και ίσως αυτός είναι και ο λόγος που όλα τα Μουσουλμανικά και Ανατολικά κράτη ακόμα χρησιμοποιούν τη μαστίχα για πολλούς σκοπούς (Περίκος, 1995). Σήμερα έχουν αποδειχθεί επιστημονικά πολλές ιδιότητες της μαστίχας ευεργετικές για την υγεία, ενώ η έρευνα στο πεδίο αυτό συνεχίζεται.
Η μαστίχα Χίου είναι η ρητίνη του μαστιχόδενδρου και αποτελείται κυρίως από πολυτερπένια και πολυσακχαρίτες, καθώς και από μια μεγάλη ποικιλία άλλων ουσιών, μεταξύ των οποίων και πολυφενόλες, οι οποίες αποτελούν ισχυρά αντιοξειδωτικά.
Συγκεκριμένα, στη φαρμακευτική χρησιμοποιείται για να παρασκευαστούν μικροκάψουλες που περιέχουν διάφορες φαρμακευτικές ουσίες, οι οποίες αποδίδονται αργά στο στομάχι, λόγω βραδείας διάλυσης της μικροκάψουλας. Η μαστίχα ακόμη έχει αντιφλεγμονώδεις και επουλωτικές ιδιότητες και χρησιμοποιείται τόσο εσωτερικά ύστερα από κατάποση, όσο και εξωτερικά με επάλειψη.
Μια σπουδαία ιδιότητά της μαστίχας είναι ότι θεραπεύει το πεπτικό έλκος, γιατί σκοτώνει το υπεύθυνο βακτηρίδιο του έλκους, το ελικοβακτήριο του πυλωρού (Ανδρικόπουλος, 2003). Βέβαια το στοιχείο αυτό αν και είναι πλέον αποδεδειγμένο επιστημονικά, οι πολυεθνικές εταιρείες που κατασκευάζουν χάπια για το σκοπό αυτό, το κρατουν μυστικό. Ωστόσο είναι ευρέως διαδεδομένο πλέον, ότι η μαστίχα αποτελεί το φάρμακο του στομαχιού. Πρόσφατα ανακοινώθηκε ότι προστατεύει αποτελεσματικά το ήπαρ πειραματόζωων ύστερα από πρόκληση ηπατοτοξικότητας, ενώ πιστοποιήθηκαν σε προκαταρκτικό στάδιο στα εργαστήρια του Χαροκοπείου Πανεπιστημίου από τον καθηγητή βιοχημείας και Χημείας Τροφίμων Νικόλαο Ανδρικόπουλο, οι αντικαρκινικές και αντιθρομβωτικές ιδιότητές της. Στην πρώτη περίπτωση αποδείχθηκε η προστατευτική δράση που ασκεί το εκχύλισμα μαστίχας στην ανάπτυξη διαφόρων καρκινικών κυττάρων και στη δεύτερη περίπτωση, η προληπτική δράση που έχει το εκχύλισμα μαστίχας Χίου στην εμφάνιση καρδιοπαθειών. Το εκχύλισμα αυτό είναι εμπλουτισμένο από τις ουσίες που περιέχει η μαστίχα και με πείραμα αποδείχθηκε ότι προστατεύει αποτελεσματικά τη λιποπρωτείνη χαμηλής πυκνότητας LDL από την οξείδωση. Η LDL είναι γνωστή και ως κακή χοληστερίνη. Μάλιστα, η οξειδωμένη LDL είναι η κυρίως υπεύθυνη για το σχηματισμό της αθηρωματικής πλάκας που αποφράσσει τα αγγεία και οδηγεί σε καρδιοπάθειες.
Πολύ ενδιαφέρον είναι επίσης ότι ισχυρή αντιοξειδωτική δράση λαμβάνεται και από το σιέλο που καταπίνουμε ύστερα από το μάσημα μιας ώρας ενός κουφέτου εμπορίου μαστίχας Χίου ή ενός τεμαχιδίου ακατέργαστης μαστίχας. Αντιθέτα, η μάσηση κάποιας άλλης μαστίχας δεν έδειξε καμία αντιοξειδωτική δράση. Ειδικότερα όσον αφορά τη μαστίχα Χίου μάσησης ΕΛΜΑ (βλέπε 3.4.1.4), είναι η μοναδική στον κόσμο τσίχλα μάσησης που συνίσταται από μια φυσική βασική πρώτη ύλη, τη ρητίνη του μαστιχόδενδρου. Όλες οι άλλες τσίχλες του εμπορίου έχουν ως βάση συνθετικές ουσίες. Άλλος ένας λόγος υπεροχής της χιώτικης μαστίχας συγκριτικά με τις υπόλοιπες είναι ότι λόγω της σχετικά σκληρής υφής της κατά το μάσημα συμβάλλει στην ενίσχυση των ούλων και στην βελτίωση των χασμοδοντιών (Ανδρικόπουλος, 2003). Γενικότερα βοηθάει στη μείωση της συχνότητας των ορθοδοντικών προβλημάτων και στη βελτίωση των ατελειών της οδοντοστοιχίας (Σαββίδης, 2000). Ακόμη λόγω των αντισηπτικών της ιδιοτήτων περιορίζει τη μικροβιακή πλάκα και έτσι προλαμβάνεται η τερηδόνα και οι άλλες περιοδοντικές παθήσεις. Γενικότερα, προστατεύει τα δόντια, δυναμώνει τα ούλα και περιορίζει την κακοσμία του στόματος. Για το λόγο αυτό χρησιμοποιείται ως συστατικό στις οδοντόκρεμες (Ιωσήφ, 2000). Επιπλέον η έκκριση σιέλου και γαστρικού υγρού κατά τη μάσηση διευκολύνει την πέψη (Ανδρικόπουλος, 2003).
Εκτός από τις παραπάνω ευεργετικές επιδράσεις της μαστίχας, η χρήση της σε πολλές μορφές καρκίνων ήταν γνωστή από την αρχαιότητα. Συγκεκριμένα, η μαστίχα είναι ιδιαίτερα αποτελεσματική στην καταπολέμηση διαφόρων μορφών καρκίνου, όπως κίρρωση του ήπατος, καρκίνο του ήπατος, του στομάχου, του σπληνός, του μαστού και άλλα.
Επιπρόσθετα, η μαστίχα αποτελεί πλούσια πηγή ιχνοστοιχείων ανάμεσα στα οποία συμπεριλαμβάνονται το Νάτριο, ο Μόλυβδος, το Μαγνήσιο, το Κάλιο, ο Σίδηρος, το Ασβέστιο, το Μαγγάνιο, ο Ψευδάργυρος και το Κοβάλτιο. Ο ρόλος των ιχνοστοιχείων στους ζωντανούς οργανισμούς είναι ζωτικής σημασίας. Μάλιστα, η έλλειψη ιχνοστοιχείων από τη διατροφή του ανθρώπου έχει σαν αποτέλεσμα την εμφάνιση ορισμένων ασθενειών (Περίκος, 1995).
Όσον αφορά τη σκόνη της μαστίχας χρησιμοποιείται ως επουλωτική. Η εκμετάλλευση αυτής της ιδιότητας έχει σαν αποτέλεσμα την παρασκευή αλοιφών για τα εγκαύματα, τα κρυοπαγήματα και σε διάφορες άλλες δερματικές παθήσεις. Επιπλέον λόγω της μαστιχίνης και του μαστιχινικού οξέως που περιέχονται στη μαστίχα είναι αποτελεσματική στις παιδικές διάρροιες.
Άλλες φαρμακολογικές ιδιότητές της μαστίχας επιτρέπουν τη χρήση της ως αιμοστατικού και στις γαστραλγίες. Στο σημείο  αυτό πρέπει να επισημανθεί ότι και άλλα μέρη του φυτού όπως τα φύλλα έχουν παρόμοιες ιδιότητες (Ιωσήφ, 2000).
Τέλος, μελετάται η δράση της μαστίχας στο σακχαρώδη διαβήτη, τη χοληστερίνη και τα τριγλυκερίδια (Φυλλάδιο της Ένωσης Μαστιχοπαραγωγών Χίου).
Όπλο της μαστίχας αποτελεί η επιστημονική τεκμηρίωση των θεραπευτικών της δράσεων, πράγμα το οποίο απαιτεί πολύ χρόνο. Δηλαδή αυτό που χρειάζεται να γίνει είναι επιστημονική απόδειξη των χρήσεων της μαστίχας, οι οποίες είναι γνωστές από την αρχαιότητα. Προς αυτή την κατεύθυνση 5 έρευνες που αφορούν τις ευεργετικές δράσεις της μαστίχας Χίου βρίσκονται σε εξέλιξη αυτή την περίοδο. Αναλυτικότερα έρευνες γίνονται, εκτός από το Χαροκόπειο Πανεπιστήμιο που αναφέρθηκε παραπάνω, από την Ιατρική σχολή του Πανεπιστημίου Αθηνών, από την Οδοντιατρική Σχολή της Θεσσαλονίκης, από το Πανεπιστήμιο του Νότιγχαμ της Αγγλίας καθώς επίσης και από μεγάλο Πανεπιστημιακό Κέντρο της Αμερικής. Επιπλέον, η μαστίχα μελετάται έντονα τα τελευταία χρόνια από μια από τις πιο μεγάλες δυνάμεις στο χώρο της Παγκόσμιας φαρμακευτικής της Ιαπωνίας (Ιωσήφ, 2000).
Μετά την κατεργασία του προϊόντος ακολουθεί η εμπορεία του. Η διάθεση και προώθηση του προϊόντος στον τελικό καταναλωτή γίνεται στην Ελλάδα αλλά και στο εξωτερικό. Αναφέρονται οι δραστηριότητες των φορέων που προωθούν τη μαστίχα, δηλαδή της Ένωσης Μαστιχοπαραγωγών Χίου, της εταιρείας Mediterra και των καταστημάτων Μastic-spa, με ιδιαίτερη λεπτομέρεια.
ΚΕΦΑΛΑΙΟ 3Ο
ΠΑΡΑΓΩΓΗ- ΕΜΠΟΡΙΟ- ΦΟΡΕΙΣ ΠΡΟΩΘΗΣΗΣ ΜΑΣΤΙΧΑΣ
3.1. Η ιστορία παραγωγής της μαστίχας

Για την παραγωγή της μαστίχας στις διάφορες περιόδους υπάρχουν μόνο αποσπασματικές πληροφορίες. Συγκεκριμένα στην εποχή των Μαόνων η ετήσια παραγωγή κυμαινόταν από 25.600-32.000 κιλά (Σαββίδης, 2000). μάλιστα οι Μαονέζοι ανέπτυξαν και την καλλιέργεια και το εμπόριο της μαστίχας (Περίκος, 1995). Ως ανώτατο όριο ετήσιας παραγωγής είχαν οριστεί τα 42.000 κιλά. Αντίθετα με την εμφάνιση των Τούρκων η παραγωγή έπεσε απότομα. Λίγο πριν την καταστροφή της Χίου, το 1822 η παραγωγή έφθανε τις 64.000 έως 76.800 κιλά. Από την καταστροφή μέχρι το1830- 31 και αρχίζει ύστερα από το 1832, όταν δόθηκε η άδεια στους Χιώτες να επιστρέψουν στην πατρίδα τους (Σαββίδης, 2000). Επιστρέφοντας στα χωριά τους αρχίζουν πάλι την καλλιέργεια και τη φύτευση σχίνων και περίπου προς το 1840 η παραγωγή φτάνει περίπου στα επίπεδα που είχε πριν την καταστροφή του 1822 (Περίκος, 1995). Τον Ιανουάριο του 1840 μια αναπάντεχη θεομηνία κατέστρεψε το 80% της σχοινοκαλλιέργειας με επακόλουθο τη μείωση της παραγωγής.
Από το 1890 η παραγωγή αυξάνει συνεχώς και στα 1900-1910 φτάνει τα 256.000 κιλά. Από το 1910 έως το 1920 η παραγωγή ελαττώνεται λόγω των Βαλκανικών και του Α΄ Παγκοσμίου πολέμου, ο οποίος ανάγκασε πολλούς παραγωγούς να αλλάξουν την καλλιέργεια της μαστίχας με άλλες καλλιέργειες, ιδίως καπνό. Στα 1920 υπάρχει μια αύξηση στην παραγωγή, χωρίς να υπάρχει ανάλογη ζήτηση. Στα 1929 η παραγωγή σταθεροποιείται στα 256.000 κιλά. Η ποσοτική αυτή σταθερότητα της παραγωγής οφείλεται στο γεγονός ότι ο μαστιχοφόρος σχίνος δεν έχει μεγάλες διακυμάνσεις στην απόδοση.Σύμφωνα με στοιχεία της Ένωσης Μαστιχοπαραγωγών Χίου κατά το χρονικό διάστημα 1958-1961 η μέση ετήσια παραγωγή ήταν 190.000 κιλά. Για την περίοδο 1962-1967 η παραγωγή ήταν 233.150 κιλά. Σήμερα η ετήσια παραγωγή ανέρχεται σε 160.000- 200.000 κιλά με τάση μείωσης στα επόμενα χρόνια.

Η μείωση αυτή οφείλεται στην έλλειψη εργατικών χεριών με τη μεταστροφή του πληθυσμού σε άλλες ασχολίες όπως ναυτιλία και τουρισμός. Η μη επέκταση των φυτειών και η παραμέληση των ήδη υπαρχόντων, καθώς επίσης και η έλλειψη στοιχειώδους μηχανοποίησης είναι επίσης σοβαροί  λόγοι. Ακόμα στους λόγους αυτούς πρέπει να προστεθεί και ο κατακλυσμός της αγοράς από μη φυσικά υποκατάστατα με πολύ φθηνότερο κόστος παραγωγής. Τελευταία οι καταναλωτικές ανάγκες ξεπερνούν το ύψος της ετήσιας παραγωγής.
Η ακαθάριστη αξία παραγωγής της μαστίχας είναι 20-30% της συνολικής ακαθάριστης αξίας φυτικής παραγωγής της Χίου, η δε συμμετοχή της στο Α.Ε.Π. του πρωτογενή τομέα εκτιμάται ότι είναι της τάξης του 15-20%. Η μαστίχα και τα προϊόντα της εξάγονται σε όλο τον κόσμο και αποφέρουν στην Ε.Μ.Χ. 4.000.000 δολάρια ετησίως (Σαββίδης, 2000).
3.2. Εμπόριο-Εξαγωγές

3.2.1. Το εμπόριο της μαστίχας διαχρονικά

Η ένταση και η επέκταση της καλλιέργειας του μαστιχοφόρου σχίνου για εμπορική εκμετάλλευση φαίνεται ότι αρχίζει από την εποχή του μαρτυρίου του Αγίου Ισιδώρου. Είναι πολύ πιθανόν η καλλιέργεια του μαστιχοφόρου σχίνου να γενικεύτηκε από την εποχή του Αγίου Ισιδώρου και γι’ αυτό η παράδοση τη συσχέτισε με το μαρτύριό του, δίνοντας έτσι βαθύτερη έννοια στο μαρτύριο του νεομάρτυρος. Επιπλέον, δίνεται έτσι εξήγηση στο γεγονός ότι μόνο ο σχίνος που βρίσκεται στο νησί της Χίου δίνει μαστίχα (Περίκος, 1995). Το εμπόριο της μαστίχας ήταν πάντοτε οργανωμένο με τη μεγαλύτερη επιτυχία του κατά τη διάρκεια της περιόδου των Μαόνων. Οι τελευταίοι υπόγραφαν συμβόλαια για τρία, έξι, οκτώ και δέκα χρόνια. με εμπορικές εταιρείες από τη Γένοβα, την Αρμενία, την Κύπρο, την Κωνσταντινούπολη, την Αλεξάνδρεια, την Ελλάδα και τη Συρία., για τη μεταφορά πολλών στατήρων μαστίχας, μερικές φορές και μέσω πρακτόρων (Σαββίδης, 2000). Επίσης είναι ιστορικά εξακριβωμένο, ότι οι Χιώτες έμποροι της μαστίχας, δηλαδή οι επονομαζόμενοι Μαονέζοι, έκαιγαν τη μαστίχα, όταν υπήρχε υπερπαραγωγή για να προστατεύσουν την τιμή (Περίκος, 1995).
Στη διάρκεια της τουρκικής κατοχής ο Σακίζ Εμινί εισέπραττε 5.020 οκάδες, ενώ το υπόλοιπο διαχεόταν στο εμπόριο. Βέβαια οι χωρικοί φρόντιζαν να κρύβουν την επιπλέον σοδειά και να την εμπορεύονται μόνοι τους, με το φόβο της αύξησης του φόρου. Από διάφορες πηγές, αναφέρεται ότι 70-100 κιβώτια ήταν η ποσότητα που στέλνονταν στην Κωνσταντινούπολη ως φόρος. Η ετήσια παραγωγή ήταν περίπου 27.000 κιλά. Αυτή την εποχή γινόταν πολλές εξαγωγές, προς τη Γαλλία, την Ολλανδία, το Λιβόρνο, τη Βενετία και την Αγγλία.
Στα νεότερα χρόνια το εμπόριο γινόταν από τους λεγόμενους Φραγκολεβαντίνους, οι οποίοι ήταν φράγκικης, δηλαδή γαλλικής καταγωγής και κατοικούσαν στην Ανατολή. Αυτοί θεωρούνταν άτομα χωρίς εθνική ή ηθική συνείδηση και οι δραστηριότητές τους καθοδηγούνταν αποκλειστικά από το οικονομικό όφελος. Με την πάροδο των χρόνων οι Έλληνες άρχισαν να παίρνουν το εμπόριο στα χέρια τους και να ιδρύουν τις πρώτες μεσιτικές εμπορικές εταιρείες για την πώληση της μαστίχας. Έτσι δημιουργήθηκε μια ιδιαίτερα εύπορη τάξη εμπόρων της μαστίχας, οι μαστιχάδες. Αυτοί μαζί με τους μεσίτες που ονομάζονταν πράττες, συγκέντρωναν τη μαστίχα από τους μαστιχοπαραγωγούς και την προωθούσαν στις διάφορες αγορές (Σαββίδης, 2000). Η οικονομική εξέλιξη των μαστιχάδων, μας πείθει ότι το εμπόριο της μαστίχας έδινε μεγάλα κέρδη (Περίκος, 1995).
Η δραστηριότητα των μαστιχάδων διήρκεσε μέχρι το 1938 που ιδρύθηκε η Ένωση Μαστιχοπαραγωγών Χίου, η οποία ελέγχει το εμπόριο της μαστίχας μέχρι και σήμερα (Σαββίδης, 2000).
3.2.2. Εξαγωγές

Η Ένωση Μαστιχοπαραγωγών έχει έντονη εξαγωγική δραστηριότητα, με κύριο προϊόν τη φυσική μαστίχα, της οποίας εξάγεται περισσότερο από 60% της συνολικής παραγωγής. Σημαντικές είναι επίσης οι εξαγωγές της τσίχλας και του μαστιχελαίου. Συγκεκριμένα, οι εξαγωγές τσίχλας ανέρχονται στο 45%, ενώ το μαστιχέλαιο εξάγεται σε ποσοστό 20%. Η Μαστίχα εξάγεται σε ολόκληρο τον κόσμο. Οι κυριότερες αγορές του εξωτερικού στις οποίες απευθύνεται είναι οι Αραβικές χώρες, οι χώρες της Μέσης Ανατολής, οι ΗΠΑ, η Γαλλία, η Γερμανία, η Αγγλία, η Ολλανδία, η Κύπρος, ενώ πρόσφατα έχει επιχειρηθεί με επιτυχία διεύρυνση στις αγορές της Άπω Ανατολής και ιδιαίτερα της Ιαπωνίας. Η Ένωση για την υποστήριξη των εξαγωγικών της δραστηριοτήτων, διαθέτει αντιπροσώπους στη Σαουδική Αραβία, την Κύπρο, το Μαρόκο και την Αίγυπτο (ΕΝΑ Χίου, 2003).
3.3. Τιμές και κρίση της μαστίχας στις διάφορες εποχές

Η μαστίχα ανήκει στα ευγενή προϊόντα και γι’ αυτό η τιμή της σε σύγκριση με άλλα προϊόντα είναι μεγάλη. Όπως κάθε ευγενές προϊόν έτσι και η μαστίχα είχε πολλές διακυμάνσεις στην τιμή και πέρασε πολλές κρίσεις.
Η χρυσή εποχή της μαστίχας είναι το 1850, όπου η μέση τιμή είναι μια λίρα και αυτή η υψηλή τιμή οφείλεται στη θεομηνία του 1840 που κατέστρεψε ένα μεγάλο μέρος της παραγωγής. Έως το 1860 η τιμή εξακολουθεί να είναι μια χρυσή λίρα και από το 1864 αρχίζει να μειώνεται, για να φτάσει το 1888 στα 45 γρόσια. Από το 1890 μέχρι το 1909 η τιμή της είναι γύρω στα 34 τουρκικά γρόσια. Κατά τη διάρκεια του πρώτου παγκοσμίου πολέμου η τιμή πέφτει δραματικά και στα 1918 ο παραγωγός έπρεπε να δίνει 5,5 οκάδες, δηλαδή 7,04 κιλά για να πάρει μια χρυσή λίρα. Μετά τον πόλεμο αρχίζει η απορρόφηση των αποθεμάτων και η τιμή ανεβαίνει, έως το 1926 οπότε ξεσπά η παγκόσμια οικονομική κρίση. Στα 1933 η μέση τιμή είναι γύρω στις 90- 95 δραχμές, ενώ από το 1933 έως το 1938 φτάνει τις 110,50 δραχμές. Το 1939 η Ένωση Μαστιχοπαραγωγών Χίου με την ίδρυσή της έδωσε 221,67 δραχμές στον παραγωγό την οκά (Περίκος, 1995). (Η μια οκά αντιστοιχεί σε 1,28 κιλά)
Όσον αφορά την εσοδεία του 2002 οι παραγωγοί έλαβαν 24.000 δραχμές ανά κιλό μαστίχας, ενώ για το 2001 είχαν λάβει 20.000 δραχμές. Επομένως, μέσα σε ένα χρόνο υπήρχε αύξηση της μαστίχας κατά 20% (Εφημερίδα Η Αλήθεια, 2003).
3.4. ΟΙ ΦΟΡΕΙΣ ΠΟΥ ΠΡΟΩΘΟΥΝ ΤΗ ΜΑΣΤΙΧΑ

3.4.1. Η Ένωση Μαστιχοπαραγωγών Χίου

Εικόνα 27. Το σήμα της Ένωσης Μαστιχοπαραγωγών Χίου
(Πηγή: www.gummastic.gr)

Η ακμή του εμπορίου της μαστίχας διατηρήθηκε ως τις αρχές του 20ου αιώνα οπότε ο πρώτος παγκόσμιος πόλεμος επέφερε κρίση στη μαστίχα και ανάγκασε τους παραγωγούς να αναστείλουν την καλλιέργεια του μαστιχόδενδρου. Το τέλος του πολέμου και η αποκατάσταση της ομαλότητας οδήγησε τους παραγωγούς στην εκ νέου καλλιέργεια του μαστιχόδενδρου και στην αύξηση παραγωγής της μαστίχας. Το προϊόν δεν μπόρεσε όμως να αποκτήσει την προηγούμενη προνομιούχο θέση του. Έτσι, αυτή την περίοδο, άρχισε να εκδηλώνεται το ενδιαφέρον των παραγωγών που με την πάροδο του χρόνου έλαβε αγωνιστική μορφή. Αλλεπάλληλες συγκεντρώσεις μαστιχοπαραγωγών πραγματοποιούνται κατά το 1930-1936 στα κεντρικότερα μαστιχοχώρια όπου διαδηλώνεται η από κοινού επιθυμία της λύσης του προβλήματος δια μέσου της συνεταιριστικής οδού. Η κίνηση αυτή είχε σαν αποτέλεσμα την παρέμβαση της πολιτείας, η οποία το 1938 δημοσίευσε το νόμο 1390, σύμφωνα με τον οποίο ιδρύθηκαν οι 20 Συνεταιρισμοί μαστιχοπαραγωγών μέλη των οποίων ήταν υποχρεωτικά όλοι οι μαστιχοπαραγωγοί. Σύμφωνα με τον ίδιο νόμο συστήθηκε και η Ένωση των 20 Συνεταιρισμών με την επωνυμία Ένωση Μαστιχοπαραγωγών Χίου.
Η λειτουργία της Ε.Μ.Χ. άρχισε ένα χρόνο μετά τη δημοσίευση του νόμου 1390/ 1938, δηλαδή το 1939. Στις διεθνείς της συναλλαγές επιγράφεται αγγλικά: The Chios gum mastic growers association, και στα γαλλικά: Union des producters de comme mastic de Chio. Το πρώτο διοικητικό συμβούλιο είχε πρόεδρο τον Γ. Σταγκούλη (Έκθεση Πεπραγμένων της Ε.Μ.Χ., 2003).
Σκοπός της Ένωσης είναι ο συντονισμός και η ενίσχυση του έργου των συνεταιρισμών, αναλαμβάνοντας μια σειρά από κοινές δράσεις για όλους τους μαστιχοπαραγωγούς. Σύμφωνα με το Καταστατικό της η Ένωση Μαστιχοπαραγωγών Χίου:
Α). Φροντίζει για τον εφοδιασμό των μελών της με τα εργαλεία και τα υλικά που είναι απαραίτητα για την πρωτογενή και δευτερογενή παραγωγή τους.
Β) Ασχολείται με τη διακίνηση, διαφήμιση και εμπορεία των προϊόντων των μελών της.
Γ). Φροντίζει για την επιμόρφωση των μελών και των στελεχών της και παρέχει στα μέλη της κάθε είδους τεχνική βοήθεια.
Δ). Ασχολείται με την επεξεργασία, τυποποίηση και συσκευασία της φυσικής μαστίχας και την παραγωγή προϊόντων με βάση αυτή.
Ε) Προστατεύει τη μαστίχα Χίου με κάθε τρόπο (ΕΝΑ Χίου, 2003).
Η Ε.Μ.Χ. σήμερα αποτελείται από 6.000 μέλη αγροτικών οικογενειών οργανωμένα σε 20 πρωτοβάθμιους συνεταιρισμούς. Η κύρια δραστηριότητα της Ένωσης είναι η συλλογή, επεξεργασία, συσκευασία και διάθεση της μαστίχας και των προϊόντων της. Παράλληλα αναπτύσσει και άλλες δραστηριότητες όπως η διαχείριση ελαιουργείων, αλευρόμυλων, λιπασμάτων, παραγωγή και διαχείριση ζωοτροφών, αντιπροσώπευση ασφαλειών, χρηματοπιστωτικές εργασίες προς όφελος των μελών της και των γεωργών του νησιού γενικότερα (Σαββίδης, 2000).
Η Ένωση διοικείται από εννεαμελές συμβούλιο, τρία μόνιμα μέλη και έξι εκλεγμένα. Εκλογές γίνονται κάθε τρία χρόνια. Υπάρχουν επίσης 118 εκλεγμένοι αντιπρόσωποι από τους 20 Συνεταιρισμούς, που αποτελούν τη Γενική Συνέλευση, η οποία συνέρχεται κάθε Δεκέμβρη στην Ένωση.

3.4.1.1. Οι δραστηριότητες της επιχείρησης από την ίδρυσή της μέχρι σήμερα

Η Ένωση Μαστιχοπαραγωγών στην πολύχρονη ιστορία της από την ίδρυσή της μέχρι σήμερα, έχει να επιδείξει σημαντικό έργο και ποικίλες δραστηριότητες μεταξύ των οποίων συμπεριλαμβάνονται οι παρακάτω:

· Ασχολήθηκε με την επεξεργασία, τυποποίηση και συσκευασία της φυσικής μαστίχας και την προώθησή της στις αγορές του εσωτερικού και του εξωτερικού για λογαριασμό των παραγωγών. 

· Εγκατέστησε εξοπλισμό για την απόσταξη της μαστίχας και ίδρυσε μονάδα για την παραγωγή του μαστιχελαίου.

· Ίδρυσε μονάδα παραγωγής τσίχλας από φυσική μαστίχα, στην οποία ολοκλήρωσε πρόσφατα πρόγραμμα εκσυγχρονισμού της.

· Τα πρώτα χρόνια της λειτουργίας της ίδρυσε αρκετά ελαιοτριβεία στα περισσότερα χωριά της Νότιας Χίου και ένα πυρηνελουργείο, που σήμερα είναι ανενεργά.

· Ίδρυσε μονάδα εμπορίας ζωοτροφών, γεωργικών φαρμάκων, λιπασμάτων και γεωργικών εργαλείων.

· Ίδρυσε και λειτουργεί αλευρόμυλο στο χωριό Πυργί της Χίου. 

· Κατασκεύασε μουσείο μαστίχας, στο οποίο εκθέτει μουσειακά εργαλεία καλλιέργειας και συλλογής της μαστίχας και μηχανήματα επεξεργασίας της. Το μουσείο αυτό μέχρι πρόσφατα λειτουργούσε στις κεντρικές εγκαταστάσεις της Ε.Μ.Χ. αλλά θα μεταφερθεί στο χώρο παραγωγής της μαστίχας, τα Μαστιχοχώρια.
Η κύρια δραστηριότητα της Ένωσης Μαστιχοπαραγωγών Χίου είναι η συλλογή, επεξεργασία, συσκευασία και πώληση της φυσικής μαστίχας Χίου και των προϊόντων της. Πέρα αυτών από την αρχή της λειτουργίας της αποτελεί ένα σοβαρό παράγοντα στήριξης του αγροτικού πληθυσμού και έναν από τους σημαντικότερους οικονομικούς οργανισμούς στο νησί της Χίου με σημαντική συμβολή στην οικονομία του νησιού. Βοηθά και προστατεύει τον παραγωγό και την παραγωγή του, ενώ επιτελεί και κοινωνικό έργο με διάφορες δραστηριότητες όπως: πρωτοβουλίες ανασχοίνωσης, ένταξη των σχοινότυπων σε δασικές περιοχές και προμήθεια πυροσβεστικών αυτοκινήτων και πυροσβεστικών βυτίων. Επίσης διέδωσε το πνεύμα του συνεταιρίζεσθαι στις τάξεις των αγροτών και αποτελεί σοβαρό μοχλό ανάπτυξης του Νομού Χίου. Ιδιαίτερα λόγω του εξαγωγικού χαρακτήρα των προϊόντων που διαχειρίζεται η Ένωση (το 70% της ετήσιας παραγωγής προωθείται στις αγορές του εξωτερικού) από τις πρώτες φάσεις της λειτουργίας της στράφηκε προς τις αγορές του εξωτερικού, με αποτέλεσμα σήμερα να είναι ένας από τους πιο σημαντικούς εξαγωγικούς φορείς της Περιφέρειας Βορείου Αιγαίου (ΕΝΑ Χίου, 2003).

Είναι αξιοσημείωτο ότι τα σημαντικότερα προϊόντα (μαστίχα, μαστιχέλαιο, τσίκλα ΕΛΜΑ) της Ε.Μ.Χ είναι προϊόντα Προστατευόμενης Ονομασίας Προέλευσης (Π.Ο.Π), ενώ το 2001, ακολουθώντας τις επιταγές του σύγχρονου οικονομικού περιβάλλοντος, πιστοποιήθηκε κατά ISO 9001:2000 και HACCP.

3.4.1.2. Οργανωτική δομή της Ένωσης Μαστιχοπαραγωγών Χίου

Η Οργανωτική δομή της Ένωσης Μαστιχοπαραγωγών ακολουθεί μια οριζόντια διάρθρωση με επιτελικά γραφεία, όπου ο Γενικός Διευθυντής προΐσταται σε 5 Διευθύνσεις. Δηλαδή, η Γενική Διεύθυνση χωρίζεται σε 5 υποδιευθύνσεις. Αυτές είναι:

1. Διεύθυνση τσίχλας, που έχει σαν αντικείμενό της την λειτουργία του εργοστάσιου της τσίχλας και τον έλεγχο της παραγωγής.

2. Διεύθυνση μαστίχας, που ασχολείται με την παραλαβή, την αποθήκευση, την επεξεργασία, την τυποποίηση και συσκευασία της φυσικής μαστίχας.

3. Διεύθυνση υποστήριξης, που ασχολείται με όλες τις υποστηρικτικές διαδικασίες της επιχείρησης, όπως για παράδειγμα διαδικασίες που αφορούν τις προμήθειες ή το προσωπικό και επιπλέον με τη σχέση της Ένωσης με τους Πρωτοβάθμιους Συνεταιρισμούς.

4. Οικονομική Διεύθυνση, που απαρτίζεται από το τμήμα Λογιστηρίου και το τμήμα προγραμματισμού.

5. Εμπορική Διεύθυνση, που χωρίζεται στο τμήμα Μαστίχας, το τμήμα Τσίχλας και το τμήμα Εμπορευμάτων, ενώ επιπλέον διαθέτει και γραφείο Μάρκετινγκ.
Βέβαια πρέπει να σημειωθεί ότι επιτελικά παρά τον Γενικό Διευθυντή, έχουν συσταθεί δυο γραφεία. Τα γραφεία αυτά είναι:
α. Γραφείο συμβούλων, που απαρτίζεται από εξωτερικούς συνεργάτες-συμβούλους σε θέματα διοίκησης, τεχνικά θέματα, θέματα μηχανοργάνωσης κ.λ.π .
β. Γραφείο ποιότητας, το οποίο στελεχώνεται από τον εκπρόσωπο της διοίκησης της Ένωσης για θέματα ποιότητας, ώστε να έχει μια γενική εποπτεία σε όλες τις διαδικασίες (ΕΝΑ Χίου, 2003).
Αναλύοντας την κάθε υποδιεύθυνση με περισσότερες λεπτομέρειες, ο σκοπός της κάθε υποδιεύθυνσης είναι ο παρακάτω:
Σκοπός της Διεύθυνσης Τσίχλας είναι η παραγωγή και η συσκευασία τσίχλας με φυσική μαστίχα και μαστιχελαίου. Η Διεύθυνσης Τσίχλας αναφέρεται στη Γενική Διεύθυνση και υπάγονται σε αυτή τα γραφεία παραγωγής, συσκευασίας καθώς και το Γραφείο Έρευνας και Ποιοτικού Ελέγχου.
Σκοπός της Διεύθυνσης Μαστίχας είναι η παραλαβή, αποθήκευση, επεξεργασία και συσκευασία της μαστίχας. Επιπλέον, πραγματοποιείται η γεωργικοτεχνική υποστήριξη των παραγωγών και η επιστημονική έρευνα για θέματα καλλιέργειας μαστίχας. Η διεύθυνση μαστίχας υποδιαιρείται στα γραφεία αποθήκης, επεξεργασίας και στο γραφείο του γεωπόνου.
Η Διεύθυνση Υποστήριξης αναλαμβάνει την ολοκληρωμένη και υψηλού επιπέδου υποστήριξη και εξυπηρέτηση των συνεταιριστών και την παροχή υπηρεσιών και διευκολύνσεων προς τις άλλες διευθύνσεις, τη Γενική Διεύθυνση και το Διοικητικό Συμβούλιο της Ε.Μ.Χ. Στη διεύθυνση αυτή υπάγονται το τμήμα συνεταιρισμών και τα Γραφεία προσωπικού, υποδοχής, προμηθειών, κίνησης, υποστήριξης και νέων τεχνολογιών.
Η Οικονομική διεύθυνση διαχειρίζεται ορθολογικά, αποδοτικά και σύννομα τις οικονομικές υποθέσεις και ζητήματα του οργανισμού. Αναφέρεται στη Γενική Διεύθυνση και υπάγονται σε αυτή τα τμήματα Λογιστηρίου, Οικονομικού προγραμματισμού και περιουσίας.
Τα καθήκοντα της Εμπορικής Διεύθυνσης είναι η ανάπτυξη των πωλήσεων και η προώθηση των προϊόντων του οργανισμού στην Ελλάδα και το εξωτερικό. Αποτελείται από τα τμήματα Μαστίχας, Τσίχλας, Εμπορευμάτων, καθώς επίσης τα γραφεία marketing και πολιτιστικών πόρων. To 2002 το απασχολούμενο προσωπικό της Ένωσης Μαστιχοπαραγωγών ήταν 64 άτομα, καθώς επίσης και άλλα 4 άτομα που εργάζονταν με σύμβαση έργου. Το υπαλληλικό προσωπικό ήταν 40 άτομα, ενώ το εργατοτεχνικό προσωπικό ήταν 24 άτομα (Έκθεση Πεπραγμένων της Ε.Μ.Χ., 2002).
Η Γενική Συνέλευση είναι το ανώτατο Όργανο της Ένωσης και απαρτίζεται από τους αντιπροσώπους των μελών της. Κάθε αγροτικός συνεταιρισμός, αντιπροσωπεύεται στην Ένωση με αριθμό αντιπροσώπων από 1-8. Κάθε αντιπρόσωπος διαθέτει 1 ψήφο.
Η διοίκηση της Ε.Μ.Χ. ασκείται από το Διοικητικό Συμβούλιο, που αποτελείται από 9 μέλη. Τα μέλη του Διοικητικού Συμβουλίου που εκλέγονται από τη Γενική Συνέλευση της Ένωσης είναι 9. Η διάρκεια της θητείας του Διοικητικού συμβουλίου είναι 4 χρόνια.
Το Εποπτικό Συμβούλιο εκλέγεται ταυτόχρονα με το Διοικητικό Συμβούλιο από τη Γενική Συνέλευση της Ένωσης. Ο αριθμός των μελών του Εποπτικού Συμβουλίου ορίζεται σε 5 εκ των οποίων 3 είναι αιρετά και 2 μόνιμα (Καταστατικό της Ένωσης Μαστιχοπαραγωγών Χίου, 2003).
Η Γενική Διεύθυνση έχει τη συνολική ευθύνη της διοίκησης, οργάνωσης και διαχείρισης για την εύρυθμη λειτουργία του οργανισμού. Η Γενική Διεύθυνση πληρώνεται από 2 στελέχη τον Γενικό Διευθυντή και τον Αναπληρωτή γενικό διευθυντή, οι οποίοι προΐστανται και άλλων διευθύνσεων και τμημάτων. Συγκεκριμένα ο σημερινός Γενικός Διευθυντής είναι ταυτόχρονα και Εμπορικός Διευθυντής. Επίσης, ο Αναπληρωτής Γενικός Διευθυντής αποτελεί παράλληλα Οικονομικό Διευθυντή του φορέα (Έκθεση Πεπραγμένων της Ε.Μ.Χ., 2002). Όλα τα παραπάνω φαίνονται παραστατικά στο οργανόγραμμα που ακολουθεί.

Διάγραμμα 4. Η οργανωτική δομή της Ε.Μ.Χ. (Προσωπική διαμόρφωση)
3.4.1.3. Τεχνικά στοιχεία της επιχείρησης- Περιγραφή της παραγωγικής διαδικασίας

Η επεξεργασία, η τυποποίηση και συσκευασία της μαστίχας γίνεται σήμερα στις κεντρικές εγκαταστάσεις της Ένωσης Μαστιχοπαραγωγών. Εκεί, η μαστίχα που συγκεντρώνεται από τους πρωτοβάθμιους συνεταιρισμούς, ζυγίζεται και αποθηκεύεται. Πρέπει να σημειωθεί ότι οι ίδιοι οι παραγωγοί αμέσως μετά τη συλλογή της μαστίχας, την καθαρίζουν σε πρώτη φάση στα σπίτια τους, απομακρύνοντας όσο το δυνατόν τις ξένες ύλες. Στις εγκαταστάσεις της Ε.Μ.Χ. γίνεται η τελική επεξεργασία του προϊόντος, η τυποποίηση και η συσκευασία του. Η μεθοδολογία που ακολουθείται βασίζεται κυρίως στη χειρωνακτική εργασία, ενώ η χρήση αυτοματοποιημένων μηχανημάτων γίνεται σε περιορισμένες περιπτώσεις.
Η μαστίχα είναι ένα ιδιαίτερα ευαίσθητο προϊόν γιατί:
· Η ρητίνη είναι στερεή, αλλά ρευστοποιείται σε υψηλότερες θερμοκρασίες και οι κόκκοι της μαστίχας συσσωματώνονται. 

· Κονιορτοποιείται λόγω τριβής των κόκκων μεταξύ τους.

· Οξειδώνεται και κιτρινίζει.


Τα παραπάνω λαμβάνονται ιδιαίτερα υπόψη, ώστε να αποφεύγονται κατά τη διάρκεια των διαδικασιών αποθήκευσης και επεξεργασίας της μαστίχας. Η διαδικασία περιλαμβάνει τα εξής στάδια:

1. Διαχωρισμός της μαστίχας ανάλογα με το μέγεθος των κόκκων της. Ο διαχωρισμός γίνεται με τη βοήθεια μηχανικών κόσκινων και η μαστίχα χωρίζεται σε τέσσερα μεγέθη.
2. Επίπλευση της μαστίχας. Μετά το κοσκίνισμα, οι διάφοροι τύποι της μαστίχας οδηγούνται προς επίπλευση, με σκοπό να διαχωριστούν οι ξένες ύλες που καθιζάνουν, ανάμεσα στις οποίες περιλαμβάνονται πέτρες και χώμα. Μαζί με τις ξένες ύλες κατακάθονται και κόκκοι μαστίχας. Με τον τρόπο αυτό διαχωρίζεται η λεγόμενη σκουριά, που οδηγείται προς απόσταξη και παραγωγή μαστιχελαίου.

3. Διαλογή της μαστίχας. Η φυσική μαστίχα περιέχει συνήθως μικρά σωματίδια ξένων υλών, όπως σκόνη και μικρές πέτρες που έχουν εγκλειστεί στους κόκκους της κατά τη σκλήρυνση της στο φυσικό περιβάλλον. Ο τρόπος διαλογής της μαστίχας διαφέρει ανάλογα με το μέγεθος των κόκκων της. Η χονδρή μαστίχα διαλέγεται χειρωνακτικά από εργάτριες και οι ξένες ύλες που είναι προσκολλημένες στην επιφάνεια των κόκκων αφαιρούνται με τη βοήθεια ενός σουγιά. Αντίθετα η ψιλή μαστίχα διαλέγεται με ειδικά μηχανήματα τους χρωματοδιαλογείς, που με τη βοήθεια φωτοκύτταρων ξεχωρίζουν τους καθαρούς κόκκους από αυτούς που έχουν ακαθαρσίες. Ωστόσο σήμερα λόγω της μικρής δυναμικότητας των υπαρχόντων χρωματοδιαλογέων δεν υπάρχει  δυνατότητα πλήρους διαχωρισμού της ψιλής μαστίχας από αυτούς, με αποτέλεσμα μέρος αυτής της εργασίας να γίνεται χειρωνακτικά, γεγονός που επιβαρύνει το κόστος παραγωγής και την υποβάθμιση της ποιότητας επειδή ο χειρωνακτικός διαχωρισμός στους ψιλούς κόκκους δεν είναι αποτελεσματικός.
4. Πλύσιμο της μαστίχας. Η μαστίχα μετά την μεταφορά, την παραλαβή, την αποθήκευση το διαχωρισμό και τη διαλογή, πλένεται με σκοπό τον πλήρη καθαρισμό της πριν προχωρήσει στα επόμενα στάδια.

5. Ξήρανση της μαστίχας. Ακολουθεί μετά την επίπλευση και το πλύσιμο της μαστίχας. Σήμερα η ξήρανση επιτυγχάνεται με άπλωμα του προϊόντος στο πάτωμα πάνω σε ύφασμα και παραμονή του για 1- 2 ημέρες.

6. Ανάμειξη διαφόρων τύπων μαστίχας. Μετά την ξήρανση γίνεται ανάμιξη μαστίχας διαφόρων μεγεθών, ώστε να παρασκευαστούν συγκεκριμένα μείγματα που αντιστοιχούν στους τύπους που εμπορεύονται. Για το σκοπό αυτό, γίνεται μια προσθήκη των διαφόρων τύπων της μαστίχας κατά στρώματα και στη συνέχεια η συλλογή της πραγματοποιείται με κάθετες τομές. Κατά τη φάση της ανάμειξης αποφεύγεται η ανάδευση, γιατί μπορεί να παραχθεί σκόνη λόγω τριβής των κόκκων μεταξύ τους.

7. Συσκευασία. Οι συσκευασίες που χρησιμοποιούνται για τη μαστίχα είναι πολλές και όσον αφορά το υλικό συσκευασίας και όσον αφορά το μέγεθος, ανάλογα με τις επιθυμίες του τελικού πελάτη. Οι πιο συνηθισμένες συσκευασίες είναι: α) Χαρτοκιβώτια 5 ή 4,5 κιλών, β) Χάρτινες συσκευασίες των 50, των 100 και των 500 γραμμαρίων, γ) Συσκευασίες σε πλαστικά σακουλάκια και στη συνέχεια σε χάρτινο κουτί των 10, 20, 50, 100 και 500 γραμμαρίων, δ) Συσκευασίες σε πλαστικά σακουλάκια και στη συνέχεια σε μεταλλικό κουτί των 10 και 20 γραμμαρίων. Η συσκευασία σε σακουλάκια γίνεται με τη χρήση ειδικού συσκευαστικού μηχανήματος. Τα χάρτινα κουτιά περιτυλίγονται με πλαστικό φιλμ, με τη βοήθεια συρρικνωτικού μηχανήματος. Τόσο η απευθείας συσκευασία της μαστίχας σε χάρτινα κουτιά ή γυάλινα βάζα, όσο και η τοποθέτηση των σακουλακιών σε χάρτινα κουτιά γίνεται χειρωνακτικά.

8. Συσκευασία σε χαρτοκιβώτια. Οι μικρές συσκευασίες της μαστίχας τοποθετούνται σε χαρτοκιβώτια που κλείνονται με το μηχανισμό σφράγισης χαρτοκιβωτίων που διαθέτει η μονάδα. Μετά από αυτή τη διαδικασία το κιβώτια είναι έτοιμα προς πώληση.
Πρέπει να σημειωθεί ότι η μαστίχα βρίσκεται σε στερεή κατάσταση σε χαμηλές θερμοκρασίες, αλλά ρευστοποιείται σε υψηλές θερμοκρασίες. Επιπλέον, οι υψηλές θερμοκρασίες έχουν σαν αποτέλεσμα την επιτάχυνση της οξείδωσης της μαστίχας, που διακρίνεται από ένα έντονο κιτρίνισμα των κόκκων της. Για το λόγο αυτό, η αποθήκευση της μαστίχας γίνεται σε ψυκτικούς θαλάμους που διαθέτει η Ένωση Μαστιχοπαραγωγών Χίου (www.gummastic.gr).

3.4.1.4. Προϊόντα της Ε.Μ.Χ.
Τα προϊόντα που έχουν σαν βάση τη μαστίχα είναι:

α. Φυσική μαστίχα

Η μαστίχα, παράγεται από το μαστιχόδενδρο, από το οποίο εκκρίνεται με τη μορφή ρητίνης. Οι χρήσεις της φυσικής μαστίχας είναι πολλές, σημαντικές και γνωστές από αρχαιοτάτων χρόνων. Σήμερα η φυσική μαστίχα συλλέγεται από τους μαστιχοπαραγωγούς, από τους οποίους γίνεται και μια προκαταρκτική επεξεργασία, συγκεντρώνεται από τους πρωτοβάθμιους συνεταιρισμούς και η τελική της επεξεργασία, η τυποποίηση και η συσκευασία της γίνεται από την Ένωση Μαστιχοπαραγωγών (ΕΝΑ Χίου, 2003).

β. Τσίχλα

Το 1955 η Ένωση Μαστιχοπαραγωγών άρχισε να ερευνά για την παραγωγή τσίχλας από μαστίχα. Η λειτουργία του εργοστασίου άρχισε το 1957 και τον πρώτο χρόνο παρήγαγε 8.000 κιλά τσίχλας από μαστίχα. Το 1962 η παραγωγή ανήλθε στα 65.000 κιλά. Το 1985, η παραγωγή ήταν 132.969 κιλά και το 1986, 191.581 κιλά (Περίκος, 1995).

Ως πρώτος παρασκευαστής μαστίχας αναφέρεται ο αγρότης και ιδρυτικό μέλος της Ένωσης Μαστιχοπαραγωγών Χίου Ευάγγελος Μενδωνίδης, από το μαστιχοχώρι Πατρικά, το έτος 1950. Η συνταγή και τα σχετικά μηχανήματα ήταν δικής του επινόησης. Ο Ευάγγελος Μενδωνίδης παρασκεύαζε μαστίχα με το σήμα ΕΛΜΑ και κατείχε και δίπλωμα ευρεσιτεχνίας του Υπουργείου Εθνικής οικονομίας. Η λέξη ΕΛΜΑ προέρχεται από τα αρχικά των λέξεων Ελληνική Μαστίχη. Το 1959 εν λόγω αγρότης δώρισε την εφεύρεση του και το σήμα ΕΛΜΑ στην Ένωση Μαστιχοπαραγωγών Χίου (Περίκος, 1995 και Σαββίδης, 2000).

Σήμερα παράγεται στις άρτιες εγκαταστάσεις του νέου της εργοστασίου με σύγχρονο εξοπλισμό και τεχνολογία, που βρίσκεται σε απόσταση έξι χιλιομέτρων περίπου από την πόλη της Χίου, στην περιοχή Καρδαμάδα., η τσίχλα ΕΛΜΑ, η οποία είναι η μοναδική στον κόσμο που παράγεται με φυσική πρώτη ύλη και διατηρεί όλο το άρωμα και τη γεύση της μαστίχας. Περιέχει μαστίχα, ζάχαρη και μαλακτικές ουσίες. Τα υλικά συστατικά της τσίκλας, ύστερα από επεξεργασία τοποθετούνται στον αναδευτήρα για την δημιουργία της μάζας. Η μάζα τοποθετείται κατόπιν στο αναδευτήριο, το οποίο τη διοχετεύει σε ειδική μηχανή για τον επιμερισμό της σε μικρότερα φύλλα. Το προωθητήριο προωθεί τα φύλλα μάζας στην μηχανή χάραξης των πυρήνων των κουφέτων που στην συνέχεια διοχετεύονται στις κουφετιέρες για την τελική φάση της δημιουργίας των κουφέτων. Η τσίχλα ΕΛΜΑ παράγεται σε τρεις τύπους, την κανονική, χωρίς ζάχαρη και την Dental. Επίσης, υπάρχει και η Τσίχλα SMILE, στην οποία δεν χρησιμοποιείται μαστίχα αλλά gum base (ΕΝΑ Χίου, 2003).
Στον ίδιο χώρο λειτουργεί επίσης και η μονάδα παρασκευής του Μαστιχέλαιου, από την απόσταξη της μη εμπορεύσιμης μαστίχας τύπου πίττας. 

γ. Μαστιχέλαιο

Το μαστιχέλαιο ήταν πολύ γνωστό στους αρχαίους Έλληνες. Επίσης στους Ρωμαίους ήταν γνωστό ως Mastichinum oleum. Στα μέσα του 15ου αιώνα το μαστιχέλαιο παρασκευάστηκε για πρώτη φορά στη Γερμανία, στο Brunschwig, με ξηρή απόσταξη και το 1573 έγινε γνωστό στους κύκλους των φαρμακοποιών του Βερολίνου και στη συνέχεια στην Αυγούστειο Φαρμακοποιία στα 1580. Μαστιχέλαιο μπορεί επίσης να παραχθεί και από τα φύλλα και τα κλαδιά του σχίνου.

Μόνο 3% παράγεται από την απόσταξη της μαστίχας, αλλά όταν η μαστίχα είναι σε υγρή κατάσταση εξερχόμενη από το δένδρο περιέχει μαστιχέλαιο σε ποσοστό 17-20%. Μπορεί επίσης να παραχθεί από τα φύλλα και τα κλαδιά του σχίνου (Περίκος, 1995 και Σαββίδης, 2000). Το μαστιχέλαιο παράγεται με απόσταξη και χρησιμοποιείται από φαρμακευτικές εταιρείες, εταιρείες καλλυντικών, αρωμάτων και εταιρείες του κλάδου τροφίμων. Είναι ένα φυσικό αιθέριο έλαιο και λόγω της μοναδικότητας της πρώτης ύλης έχει ιδιαίτερα ψηλή αξία. Στην αγορά διατίθεται σε φιάλες των 100, 200, 250 και 500 γραμμαρίων. (ΕΝΑ Χίου, 2003).

δ. Μοσχολίβανο

Το μοσχολίβανο παράγεται από μαστίχα, κολοφώνιο μαστίχας, και διογκωτικά τρίμματα. Επιπλέον εμπλουτίζεται και με φυσικά αρώματα. Αποδίδει αρωματικούς ατμούς πολύ ανώτερους από τα γνωστά λιβάνια. Χρησιμοποιείται κυρίως από την ορθόδοξη εκκλησία για θυμίαμα στους ναούς. Επίσης η μαστίχα χρησιμοποιείται για θυμίαμα και από τους μωαμεθανικούς λαούς της Ασίας της Αραβίας και της Αφρικής Διατίθεται σε κουτιά των 5 γραμμαρίων, σε συσκευασίες 20 κουτιών ανά πάκο (Σαββίδης, 2000). 

ε. Άγιο Μύρο

Οι παλαιότερες πληροφορίες για τη σύσταση του Αγίου Μύρου ανάγονται στον 8ο αιώνα. Ο κατάλογος των υλικών παρασκευής, περιλαμβάνει 12 είδη και φυλάσσεται στη βιβλιοθήκη του Βατικανού. Μεταγενέστερος κατάλογος περιλαμβάνει εκτός του μαστιχελαίου, άλλα 32 συστατικά, μεταξύ των οποίων και μαστίχα. Είναι φανερό ότι τα διάφορα υλικά για την παρασκευή του Αγίου Μύρου ποικίλλουν στις διάφορες εποχές ποιοτικά και ποσοτικά με τάση αύξησης του αριθμού τους. Το μαστιχέλαιο συμβολίζει το θείο έλεος, ενώ οι λοιπές αρωματικές ουσίες συμβολίζουν τα ποικίλα χαρίσματα του Αγίου πνεύματος, των οποίων δέκτης γίνεται ο χριστιανός. Η επιλογή της μαστίχας ως κύριου συστατικού του Αγίου Μύρου ανταποκρίνεται στις παραπάνω ιδιότητες, εφόσον εμπεριέχει άριστης ποιότητας μαστιχέλαιο, ενώ οι αρωματικές ουσίες ποικίλλουν (Σαββίδης, 2000).

στ. Κολοφώνιο

Είναι η ρητινώδης ουσία που απομένει μετά την απομάκρυνση του αιθερίου ελαίου από τη μαστίχα (Περίκος, 1995). Το όνομα προέρχεται από την πόλη Κολοφώνα της Μικράς Ασίας, όπου από τα κωνοφόρα παραγόταν ρητίνη με το όνομα κολοφωνία πίσσα. Χρησιμοποιείται για την παρασκευή χειρουργικών νημάτων, συνθετικού καουτσούκ, τεχνητών δερμάτων, βερνικιών, χρωμάτων κ.λ.π. (Σαββίδης, 2000).

Στα προηγούμενα έγινε ευρύτατη ανάλυση των στοιχείων που αφορούν το εμπόριο και τις εξαγωγές του προϊόντος. Επιπρόσθετα, επισημάνθηκαν οι δραστηριότητες που διενεργούν οι φορείς που ασχολούνται με τη μαστίχα και έγινε παράθεση των προϊόντων που παράγουν οι φορείς αυτοί. 
Στη συνέχεια ακολουθεί το τέταρτο κεφάλαιο, στο οποίο αναφέρονται κάποιες γενικές πληροφορίες, αρχίζοντας από τα στοιχεία που αφορούν τους αγροτικούς συνεταιρισμούς και τις Ενώσεις των Αγροτικών Συνεταιρισμών.

3.4.1.5. Βασικά οικονομικά μεγέθη
Συνοπτικά τα βασικά οικονομικά μεγέθη της Ε.Μ.Χ. από το 1999 έως το 2004 αναφέρονται στον πίνακα που ακολουθεί. Η αυξομείωση των οικονομικών δεδομένων είναι άμεσα εξαρτώμενη από την ετήσια παραγωγή μαστίχας.
	ΒΑΣΙΚΑ ΟΙΚΟΝΟΜΙΚΑ ΜΕΓΕΘΗ Ε.Μ.Χ.

	
	1999
	2000
	2001
	2002
	2003
	2004

	Εργαζόμενοι
	60
	58
	65
	65
	63
	60

	Συνεταιριστές
	4850
	4850
	4850
	4850
	4850
	4850

	Τιμή παραγωγού (€/κιλό)
	39
	44
	52
	58
	70
	75

	Κύκλος Εργασιών(χιλ. €)
	7922
	10235
	11356
	13363
	9994
	13761

	Κέρδη (χιλ.€)
	107
	113
	568
	1196
	95
	45

	Ίδια Κεφάλαια (χιλ. €)
	2416
	3295
	4331
	5517
	5583
	7754

	Πωλήσεις Μαστίχας(τον)
	114
	119
	120
	132
	95
	128

	Εξαγωγές Μαστίχας (τον)
	71
	73
	77
	82
	48
	73

	Παραγωγή μαστίχας(τον)
	128
	133
	90
	95
	83
	128

	Πωλήσεις Τσίχλας (χιλ. χαρτ/ια)
	13336
	17958
	19187
	26703
	26194
	27581


Πίνακας 3. Τα βασικά οικονομικά μεγέθη της Ε.Μ.Χ. έως το 2004 (πηγή: www.gummastic.gr)
3.4.1.6. Επιχορηγούμενα επενδυτικά ή ερευνητικά προγράμματα, στα οποία συμμετείχε η Ένωση Μαστιχοπαραγωγών Χίου

Η Ένωση Μαστιχοπαραγωγών Χίου έχει συμμετάσχει στα παρακάτω συγχρηματοδοτούμενα προγράμματα:

α. ΤΕΣΕΛΜΑ

β. LEADER II

γ. ΠΕΠ Β. Αιγαίου 94-99

δ. INTERREG II

ε. ΕΠΕΤ ΙΙ
α. ΤΕΣΕΛΜΑ

Το 1995 εντάχθηκε στο ΤΕΣΕΛΜΑ το επενδυτικό σχέδιο της Ένωσης Μαστιχοπαραγωγών Τηλεματικές εφαρμογές στη μαστίχα Χίου, συνολικού προϋπολογισμού €110.535 και ποσοστού επιχορήγησης 50%. Σύμφωνα με το σχέδιο αυτό η Ένωση προχώρησε στην αναβάθμιση του εξοπλισμού μηχανοργάνωσης της, κατασκεύασε ιστοσελίδα στο Internet και προχώρησε στην έκδοση cd με στοιχεία από την πρωτογενή παραγωγή και δευτερογενή επεξεργασία της μαστίχας. Επιπλέον, για λογαριασμό της Ένωσης Μαστιχοπαραγωγών εκπονήθηκε μελέτη αναδιοργάνωσης επιχειρηματικών διαδικασιών από το Πανεπιστήμιο Αιγαίου.

Με την εφαρμογή του ανασχεδιασμού των επιχειρηματικών διαδικασιών αναλύθηκαν οι υπάρχουσες διαδικασίες και η δομή της επιχείρησης, αξιολογήθηκε το επίπεδο αποτελεσματικότητας και αποδοτικότητας της, επαναπροσδιορίστηκαν και εμπλουτίστηκαν οι στόχοι της, κοστολογήθηκαν οι εσωτερικές λειτουργίες, ανασχεδιάστηκαν τέλος η οργανωτική δομή της επιχείρησης και οι κυριότερες από τις λειτουργίες της. Στη συνέχεια η παραγωγή του cd, η προβολή μέσω Internet καθώς και η ανάπτυξη συστήματος ηλεκρονικού εμπορίου, βοήθησαν σημαντικά τις πωλήσεις και αναβάθμισαν το marketing της επιχείρησης. 

β. LEADER II

Η Ένωση Μαστιχοπαραγωγών υπέβαλλε επενδυτικό σχέδιο στο LEADER II για την κατασκευή μουσείου μαστίχας. Το επενδυτικό σχέδιο που εγκρίθηκε, είχε προϋπολογισμό €340.426 και ποσοστό επιχορήγησης 60%. Σύμφωνα με αυτό, η Ένωση διέθεσε χώρο στις κεντρικές της εγκαταστάσεις, που διαμορφώθηκε κατάλληλα ώστε να μετατραπεί σε μουσείο μαστίχας. Για τις ανάγκες του μουσείου συγκεντρώθηκαν όλα τα παλιά εργαλεία συλλογής της μαστίχας και οι παλιές συσκευές επεξεργασίας της, που συντηρήθηκαν και σήμερα εκτίθενται στο μουσείο. Ωστόσο, το μουσείο θα μεταφερθεί σε κάποιο από τα μαστιχοχώρια, ώστε να αναδειχθεί ο τόπος που παράγεται η μαστίχα.

γ. ΠΕΠ Β. Αιγαίου 94-99

Η Ένωση εντάχθηκε στο πρόγραμμα αυτό για την υλοποίηση του σχεδίου με τίτλο Προώθηση, σήμανση και ενίσχυση επενδύσεων των γεωργικών προϊόντων ποιότητας, για την ενίσχυση της προώθησης της μαστίχας και των προϊόντων της, δεδομένου ότι είναι χαρακτηρισμένη σαν Π.Ο.Π. προϊόν. Ο προϋπολογισμός του σχεδίου ανερχόταν σε €188.379 από τα οποία η επιχορήγηση ήταν σε ποσοστό 85%. Το σχέδιο περιελάμβανε κυρίως δράσεις προώθησης και προβολής των προϊόντων, ενώ ένα μέρος του αφορούσε την προμήθεια εξοπλισμού για τη βελτίωση των συσκευασιών των προϊόντων. 

δ. INTERREG II (94-99, Μέτρο 4.2)

Στο INTERREG II εντάχθηκε το σχέδιο της Ένωσης με τίτλο Ανάπτυξη ευκαιριών συνεργασίας προώθησης προϊόντων της μαστίχας και της ανταγωνιστικότητας της επιχείρησης, συνολικού προϋπολογισμού €674.982 και ποσοστού επιχορήγησης 50 %. Σύμφωνα με αυτό έγινε προμήθεια ειδικού εκσυγχρονισμού της παραγωγικής διαδικασίας της μονάδας παραγωγής της τσίχλας και επιπλέον ίδρυσε δύο γραφεία προβολής και προώθησης των προϊόντων της σε Αίγυπτο και Κύπρο. Για την υλοποίηση του συγκεκριμένου προγράμματος συνεργάστηκε με εξειδικευμένους συμβούλους, όπως άλλωστε προέβλεπε το πρόγραμμα.
ε. ΕΠΕΤ ΙΙ

Η Ένωση συμμετείχε σε ερευνητικό πρόγραμμα της σχολής Χημικών Μηχανικών του Ε.Μ.Π. με τίτλο Χρήση της βιοτεχνολογίας στην επιλεκτική βελτίωση των ιδιοτήτων της μαστίχας και του μαστιχελαίου. Το πρόγραμμα για λογαριασμό της Ε.Μ.Χ. προέβλεπε προϋπολογισμό €112.986 και η χρηματοδότησή του από την Γ.Γ.Ε.Τ. ανήρχετο σε 50 %. Πρέπει να σημειωθεί ότι το κόστος της Ένωσης Μαστιχοπαραγωγών αφορούσε τις αμοιβές του εμπλεκόμενου προσωπικού, προμήθεια εξοπλισμού και δαπάνες για αναλώσιμα.

Η μελέτη αυτή οδήγησε σε συμπεράσματα σχετικά με διαδικασίες ενζυμικής επεξεργασίας της φυσικής μαστίχας, ώστε να βελτιωθούν οι μηχανικές ιδιότητες της καθώς και η αρωματικές ιδιότητες του μαστιχελαίου, με άμεση αξιοποίηση στην αγορά των προϊόντων μαστίχας. Επίσης προέκυψαν αρωματικές ενώσεις που θα αποτελέσουν πιθανόν νέα χρήσιμα προϊόντα για τη βιομηχανία τροφίμων, καλλυντικών, αλλά και με δυναμική να αξιοποιηθούν στο χώρο της υγείας (Έκθεση Πεπραγμένων της Ε.Μ.Χ., 2004).

Το κυριότερο πρόβλημα που αντιμετωπίζουν οι μαστιχοπαραγωγοί είναι η ικανοποίηση της ζήτησης της αγοράς. Ύστερα από τη μεγάλη στροφή των καταναλωτών προς τα φυσικά προϊόντα, αυξήθηκε η ζήτηση της μαστίχας Χίου σε βαθμό που να μην επαρκεί η παραγόμενη ποσότητα. Έτσι η παραγωγή της μαστίχας δεν καλύπτει τις ανάγκες της αγοράς. Παράλληλα οι πυρκαγιές κατά τα τελευταία χρόνια κατέστρεψαν το 25% των μαστιχόδενδρων, ενώ ο κίνδυνος νέων πάντα υφίσταται.

Η αρχική επεξεργασία, δηλαδή ο καθαρισμός της φυσικής μαστίχας γίνεται με παραδοσιακό τρόπο με αποτέλεσμα να επιβαρύνεται το τελικό προϊόν με μεγάλο κόστος εργατικών. Ωστόσο η μοναδικότητα του προϊόντος σε παγκόσμιο επίπεδο δίνει τη δυνατότητα στην Ένωση να αυξάνει τις τιμές και να ισορροπεί τη ζήτηση. Από την άλλη πλευρά όμως αυτή η μοναδικότητα είναι αποτρεπτική όσον αφορά την έρευνα για τη μεταφορά τεχνολογίας και τεχνογνωσίας στην παραγωγική διαδικασία. Τα προϊόντα της μαστίχας εκτός από την ελληνική αγορά διατίθενται και στο εξωτερικό, με τον μεγαλύτερο όγκο των εξαγωγών στις Αραβικές και Ισλαμικές χώρες. Σήμερα η καλλιέργεια της μαστίχας στη Χίο, δεν συμβάλλει μόνο στην ανάπτυξη της αγροτικής οικονομίας του νησιού, αλλά και στη διατήρηση μιας παράδοσης που διαρκεί εδώ και αιώνες. Βασιζόμενοι στην τάση για τη διατήρηση των παραδόσεων, ελπίζουμε ότι η καλλιέργεια της μαστίχας θα συνεχιστεί και στο μέλλον (Σαββίδης, 2000).

3.4.2. Τα Mastiha Shop
Εικόνα 28. Το σήμα κατατεθέν των Mastihashop (Πηγή: www.mastihashop.com)
3.4.2.1. Mediterra Α.Ε. και Mastiha Shop

Η εταιρία «Mediterra Α.Ε.» ιδρύθηκε από την Ένωση Μαστιχοπαραγωγών Χίου και έχει ως κύρια δραστηριότητα την ανάπτυξη του δικτύου καταστημάτων «Mastihashop», τα οποία αποτελούν και το βασικό εργαλείο προώθησης της μαστίχας. Η εταιρεία ιδρύθηκε το καλοκαίρι του 2002, στο πλαίσιο του σχεδίου αναδιοργάνωσης της Ε.Μ.Χ. με στόχο να αναδείξει προϊόντα που η παρασκευή τους στηρίζεται στη Μαστίχα Χίου.
Οι σπάνιες ιδιότητες της μαστίχας, η πολύχρηστικότητα της, το γεγονός ότι αποτελεί προϊόν-πρόταση ευημερίας, σε συνδυασμό με τις σύγχρονες αντιλήψεις περί του well being περιγράφουν το πλαίσιο και τις ευκαιρίες ανάπτυξης των καταστημάτων Μastihashop.

Η λειτουργία της εταιρείας σκοπεύει:
· Στην αποτελεσματικότερη προώθηση και προβολή των προϊόντων της Ε.Μ.Χ.

· Στην πάταξη του λαθρεμπορίου μαστίχας.

· Στη διασφάλιση της ποιότητας των προϊόντων μαστίχας.

· Στον έλεγχο του ανταγωνισμού.

· Στην ανάπτυξη εναλλακτικού δικτύου διανομής.

· Στην προώθηση και προβολή των τοπικών προϊόντων στις αγορές εκτός Νομού.

· Στην προβολή της Ε.Μ.Χ. και του Νομού Χίου.

3.4.2.2. Η εταιρεία

Η επωνυμία της επιχείρησης είναι «Mediterra Ανώνυμη Βιομηχανική Εμπορική Συνεταιριστική Εταιρία», έχει διακριτικό τίτλο «Mediterra Α.Ε» και κατοχυρωμένο σήμα το «Mastihashop». Η επωνυμία «Mediterra» όντας ευρύτερου εννοιολογικού περιεχομένου του Mastihashop θα επιτρέψει την ευέλικτη και αποτελεσματική επέκταση των δραστηριοτήτων στις περιοχές εκτός Χίου και Ελλάδας (Πρακτικά Γενικής Συνέλευσης Ε.Μ.Χ., Μάρτιος 2002). Η εταιρία ιδρύθηκε το 2002 και καταχωρήθηκε στο Μητρώο Ανωνύμων Εταιρειών με αριθμό 52140/84/Β/02/05, όπως δημοσιεύθηκε στο Φ.Ε.Κ. 6782 στις 5 Ιουλίου 2002 από την Ένωση Μαστιχοπαραγωγών Χίου προκειμένου να προωθηθούν και να διαδοθούν η μαστίχα και τα προϊόντα που παράγονται από αυτή πέρα από τις παραδοσιακές μορφές της μαστίχας και τρόπους προώθησης.

Η έδρα της Εταιρείας βρίσκεται στην θέση Σελέπερος, στην Καλλιμασιά του Δήμου Ιωνίας του Νομού Χίου. Η διάρκεια της Εταιρείας, με βάση το καταστατικό της ορίζεται σε 50 χρόνια και αρχίζει από τη δημοσίευση της εγκριτικής απόφασης για ίδρυση από την Εποπτεύουσα Αρχή στο Μ.Α.Ε.. Επίσης η διάρκεια της Εταιρείας μπορεί να τροποποιηθεί ύστερα από σχετική απόφαση της Γενικής Συνέλευσης που λαμβάνεται με αυξημένη απαρτία.
Το αντικείμενο δραστηριότητας της εταιρείας διαμορφώνεται βάση των παρακάτω: 

· Το εμπόριο μαστίχας και προϊόντων μαστίχας που παράγονται και τυποποιούνται σε οποιοδήποτε σημείο του πλανήτη, από διαφορετικούς παραγωγούς και για κάθε χρήση.

· Η συσκευασία της φυσικής μαστίχας.

· Η παραγωγή προϊόντων μαστίχας.

· Η εμπορία και συσκευασία παραδοσιακών προϊόντων.

· Η διοργάνωση δράσεων προβολής και προώθησης της μαστίχας και των προϊόντων της (Πρακτικά Γενικής Συνέλευσης Ε.Μ.Χ., Μάρτιος 2002).

3.4.2.3. Σημαντικά γεγονότα που επηρέασαν την εξέλιξη της Εταιρείας
1. Η εισαγωγή στο μετοχικό σχήμα της Εταιρείας του Zaitech Fund A.K.E.Σ . Τον Μάιο του 2005 πραγματοποιήθηκε αύξηση μετοχικού κεφαλαίου υπέρ το άρτιο συνολικού ύψους €1.000.000, η οποία καλύφθηκε εξολοκλήρου από το Zaitech Fund A.K.E.Σ., με την έκδοση δέκα χιλιάδων νέων ονομαστικών μετοχών, ονομαστικής αξίας €10. Από το συνολικό ποσό ύψους €1.000.000, ποσό εκατό χιλιάδων ευρώ € 100.000 αφορούσε την αύξηση του μετοχικού κεφαλαίου, το δε υπόλοιπο ύψους €900.000 αφορούσε την αύξηση υπέρ το άρτιο και τοποθετήθηκε σε ειδικό αποθεματικό κεφάλαιο. 

Το Zaitech Fund Α.Κ.Ε.Σ. είναι Αμοιβαίο Κεφάλαιο Επιχειρηματικών Συμμετοχών που λειτουργεί βάση του νόμου 2992/2002. Έχει ως μεριδιούχους την Τράπεζα Αττικής Α.Ε. και το Ταμείο Νέας Οικονομίας Α.Ε., ενώ την ευθύνη της διαχείρισής του έχει η εταιρεία Attica Ventures Ανώνυμη Εταιρεία Διαχείρισης Αμοιβαίου Κεφαλαίου Επιχειρηματικών Συμμετοχών. Το σύνολο του Ενεργητικού του εν λόγω Α.Κ.Ε.Σ. ανέρχεται σε €30.000.000 και μέχρι σήμερα έχει πραγματοποιήσει σειρά επιτυχημένων επενδύσεων σε μικρομεσαίες Ελληνικές επιχειρήσεις σε διαφόρους κλάδους της Ελληνικής οικονομίας συμβάλλοντας ουσιαστικά στην ανάπτυξή τους. Ενδεικτικά αναφέρονται οι επενδύσεις στις εταιρείες Mediterra, A.E., Doppler A.B.E.E., Performance Technologies A.E. και e-Global A.E.

2. Η Εταιρεία κατά την διάρκεια του 2006, προχώρησε στην κατασκευή εργοστασίου στη θέση Σελέπερος του Δήμου Ιωνίας Ν. Χίου με στόχο την ανεξαρτητοποίησή της από τρίτους προμηθευτές, όσον αφορά τα ζαχαρώδη και παραδοσιακά προϊόντα, τη δυνατότητά της να απολαμβάνει πολύ μεγαλύτερα περιθώρια κέρδους καθετοποιώντας τις διαδικασίες της, την αύξηση των χονδρικών της πωλήσεων μέσω της προώθησης των εν λόγω προϊόντων που θα παρασκευάζει, αλλά και την δυνατότητα παραγωγής προϊόντων για λογαριασμό τρίτων (φασόν).

3. Η Εταιρεία έχει συμμετοχή 40% στα εταιρικά μερίδια της Παραδοσιακά Προϊόντα Κυκλάδων Ε.Π.Ε.. Η εταιρεία αυτή εκμεταλλεύεται το κατάστημα Mastihashop της Μυκόνου. Το κατάστημα αυτό ξεκίνησε τη λειτουργία του μέσα στο 2006 σαν εταιρικό κατάστημα και τον Οκτώβριο του ίδιου χρόνου έγινε εταιρεία, με την είσοδο νέων εταίρων, και μετατράπηκε σε franchise. Οι λοιποί εταίροι δεν έχουν καμία μετοχική ή διοικητική σχέση με την Mediterra Α.Ε.
4. Τον Νοέμβριο του 2006 πραγματοποιήθηκε, μέσω αύξησης μετοχικού κεφαλαίου υπέρ το άρτιο συνολικού ποσού €1.595.580, δεύτερος γύρος χρηματοδότησης της Εταιρείας. Εκτός του Zaitech Fund A.K.E.Σ. που κατέβαλε ποσό €990.360, στην εν λόγω αύξηση συμμετείχε και ο όμιλος Τσάκου μέσω της Platona Enterprises με την καταβολή ποσού €605.220, το οποίο και αντιστοιχεί στην απόκτηση τριών χιλιάδων τριακοσίων νέων κοινών μετοχών με αξία κτήσης €183,40 η κάθε μετοχή.
Η Platona Enterprises Company Limited είναι εταιρεία περιορισμένης ευθύνης με έδρα την Κύπρο και μοναδικό περιουσιακό της στοιχείο τη συμμετοχή της στην Mediterra Α.Ε.. Το μετοχικό της κεφάλαιο είναι 1.000.000 κυπριακές λίρες (CYP), το οποίο διαιρείται σε 1.000.000 μετοχές ονομαστικής αξίας 1 CYP έκαστη. 
5. Το 2007 παρουσιάστηκαν δύο νέες σειρές προϊόντων που συντελούν στην επέκταση των δραστηριοτήτων της Εταιρείας σε δύο νέους κλάδους, στους οποίους έχει αποφασίσει να επενδύσει σημαντικό μέρος της δραστηριότητάς της. Ειδικότερα οι σειρές είναι: (α) τα προϊόντα cultura mediterra που ανήκουν στην κατηγορία των τροφίμων και (β) η σειρά mastihatherapy που ανήκει στην κατηγορία των φαρμακευτικών προϊόντων και ήδη διανέμεται στα φαρμακεία όλης της χώρας. Σημαντικό μέρος των προσδοκώμενων εσόδων της επόμενης τετραετίας βασίζεται στην πορεία των εν λόγω νέων προϊόντων – σειρών.
6. Η Γενική Συνέλευση των Μετόχων της Εταιρείας στις 29 Ιουνίου 2007 αποφασίζει την κατάθεση πρότασης για την εισαγωγή της Εταιρείας στην Εναλλακτική Αγορά του Χρηματιστηρίου Αθηνών. Η σχετική απόφαση δημοσιεύτηκε στο Φ.Ε.Κ. 9036/02.08.2007. Η πρόταση εγκρίνεται και η έναρξη διαπραγμάτευσης της μετοχής της Mediterra Α.Ε. στην Εναλλακτική Αγορά ξεκίνησε την Πέμπτη, 28 Φεβρουαρίου 2008. Σύμβουλοι της εταιρίας για την εισαγωγή της στην Εναλλακτική Αγορά ήταν η Τράπεζα Αττικής και η εταιρία συμβούλων Grant Thornton. Ρόλος των Συμβούλων είναι αφενός να κατευθύνουν την εταιρία κατά τη διαδικασία εισαγωγής της στην ΕΝ.Α. και αφετέρου να την στηρίζουν και να την «κηδεμονεύουν» κατά τα 2 πρώτα χρόνια παρουσίας της στη συγκεκριμένη αγορά. 
7. Η εταιρεία Κορρές Α.Ε. Φυσικά Προϊόντα, ανακοινώνει την απόκτηση συμμετοχής ύψους 4,92% επί του μετοχικού κεφαλαίου της εταιρείας Mediterra A.E., στα πλαίσια εισόδου της δεύτερης στην εναλλακτική αγορά του Χ.Α. Η Κορρές Α.Ε. Φυσικά Προϊόντα διατηρεί επιχειρηματική συνεργασία με την Mediterra Α.Ε., στα πλαίσια της οποίας προμηθεύεται μαστίχα Χίου από την δεύτερη την οποία χρησιμοποιεί ως πρώτη ύλη για την ειδική σειρά προϊόντων που έχει αναπτύξει σε συνεργασία με την Ένωση Μαστιχοπαραγωγών Χίου, ενώ παράλληλα προμηθεύει την εταιρεία με καλλυντικά προϊόντα τα οποία έχουν ως συστατικό τους την μαστίχα Χίου. Η είσοδος της Κορρές Α.Ε. Φυσικά Προϊόντα στο μετοχικό κεφάλαιο της Mediterra Α.Ε., αποτελεί μια κίνηση υποστήριξης του επιχειρηματικού πλάνου ανάπτυξης της δεύτερης και περαιτέρω ενδυνάμωσης των σχέσεων της με αυτήν (www.epr.gr).

8. Καθοριστικός παράγοντας για την επιτυχή και αποτελεσματική ανάπτυξη της Mediterra Α.Ε. αποτέλεσε και η δημιουργία συνεργασιών με καταξιωμένες επιχειρήσεις τροφίμων, καλλυντικών και ποτών, όπως Χαΐτογλου, Μυλέλια, Coffe Connection, Μπουτάρης, Al Ducan, Junal Natural Lebanais, Senteurs D' Orient Sarl, Haci Becir, για την ανάπτυξη καινοτόμων προϊόντων που περιέχουν μαστίχα (Τσακίρη, 2007).
3.4.2.4. Οι Διακρίσεις της εταιρείας

Το καινοτόμο της προσέγγισης και επιχειρηματικής δράσης των mastihashop σε όλα τα επίπεδα (επιχειρηματικό μοντέλο, προϊόντα, R&D, συσκευασία, προώθηση, επικοινωνία) επιβεβαιώνεται και από τις συνεχείς διακρίσεις και βραβεία- πάνω από 15 συνολικά- που κατάφερε λίγα χρόνια λειτουργίας της, να συγκεντρώσει η εταιρία (www.capital.gr). Πιο συγκεκριμένα:

1. mastihashop project: επιλεγμένο στα 50 καλύτερα επιχειρηματικά σενάρια στην Ελλάδα για το 2003 από την εφημερίδα Καθημερινή
2. mastihashop Αθηνών: ένα από τα 10 καλύτερα καταστήματα λιανικής πώλησης, στην κατηγορία food store, στον ετήσιο διαγωνισμό retailer για το 2003 

3. Σαμπουάν μαστίχας: 1ο βραβείο στο ετήσιο διαγωνισμό beaute
4. Μεταλλικές συσκευασίες : Χρυσός Ερμής (1ο Βραβείο) στην κατηγορία «Συσκευασία» στον ετήσιο διαγωνισμό διαφήμισης, 2004

5. Εταιρική ταυτότητα : Ασημένιος Ερμής (2ο Βραβείο) στην κατηγορία «Εταιρική Ταυτότητα» στον ετήσιο διαγωνισμό διαφήμισης, 2004

6. Website mastihashop: 1o βραβείο στον ετήσιο γραφιστικής και εικονογράφησης ΕΒΓΕ, 2005

7. Μεταλλικές συσκευασίες: Έπαινο στον ετήσιο γραφιστικής και εικονογράφησης ΕΒΓΕ, 2005

8. Συσκευασία καφέ: 1o βραβείο στον ετήσιο γραφιστικής και εικονογράφησης ΕΒΓΕ, 2005

9. Συσκευασία οδοντόπαστας: Έπαινο στον ετήσιο γραφιστικής και εικονογράφησης ΕΒΓΕ, 2005

10. mastihashop Αθηνών: ένα από τα 10 καλύτερα καταστήματα λιανικής πώλησης, στην κατηγορία rising star, στον ετήσιο διαγωνισμό retailer για το 2004 

11. mastihashop Αθηνών: ένα από τα 10 καλύτερα καταστήματα λιανικής πώλησης, στην κατηγορία food store, στον ετήσιο διαγωνισμό retailer για το 2005

12. mastihashop Αθηνών: ένα από τα 10 καλύτερα καταστήματα λιανικής πώλησης, στην κατηγορία retail campaign, στον ετήσιο διαγωνισμό retailer για το 2005 

13. Διάκριση καινοτομίας: Η εταιρεία αναδείχθηκε, μετά από σχετική έρευνα του Ελληνικού Ινστιτούτου Καινοτομίας και του Πάντειου Πανεπιστημίου, ως μία από τις 15 καινοτόμες Ελληνικές Επιχειρήσεις. 

14. Σειρά προϊόντων mastihashoptherapy: 1ο Ευρωπαϊκό Βραβείο συσκευασίας στον Ευρωπαϊκό διαγωνισμό γραφιστικής European Design Awards 2006.

15. MEDITERRA_mastihashop:η εταιρεία αναδείχθηκε ως Rising Star 2006 στον ετήσιο διαγωνισμό  retailer για το έτος 2006
16. Τιμητική διάκριση το 2007 από τον εκπαιδευτικό όμιλο Le Monde για την συνεισφορά των καταστημάτων mastihashop στην προώθηση της μαστίχας Χίου (www.ase.gr).

3.4.2.5. Η εξέλιξη της μετοχικής σύνθεσης της Mediterra Α.Ε.

Το μετοχικό κεφάλαιο της Εταιρείας είχε αρχικά οριστεί σε €60.000, διαιρεμένο σε έξι χιλιάδες μετοχές ονομαστικής αξίας € 10 η κάθε μια, με μοναδικό μέτοχο την Ένωση Μαστιχοπαραγωγών Χίου. Με την από 1/2/2003 απόφαση Έκτακτης Γενικής Συνέλευσης το μετοχικό κεφάλαιο της Εταιρείας αυξήθηκε κατά € 240.000 και ανήλθε στο συνολικό ποσό των € 300.000 διαιρεμένο σε τριάντα χιλιάδες μετοχές, ονομαστικής αξίας € 10 η κάθε μια.

Ακολούθως και δυνάμει της από 30/5/2005 απόφασης της Γενικής Συνέλευσης της Εταιρείας, αποφασίστηκε αύξηση του μετοχικού κεφαλαίου αυτής κατά ποσό €1.000.000, με έκδοση δέκα χιλιάδων νέων ονομαστικών μετοχών ονομαστικής αξίας €10 έκαστη. Από το ανωτέρω συνολικό ποσό της αύξησης, ποσό €100.000 αφορούσε αύξηση του μετοχικού κεφαλαίου, το δε υπόλοιπο ύψους €900.000 αφορούσε αύξηση υπέρ το άρτιο και τοποθετήθηκε σε ειδικό αποθεματικό κεφάλαιο, σύμφωνα με τα οριζόμενα στο άρθρο 5 του καταστατικού. Επομένως το μετοχικό κεφάλαιο της Εταιρείας ανήλθε στο ποσό των €400.000, διαιρεμένο σε σαράντα χιλιάδες ονομαστικές μετοχές, ονομαστικής αξίας €10 έκαστη. Η αξία συναλλαγής για το νεοεισερχόμενο μέτοχο Zaitech Fund Α.Κ.Ε.Σ ανήλθε στο ποσό των €100 ανά μετοχή.

Περαιτέρω και δυνάμει της από 10/11/2006 απόφασης της Γενικής Συνέλευσης της Εταιρείας, αποφασίστηκε αύξηση του μετοχικού κεφαλαίου αυτής κατά ποσό €1.595.580, με την έκδοση οκτώ χιλιάδων επτακοσίων ονομαστικών μετοχών, ονομαστικής αξίας €10 έκαστης. Εκ του συνολικού ποσού της αύξησης, ποσό € 87.000 αφορούσε αύξηση του μετοχικού κεφαλαίου και το υπόλοιπο € 1.508.580 αφορούσε την υπέρ το άρτιο αύξηση μετοχικού κεφαλαίου η οποία εμφανίστηκε στο ειδικό αποθεματικό, σύμφωνα με τα οριζόμενα στο άρθρο 5 του καταστατικού. Συνέπεια των ανωτέρω ήταν το μετοχικό κεφάλαιο της Εταιρείας να ανέλθει σε €487.000, ολοσχερώς καταβλημένο και διαιρεμένο σε σαράντα οκτώ χιλιάδες επτακόσιες ονομαστικές μετοχές ονομαστικής αξίας €10 έκαστη. Η αξία συναλλαγής για το Zaitech Fund Α.Κ.Ε.Σ. και το νοεισερχόμενο μέτοχο Platona Enterprises Company Limited, που συμμετείχαν στην αύξηση του μετοχικού κεφαλαίου ανήλθε στο ποσό των €183,40 ανά μετοχή.

Ακολούθως, σύμφωνα με την από 29/6/2007 απόφαση της Γενικής Συνέλευσης των μετόχων, αποφασίστηκε αύξηση του μετοχικού κεφαλαίου της Εταιρείας κατά το ποσό των €238.420, με την έκδοση χιλίων τριακοσίων ονομαστικών μετοχών, ονομαστικής αξίας €10η κάθε μία. Εκ του συνολικού ποσού της αύξησης, ποσό € 13.000 αφορούσε αύξηση του μετοχικού κεφαλαίου της Εταιρείας και το υπόλοιπο ποσό ύψους € 225.420 τοποθετήθηκε στα ίδια κεφάλαια της Εταιρείας με την μορφή αποθεματικού από υπέρ το άρτιο αύξηση του μετοχικού κεφαλαίου. Με τον τρόπο αυτό το μετοχικό κεφάλαιο της Εταιρείας διαμορφώθηκε σε €500.000, ολοσχερώς καταβλημένο και διαιρεμένο σε πενήντα χιλιάδες ονομαστικές μετοχές ονομαστικής αξίας €10 έκαστη. Στη συγκεκριμένη αύξηση συμμετείχε μόνο το Zaitech Fund ΑΚΕΣ, με παραίτηση του δικαιώματος προτίμησης των υπολοίπων μετόχων. Η αξία συναλλαγής ανήλθε στο ποσό των €100 ανά μετοχή.

Σε συνέχεια των ανωτέρω αυξήσεων, η από 2/11/2007 Γενική Συνέλευση των μετόχων της Εταιρείας, αποφάσισε τα κάτωθι:

α) Αύξηση του μετοχικού κεφαλαίου της Εταιρείας με κεφαλαιοποίηση αποθεματικών υπέρ το άρτιο, ποσού €2.605.000, με την έκδοση διακοσίων εξήντα χιλιάδων πεντακοσίων μετοχών, ονομαστικής αξίας €10 εκάστη,

β) Διαίρεση κάθε μίας εκ των υφιστάμενων (παλαιών) μετοχών της Εταιρείας σε είκοσι νέες, ονομαστικής αξίας €0,50 έκαστης. Κατόπιν των ανωτέρω, το μετοχικό κεφάλαιο της Εταιρείας ανέρχεται στο ποσό των €3.105.000, διαιρεμένο σε έξι εκατομμύρια διακόσιες δέκα χιλιάδες μετοχές, ονομαστικής αξίας €0,50 έκαστη, η δε μετοχική σύνθεση της Εταιρείας διαμορφώνεται ως ακολούθως:
	Η ΜΕΤΟΧΙΚΗ ΣΥΝΘΕΣΗ ΤΗΣ MEDITERRA Α.Ε.

	ΜΕΤΟΧΟΣ
	Δικαιώματα Ψήφου
	ΜΕΤΟΧΕΣ ΠΡΙΝ ΤΗΝ ΑΥΞΗΣΗ
	%
	ΜΕΤΟΧΕΣ ΜΕΤΑ ΤΗΝ ΑΥΞΗΣΗ
	%

	Ένωση Μαστιχοπαραγωγών Χίου 
	3.726.000 
	3.726.000 
	60,00 
	3.726.000 
	51,04 

	Zaitech Fund A.K.E.Σ. 
	2.074.140 
	2.074.140 
	33,40 
	2.074.140 
	28,41 

	Platona Enterprises 

Company Limited 
	409.860 
	409.860 
	6,60 
	409.860 
	5,61 

	Ευρύ επενδυτικό κοινό 
	0 
	0 
	-
	1.090.000 
	14,93 

	ΣΥΝΟΛΟ 
	6.210.000 
	6.210.000 
	100,00 
	7.300.000 
	100,00 


Πίνακας 4. Η μετοχική σύνθεση της Mediterra Α.Ε. (Πηγή: www.ase.gr)

Η Εταιρεία προχώρησε σε Αύξηση Μετοχικού Κεφαλαίου με Ιδιωτική Τοποθέτηση ποσοστού 14,93% επί του μετοχικού της κεφαλαίου (μετά την αύξηση). Ως κριτήρια κατά τη διανομή των μετοχών στους επενδυτές λήφθηκαν: α) το μέγιστο ύψος συμμετοχής έκαστου επενδυτή στο μετοχικό κεφάλαιο της Εταιρείας (ήτοι 2,00%) και β) ο ελάχιστος απαιτούμενος αριθμός επενδυτών (50 επενδυτές). Η απαιτούμενη από τον κανονισμό της ΕΝ.Α του Χ.Α. διασπορά επετεύχθη με τη διάθεση 1.090.000 μετοχών σε 49 μη ειδικούς και 3 ειδικούς επενδυτές, εκ των οποίων μόνο η Κορρές Α.Ε. κατέχει ποσοστό άνω του ορίου του 2%. Η τιμή διάθεσης των μετοχών της Εταιρείας καθορίσθηκε σε € 1,94 ανά μετοχή.
3.4.2.6. Οι δραστηριότητες της Mediterra Α.Ε.
Η Mediterra Α.Ε. αναπτύσσει πολλαπλή επιχειρηματική δράση. Ειδικότερα η εταιρεία, πέραν της ανάπτυξης και διαχείρισης των καταστημάτων Μastihashop, έχει παραγωγική και εμπορική δραστηριότητα ενώ αναπτύσσει και υπηρεσίες διανομής στα Ελληνικά φαρμακεία (προϊόντα σειράς Mastihashoptherapy). Η εταιρεία αποτελεί τον αποκλειστικό διανομέα της μαστίχας Χίου και της τσίκλας ELMA PLUS στην Ελλάδα για λογαριασμό της Ε.Μ.Χ.. Η διαγραμματική παρουσίαση των υφιστάμενων εταιρικών δραστηριοτήτων παρουσιάζεται ακολούθως:

Διαγραμμα 5. Η διαγραμματική παρουσίαση των υφιστάμενων εταιρικών δραστηριοτήτων της Mediterra Α.Ε. ( Πηγή: www.ase.gr)
Η μονάδα παραγωγής προμηθεύεται τις πρώτες ύλες της από την ελληνική αγορά και από την Ένωση Μαστιχοπαραγωγών Χίου. Τα παραγόμενα παραδοσιακά προϊόντα προωθούνται για πώληση σε όλο το δίκτυο καταστημάτων Mastihashop και στο δίκτυο διανομής. Στην παρούσα φάση, η παραγωγή αφορά 15 προϊόντα όπως το υποβρύχιο, το λουκούμι, τα γλυκά κουταλιού και τις πίτες (προϊόντα της σειράς cultura mediterra). H δημιουργία της μονάδας βοήθησε στην εξασφάλιση ευελιξίας, στη μείωσης του κόστους των προϊόντων και στην αύξηση κερδοφορίας της εταιρείας.
Μέσω της ανάλυσης του μίγματος μάρκετινγκ θα καταδειχθούν οι δραστηριότητες της εταιρείας και η σημασία τους για την ανάπτυξη και προώθηση των προϊόντων της Μαστίχας.
3.4.2.7. Το μίγμα Μάρκετινκ της Mediterra Α.Ε. 
Το μίγμα μάρκετινγκ είναι ένα σύστημα αλληλοεξαρτώμενων και αλληλοσχετιζόμενων δραστηριοτήτων του μάρκετινγκ που σχεδιάστηκαν για να ικανοποιήσουν τις ανάγκες των πελατών και τους στόχους της επιχείρησης. Απαρτίζεται από τα λεγόμενα 4P’s τα οποία είναι το προϊόν (product), η τιμή (price), η προώθηση (promotion) και η διανομή ή διακίνηση (place) (Τσακλαγκάνος, 2000).
Γίνεται αναλυτικότερη αναφορά στην έννοια του μίγματος μάρκετινγκ στο 4ο κεφάλαιο της εργασίας (βλ. 4.1.).
A. Το προϊόν

Η εταιρεία διαθέτει στην αγορά 8 διαφορετικές κατηγορίες στις οποίες εντάσσονται περίπου 500 διαφορετικά προϊόντα με ή χωρίς μαστίχα. Ακολούθως παρατίθενται οι κατηγορίες των προϊόντων, καθώς και η προέλευση της παραγωγής των προϊόντων.

1. Φυσική μαστίχα (Ένωση Μαστιχοπαραγωγών Χίου)

2. Παραδοσιακά Προϊόντα (Συνεργαζόμενοι Προμηθευτές και Εργοστάσιο Mediterra Α.Ε.)

3. Αρτοσκευάσματα (Συνεργαζόμενοι Προμηθευτές)

4. Εκλεκτές γεύσεις (Συνεργαζόμενοι Προμηθευτές και Εργοστάσιο Mediterra Α.Ε.)

5. Φαρμακευτικά (Ένωση Μαστιχοπαραγωγών Χίου και Συνεργαζόμενοι Προμηθευτές)

6. Καλλυντικά (Συνεργαζόμενοι Προμηθευτές)

7. Ποτά – Αναψυκτικά (Συνεργαζόμενοι Προμηθευτές)

8. Λαογραφικό υλικό – Δώρα εταιρικά και άλλα (Συνεργαζόμενοι Προμηθευτές)

Η εταιρεία από την ίδρυση της και μέχρι σήμερα σχεδίασε και ανέπτυξε δεκάδες προϊόντα μαστίχας όλων των κατηγοριών. Η ίδρυση των καταστημάτων αποτέλεσε την αιτία για την αποδοχή των προϊόντων μαστίχας με αρχικό στόχο την κάλυψη των αναγκών των καταστημάτων και αμέσως μετά την ικανοποίηση της ευρύτερης ζήτησης για προϊόντα μαστίχας που εν τω μεταξύ δημιουργήθηκε.
Ο αριθμός των προϊόντων ανά κατηγορία που δημιουργήθηκαν την τελευταία πενταετία παρουσιάζεται στον παρακάτω πίνακα:

	ΑΡΙΘΜΟΣ ΠΡΟΪΟΝΤΩΝ

	ΚΑΤΗΓΟΡΙΑ ΠΡΟΪΟΝΤΟΣ
	2003
	2004
	2005
	2006
	2007

	Τρόφιμα
	21
	32
	21
	17
	23

	Καλλυντικά / φαρμακευτικά
	11
	8
	4
	2
	7

	Λαογραφικά
	0
	11
	1
	21
	6

	ΣΥΝΟΛΑ
	32
	51
	26
	40
	36


Πίνακας 5. Ο αριθμός των προϊόντων ανά κατηγορία που δημιουργήθηκαν από το 2003 έως το 2007. (Πηγή: www.ase.gr)
Οι συσκευασίες των προϊόντων είναι μοντέρνες αλλά ταυτόχρονά διατηρούν στοιχεία από την ιστορία και την παράδοση του προϊόντος αλλά και του νησιού της Χίου. Χρησιμοποιούν εικόνες από παλιές φωτογραφίες και γκραβούρες και κατά κύριο λόγο φωτογραφίες από την καλλιεργητική διαδικασία του μαστιχοφόρου σχίνου και τη ζωή στα μαστιχοχώρια. Επίσης είναι φτιαγμένες από υλικά φιλικά προς το περιβάλλον.
Β. Η τιμή
Το επίπεδο τιμών που διαθέτει τα προϊόντα της η Mediterra Α.Ε. στην αγορά είναι άμεσα εξαρτώμενο από την τιμή πώλησης της φυσικής μαστίχας από την Ένωση Μαστιχοπαραγωγών Χίου. Είναι σημαντικό να σημειωθεί ότι ο τιμοκατάλογος της Ε.Μ.Χ. είναι ενιαίος, με μοναδική εξαίρεση την Σαουδική Αραβία και τα Ηνωμένα Αραβικά Εμιράτα που απολαμβάνουν πρόσθετης έκπτωσης λόγω όγκου πωλήσεων και μεγάλων συναλλαγματικών διαφορών. Από τον ισχύοντα παγκόσμιο τιμοκατάλογο ανά συσκευασία μαστίχας της Ε.Μ.Χ., η Mediterra Α.Ε. απολαμβάνει την έκπτωση που προβλέπεται για τους διανομείς ανά χώρα, χωρίς ποσοτικούς στόχους και με μοναδική υποχρέωση την τήρηση του τιμοκαταλόγου χονδρικής.

Γ. Η προώθηση

Η προβολή παίζει πολύ σοβαρό ρόλο στον σχεδιασμό και την υλοποίηση στρατηγικών μάρκετινγκ. Μέσω αυτής γίνονται γνωστά τα εμπορεύματα και διατηρείται αναλλοίωτο το καταναλωτικό ενδιαφέρον. Διαφήμιση και προώθηση πωλήσεων είναι τα δύο πρώτα μέσα προβολής, οι δε Δημόσιες Σχέσεις τις συμπληρώνουν αρμονικά.

Η διαφήμιση κάνει τον πιο πολύ θόρυβο, αφού χρησιμοποιεί μέσα μαζικής επικοινωνίας. Είναι αυτή που ξεσηκώνει το καταναλωτικό κοινό, κάνει γνωστή την ύπαρξή των Mastihashop και διατηρεί αμείωτο το ενδιαφέρον του για τα προϊόντα. Η εταιρεία από την ίδρυση της έχει επιλέξει ως σλόγκαν το «Mastihashop, Ταξίδι Ανατολικά στη Μεσόγειο». Έτσι καταδεικνύεται με χαρακτηριστικό τρόπο η ευρύτερη διάσταση και η παγκόσμια αποδοχή που χαίρει η Μαστίχα Χίου αιώνες τώρα. Επίσης το σύνθημα αυτό αφήνει να εννοηθεί ότι το Mastihashop δεν είναι απλά το μέρος στο οποίο μπορεί κάποιος να προμηθευτεί Μαστίχα, αλλά και τόπος συνάντησης προϊόντων μεγάλης γκάμας, που παράγονται στη Χίο αλλά και στην ευρύτερη περιοχή της Ανατολικής Μεσογείου, τα οποία είτε έχουν ως βάση τη Μαστίχα είτε συνδυάζονται με αυτήν.

Επίσης η εταιρεία έχει επιλέξει καλαίσθητες διαφημίσεις που προσπαθούν να κεντρίσουν το ενδιαφέρον του καταναλωτικού κοινού. Χαρακτηριστικό παράδειγμα αποτελεί η κινητή διαφήμιση όπου διάφορα αστικά λεωφορεία και τρόλεϋ κοσμούνται από εικόνες με την τσίχλα ΕΛΜΑ, σε Αθήνα και Θεσσαλονική για τη γνωριμία του κόσμου με το προϊόν.

Εικόνα 28. Τα «μαστιχάτα τρόλεϋ» κατακλύζουν τους δρόμους της Αθήνας (Πηγή: www.chiosnews.com)

Ένα άλλο μέσο που χρησιμοποίει η εταιρεία είναι υπαίθριες διαφημίσεις δηλαδή αφίσες, διαφημιστικές πινακίδες και φωτεινές επιγραφές σε σημεία που έχουν μεγάλη κίνηση όπως σε πολυσύχναστους δρόμους. Το περιεχόμενο τους είναι συμπυκνωμένο, πολύ σύντομο (έκταση μιας επικεφαλίδας) και η οπτική απεικόνιση είναι έντονη. Αντιπροσωπευτικό δείγμα αυτού του μέσου διαφήμισης είναι εναλλασσόμενες αφίσες που έχουν σκοπό να προωθήσουν τη νέα σειρά cultura mediterra, το νέο κατάστημα Mastiha shop στο χώρο του αεροδρομίου της Χίου και τη σειρά mastihashoptherapy, όπως φαίνονται στις ακόλουθες φωτογραφίες.

Εικόνα 29,30,31. Εναλλασσόμενες αφίσες του Mastihashop σε κεντρικό δρόμο της πόλης της Χίου (Πηγή: Προσωπική Συλλογή).
Αισθητή είναι και η παρουσία διαφημίσεων των Mastihashop στα Μ.Μ.Ε., κυρίως στον έντυπο τύπο, στο διαδίκτυο, στο ραδιόφωνο και πιο σπάνια στην τηλεόραση.

Εικόνα 32. Διαφήμιση των Mastihashop στο οπισθόφυλλο ενός τουριστικού οδηγού της Χίου (Πηγή: Τουριστικός οδηγός- ειδική έκδοση της εφημερίδας Η Αλήθεια).
Η προώθηση πωλήσεων συμπληρώνει αρμονικά την διαφήμιση, αφού δραστηριοποιείται μέσα στα Mastihashop. Με αφίσες, κάρτες, επιδείξεις, stands κάνει αισθητή την παρουσία της μέσα στους χώρους κατανάλωσης και μας υπενθυμίζει τα διαφημιστικά μηνύματα. 

Εικόνα 33, 34. Το κατάστημα Mastihashop της Χίου (Πηγή: Προσωπική Συλλογή).
Με προσφορές, επιδείξεις, γευσιγνωσίες, και δώρα κινείται και ανεξάρτητα της διαφήμισης, αξιοποιώντας τα ειδικά σημεία πώλησης που βρίσκονται μέσα σε κάθε κατάστημα.

Από τον Απρίλιο του 2007 η Εταιρεία έχει αρχίσει την προώθηση της σειράς mastihashoptherapy στα Ελληνικά φαρμακεία. Η σειρά, σήμερα, περιλαμβάνει 7 προϊόντα, τα οποία αντλούν προοπτική από τις τεκμηριωμένες θεραπευτικές ιδιότητες και δράσεις της μαστίχας και διατίθεται σε 850 φαρμακεία περίπου. Στόχος της εταιρείας είναι η σειρά να έχει εμπλουτιστεί με άλλους 5 κωδικούς και να διατίθεται σε τριπλάσιο αριθμό φαρμακείων στη Ελλάδα, μέχρι το τέλος του 2009. Τα προϊόντα της σειράς mastihashoptherapy παράγονται από την Ένωση Μαστιχοπαραγωγών Χίου και από συνεργαζόμενους προμηθευτές.

Η Εταιρεία με την υποστήριξη της εταιρείας διανομών Ατλάντα Α.Ε., άρχισε πρόσφατα την προώθηση σε supermarket καθώς και σε άλλα καταστήματα τροφίμων, προϊόντων της σειράς cultura mediterra.
Τέλος η προώθηση στο εξωτερικό περιλαμβάνει επίσης τις εξής ενέργειες:

· Δαπάνες ταξιδιών και παρουσιάσεων στις χώρες – στόχους.

· Δαπάνες αποστολής προϊόντων προς δειγματισμό.

· Σχεδιασμός και παραγωγή υποστηρικτικού-προωθητικού υλικού.

· Αξιοποίηση του προγράμματος προβολής μαστίχας της.

· Δημιουργία mastihashopcorners σε επιλεγμένα καταστήματα του εξωτερικού.
Η εταιρεία με σχετική σύμβαση έχει αναλάβει από την Ε.Μ.Χ. την υλοποίηση δράσεων προβολής στις ΗΠΑ, στην Μέση Ανατολή και στην Ιαπωνία συνολικού προϋπολογισμού €840.000, στα πλαίσια εγκεκριμένου έργου από την Ευρωπαϊκή Ένωση και το Υπουργείο Αγροτικής Ανάπτυξης.
Οι Δημόσιες Σχέσεις της Mediterra Α.Ε. με ένα μακροχρόνιο επικοινωνιακό σχέδιο, καλλιεργούν διαρκώς μια θετική εικόνα της επιχείρησης. Κεντρίζουν την δημοσιότητα με συγκεκριμένες θετικές ενέργειες και γεγονότα που οι ίδιες σχεδιάζουν και προκαλούν. Εντός της επιχείρησης προσπαθούν και επιδιώκουν για τις καλύτερες δυνατές ανθρώπινες σχέσεις.

Δ. Η διανομή

Η εταιρεία μέσω των καταστημάτων αλλά και μέσω επιλεγμένων συνεργατών χονδρεμπόρων κάνει αποκλειστική διανομή μαστίχας σε όλη της Ελλάδα. Η εξυπηρέτηση και υποστήριξη των εταιρικών χονδρικών πωλήσεων μαστίχας αλλά και των λοιπών εμπορικών δραστηριοτήτων της Εταιρείας γίνεται από τις εταιρικές αποθήκες στη Χίο και την εταιρεία Golden Cargo στο Πειραιά που προσφέρει υπηρεσίες αποθήκευσης και μεταφοράς.
Η εταιρεία σήμερα έχει 10 καταστήματα Mastihashop στην Ελλάδα και 2 στο εξωτερικό. Τα 6 από τα 12 καταστήματα λειτουργούν ως εταιρικά ενώ τα υπόλοιπα με καθεστώς δικαιόχρησης (franchise). Τα καταστήματα προμηθεύονται προϊόντα από την Ένωση Μαστιχοπαραγωγών Χίου, το εργοστάσιο παραγωγής της Εταιρείας, καθώς επίσης και από συνεργαζόμενους προμηθευτές.
	ΤΑ ΚΑΤΑΣΤΗΜΑΤΑ MASTIHASHOP

	ΠΕΡΙΟΧΗ 
	ΚΑΘΕΣΤΩΣ 

	Κατάστημα Χίου 
	Εταιρικό 

	Αθήνα –Σύνταγμα 
	Εταιρικό 

	Καρόλου-Θεσσαλονίκη 
	Εταιρικό 

	Πυλαία – Θεσσαλονίκη 
	Εταιρικό 

	Πειραιάς 
	Εταιρικό 

	Αεροδρόμιο Ελ. Βενιζέλος 
	Εταιρικό – Ειδικό καθεστώς Αεροδρομίου 

	Μύκονος 
	franchise 

	Λευκάδα 
	franchise 

	Ηράκλειο 
	franchise 

	Βόλος 
	franchise 

	Κύπρος 
	franchise 

	Σαουδική Αραβία 
	franchise 


Πίνακας 6. Τα καταστήματα Mastihashop και το καθεστώς ιδιοκτησίας που τα διέπει (Πηγή:www.mastihashop.com – Προσωπική διαμόρφωση)
Στόχος είναι η επέκταση του δικτύου καταστημάτων στο εξωτερικό (Λονδίνο, Νέα Υόρκη, Ντουμπάϊ) και η περαιτέρω προϊοντική ανάπτυξη. Ήδη η εταιρεία προσανατολίζεται στο άνοιγμα δύο καταστημάτων σε Νέα Υόρκη και Παρίσι. Επικουρικά στα καταστήματα λειτουργούν και 74 mastihashopcorners (Τσακίρη, 2007).
Στόχοι της εταιρείας είναι τα καταστήματα mastihashop να γίνουν η σύγχρονη πρόταση τρόπου ζωής (lifestyle) και ευημερίας, να αποτελούν το εργαλείο μάρκετινγκ και προβολής ανά αγορά-στόχο, ενώ οι γραμμές παραγωγής να εκμεταλλεύονται την δυναμική που θα δημιουργείται μέσα από ειδικά κανάλια διανομής.
Η Mediterra Α.Ε. στις χώρες στις οποίες ιδρύει κατάστημα mastihashop –εκτός από τις χώρες όπου η Ε.Μ.Χ. διατηρεί αποκλειστικούς αντιπροσώπους ή συνεργάτες (Κύπρος, Αίγυπτος, Κορέα, Σαουδική Αραβία, Τουρκία, Ηνωμένα Αραβικά Εμιράτα, Κουβέιτ, Λίβανος, Ιορδανία, Ιράκ, Ινδία και Πακιστάν), αποκτά αυτομάτως το δικαίωμα της αποκλειστικής διανομής μαστίχας.

Όσον αφορά τα προϊόντα που παράγονται από την Ε.Μ.Χ. η Mediterra Α.Ε. έχει αναλάβει:

1. Την αποκλειστική διανομή της μαστίχας Χίου, μαστιχέλαιου, μαστιχόνερου στην Ελληνική αγορά.

2. Την αποκλειστική διανομή σκευασμάτων μαστίχας στην Ελληνική αγορά.

3. Την διανομή τσικλών και καραμελών ΕΛΜΑ στα mastihashop και την αγορά της Χίου

4. Την αποκλειστική διανομή της τσίκλας ΕΛΜΑ PLUS σε όλο τον κόσμο.
Η εταιρεία Φαρμαγορά Α.Ε. είναι εταιρεία διανομής φαρμακευτικών προϊόντων με μεγάλη εξαγωγική δραστηριότητα. Πρόσφατα, με αλλαγή ιδιοκτησιακού καθεστώτος περιλαμβάνεται στο όμιλο Alapis. Έχει συνάψει συνεργασία με την Mediterra Α.Ε. που αφορά στην διανομή των προϊόντων της σειράς mastihashoptherapy στα φαρμακεία 5 χωρών και ειδικότερα σε Μεγάλη Βρετανία, Γαλλία, Γερμανία, Ρουμανία και Καναδά. Η σταδιακή υλοποίηση της συνεργασίας των δύο εταιρειών αναμένεται να αρχίσει στα μέσα του 2009, οπότε και θα έχουν ολοκληρωθεί οι απαραίτητες διαδικασίες έγκρισης που αφορούν τις άδειες κυκλοφορίας των προϊόντων στις χώρες στόχους. Σύμφωνα με το συμβόλαιο που έχουν συνάψει, η Φαρμαγορά Α.Ε. για κάθε χώρα, στην οποία πετυχαίνει τον ετήσιο στόχο της, ανανεώνει τη διάρκεια του συμβολαίου διαφορετικά χάνει το δικαίωμα διανομής στη χώρα στόχο.

Η εταιρεία Ατλάντα Α.Ε. έχει αναλάβει τη διανομή των προϊόντων της σειράς cultura mediterra στην Ελληνική Αγορά και ειδικότερα τα προϊόντα των κατηγοριών τσίκλα, γλυκά κουταλιού free on board, λουκούμι και υποβρύχιο μαστίχας. Η Ατλάντα Α.Ε. είναι εταιρεία διανομών και ανάμεσα στα προϊόντα που ήδη διανέμει είναι τα δημητριακά Kellogg’s, τα Χenia, Henkel, Stelios Parliaros κλπ.
3.4.2.8. Ανταγωνισμός
Η εταιρεία, λόγω του εξειδικευμένου προϊόντος, δύσκολα κατατάσσεται σε μετρούμενη κατηγορία δραστηριότητας γεγονός που αποτελεί και το συγκριτικό της πλεονέκτημα. Η όλη ιδέα στην οποία στηρίζονται τα mastihashop είναι μοναδική όχι μόνο στην Ελλάδα αλλά και παγκοσμίως. Ο ανταγωνισμός επομένως δεν είναι άμεσος αλλά έμμεσος και προέρχεται από:

· Εταιρείες που είναι πελάτες της Mediterra Α.Ε., αγοράζουν μαστίχα και δημιουργούν προϊόντα μαστίχας τα οποία και προωθούν στην αγορά με τα δικά τους εταιρικά σήματα.

· Τα καταστήματα Σόδης Mastic-spa που εστιάζουν τη δραστηριότητά τους μόνο στην παραγωγή και προώθηση καλλυντικών μαστίχας (τα καλλυντικά στα καταστήματα mastihashop αποτελούν μόλις το 13,4 % των λιανικών πωλήσεων). Η εταιρεία Σόδης Mastic-spa Α.Ε. έχει έδρα την Χίο και διαθέτει περίπου 15 καταστήματα πώλησης, τα περισσότερα με σύστημα δικαιόχρησης (franchise). Ο κύκλος εργασιών για το 2006 ήταν περίπου €1,9 εκατ. περίπου. (Γίνεται εκτενής αναφορά στο κεφάλαιο 3.4.3.)
3.4.2.9. Οικονομικά στοιχεία της εταιρίας


Ακολούθως παρουσιάζονται χρηματοοικονομικές πληροφορίες της Mediterra A.E., καθώς και αναλύσεις για την περίοδο 1/1/2005 – 30/9/2007. Τα στοιχεία του 9μήνου 2007 είναι για πρώτη φορά ενοποιημένα, αφού η Εταιρεία συμμετέχει με ποσοστό 40% στη νεοσύστατη εταιρεία περιορισμένης ευθύνης Παραδοσιακά Προϊόντα Κυκλάδων Ε.Π.Ε..
	ΧΡΗΜΑΤΟΟΙΚΟΝΟΜΙΚΕΣ ΠΛΗΡΟΦΟΡΙΕΣ ΑΠΟΤΕΛΕΣΜΑΤΩΝ

	(σε ευρώ) 
	2007 (9μηνο) 
	2006 (9μηνο) 
	2006 
	2005 

	
	Ο Όμιλος 
	Η Εταιρεία 
	Η Εταιρεία 
	Η Εταιρεία 
	Η Εταιρεία 

	Κύκλος Εργασιών 
	5.075.930€ 
	5.075.930€ 
	4.008.643€ 
	5.763.870€ 
	5.092.772€ 

	Μικτά κέρδη/ζημιές 
	1.473.938€ 
	1.473.938€ 
	1.092.610€ 
	1.834.469€ 
	1.402.809€ 

	Κέρδη/ζημιές προ φόρων χρηματοδοτικών, επενδυτικών αποτελεσμάτων και αποσβέσεων 
	260.645€ 
	260.645€ 
	81.289€ 
	240.699€ 
	46.786€ 

	Κέρδη/ζημιές προ φόρων χρηματοδοτικών και επενδυτικών αποτελεσμάτων 
	130.471€ 
	130.471€ 
	-36.298€ 
	86.032€ 
	-35.890€ 

	Κέρδη/ζημιές προ φόρων 
	80.600€ 
	124.859€ 
	-49.651€ 
	59.297€ 
	-53.227€ 

	Φόροι 
	-26.455€ 
	-26.455€ 
	-5.198€ 
	-55.287€ 
	-9.755€ 

	Κέρδη/ζημιές μετά από φόρους 
	54.145€ 
	98.404€ 
	-54.849€ 
	4.009€ 
	-62.982€ 


Πίνακας 7. Οι χρηματοοικονομικές πληροφορίες της Mediterra A.E. για την περίοδο 1/1/2005 έως 30/9/2007 (Πηγή: www.ase.gr)
Κύκλος εργασιών


Η μεταβολή του κύκλου εργασιών από το 2005 στο 2006 οφείλεται κυρίως σε έσοδα από υπηρεσίες που αφορούν στην εκτέλεση έργου (για λογαριασμό της Ένωσης Μαστιχοπαραγωγών Χίου) σχετικά με την προβολή της μαστίχας Χίου σε τρίτες χώρες. Η ανωτέρω αιτία, οι πωλήσεις στα φαρμακεία καθώς και οι αυξημένες λιανικές πωλήσεις οδηγούν στη μεταβολή του κύκλου εργασιών της Εταιρείας ανάμεσα στα 9μηνα του 2006 και του 2007.

Μικτό κέρδος


Η θετική μεταβολή του μικτού κέρδους από το 2005 στο 2006 αλλά και στα 9μηνα του 2006 και του 2007, οφείλεται κυρίως στα μικτά κέρδη των υπηρεσιών που αφορούν το έργο προβολή της μαστίχας σε τρίτες χώρες αλλά και στα αυξημένα μικτά κέρδη των καταστημάτων για τις αντίστοιχες περιόδους.

Κέρδη προ φόρων, χρηματοδοτικών, επενδυτικών αποτελεσμάτων και αποσβέσεων

Η σημαντική αύξηση των κερδών προ φόρων και αποσβέσεων από το 2005 στο 2006 οφείλεται στην σημαντική μεταβολή (+4%) του ποσοστού μικτού κέρδους της Εταιρείας, αλλά και στις σημαντικά μειωμένες δαπάνες του 2006 έναντι του 2005 που αφορούσαν την καταβολή υπεραξιών (αέρα) για την ίδρυση νέων καταστημάτων. Η βελτίωση της μικτής κερδοφορίας (+2%), η αύξηση των λιανικών πωλήσεων και τα έσοδα από υπηρεσίες το 2007 και βεβαίως οι μειωμένες δαπάνες που αφορούν στην ίδρυση νέων καταστημάτων το 2007 δημιουργούν τη σημαντική διαφορά στην κερδοφορία ανάμεσα στα 9μηνα του 2006 και του 2007.

Κέρδη προ φόρων, χρηματοδοτικών και επενδυτικών αποτελεσμάτων

Το πέρασμα σε κέρδη προ φόρων και επενδυτικών αποτελεσμάτων το 2006 έναντι ζημιών το 2005 οφείλεται κυρίως στην σημαντική μείωση των δαπανών που αφορούσαν στην ίδρυση νέων καταστημάτων. Το 2006 όπως και το 2007 δεν ιδρύθηκε κανένα νέο εταιρικό κατάστημα σε αντίθεση με το 2005 που ιδρυθήκαν δύο (Πυλαία Θεσσαλονίκης και Πειραιάς) και για τα οποία εκτός του κόστους κατασκευής καταβλήθηκε και η σχετική υπεραξία για την απόκτηση τους.

Κέρδη/ ζημίες προ φόρων

Για τους ίδιους λόγους η Εταιρεία περνάει σε κερδοφορία το 2006 έναντι του 2005, κάτι το οποίο συμβαίνει και στο 9μηνο του 2007 σε σύγκριση με το αντίστοιχο 9μηνο του τρέχοντος έτους.

Φόροι

Στους αναλογούντες φόρους εισοδήματος προστίθενται και οι διαφορές που προέκυψαν από τη διενέργεια των φορολογικών ελέγχων για τις χρήσεις 2005 και 2006.

Κέρδη μετά από φόρους

Η ζημία του 2005 μετατρέπεται σε κέρδη 2006 (κυρίως εξαιτίας της μείωσης των δαπανών για νέα καταστήματα), τα οποία όμως μειώνονται δραστικά λόγω των φόρων εισοδήματος που αναλογούν στις χρήσεις αλλά και των διαφορών που πρόεκυψαν από τους σχετικούς φορολογικούς ελέγχους για τις χρήσεις 2005 – 2006.
Ακολουθούν πίνακες που απεικονίζουν την εξέλιξη των πωλήσεων ανά: α) κατηγορία προϊόντος και υπηρεσιών, β) κανάλι πώλησης, γ) δραστηριότητα για την περίοδο 2005 – 9μηνο 2007.
	ΕΞΕΛΙΞΗ ΠΩΛΗΣΕΩΝ ΑΝΑ ΚΑΤΗΓΟΡΙΑ ΠΡΟΪΟΝΤΟΣ ΚΑΙ ΥΠΗΡΕΣΙΕΣ

	ΚΑΤΗΓΟΡΙΑ ΠΡΟΪΟΝΤΟΣ & ΥΠΗΡΕΣΙΕΣ 
	ΠΩΛΗΣΕΙΣ 30/9/2007 (1) 
	ΠΩΛΗΣΕΙΣ 30/9/2006 (2) 
	% ΜΕΤΑΒΟΛΗ (1 / 2) 
	ΠΩΛΗΣΕΙΣ 2006 (3) 
	ΠΩΛΗΣΕΙΣ 2005 (4) 
	% ΜΕΤΑΒΟΛΗ (3 / 4) 

	Αρτοσκευάσματα 
	31.875 
	23.890 
	33,42% 
	33.580 
	24.224 
	38,62% 

	Εκλεκτές γεύσεις 
	249.724 
	257.388 
	-2,98% 
	341.930 
	296.048 
	15,50% 

	Καλλυντικά 
	279.044 
	281.530 
	-0,88% 
	381.691 
	337.503 
	13,09% 

	Λαογραφικά – δώρα 
	99.096 
	135.900 
	-27,08% 
	178.375 
	112.949 
	57,93% 

	Μαστίχα 
	2.227.655 
	2.197.948 
	1,35% 
	2.940.106 
	2.982.335 
	-1,42% 

	Παραδοσιακά προϊόντα 
	649.229 
	689.847 
	-5,89% 
	876.163 
	716.652 
	22,26% 

	Ποτά 
	250.546 
	191.958 
	30,52% 
	265.139 
	179.642 
	47,59% 

	Φαρμακευτικά 
	394.678 
	229.310 
	72,12% 
	318.458 
	235.309 
	35,34% 

	Υπηρεσίες* 
	894.083 
	873 
	-
	428.429 
	208.111 
	105,87% 

	ΣΥΝΟΛΟ 
	5.075.930€ 
	4.008.643€ 
	26,62% 
	5.763.870€ 
	5.092.772€ 
	13,18% 


* Υπηρεσίες προς την Ένωση Μαστιχοπαραγωγών Χίου που αφορούν ενέργειες προώθησης της μαστίχας στο εξωτερικό.
Πίνακας 8. Η εξέλιξη των πωλήσεων ανά κατηγορία προϊόντος και υπηρεσιών για την περίοδο 2005 – 9μηνο 2007 (Πηγή: www.ase.gr.)
	ΕΞΕΛΙΞΗ ΠΩΛΗΣΕΩΝ ΑΝΑ ΚΑΝΑΛΙ ΠΩΛΗΣΗΣ ΑΠΟ 2005 ΕΩΣ 9ΜΗΝΟ 2007

	ΚΑΝΑΛΙ ΠΩΛΗΣΗΣ 
	30/9/2007 ΠΩΛΗΣΕΙΣ (1) 
	30/9/2006 ΠΩΛΗΣΕΙΣ (2) 
	ΜΕΤΑΒΟΛΗ % (1 / 2) 
	2006 ΠΩΛΗΣΕΙΣ (3) 
	2005 ΠΩΛΗΣΕΙΣ (4) 
	ΜΕΤΑΒΟΛΗ % (3 / 4) 

	Franchise 
	117.036 
	95.259 
	22,86% 
	140.335 
	227.972 
	-38,44% 

	Αεροδρόμιο 
	268.413 
	304.529 
	-11,86% 
	420.380 
	383.935 
	9,49% 

	Φαρμακεία 
	139.416 
	-
	-
	6.826 
	2.765 
	146,86% 

	Εξαγωγές 
	133.267 
	73.644 
	80,96% 
	137.174 
	92.046 
	49,03% 

	Εμπόριο Μαστίχας 
	2.150.163 
	2.264.823 
	-5,06% 
	2.971.044 
	2.906.931 
	2,21% 

	Mastihashop 
	1.373.552 
	1.269.515 
	8,20% 
	1.659.681 
	1.271.012 
	30,58% 

	Υπηρεσίες 
	894.083 
	873 
	-
	428.429 
	208.111 
	105,87% 

	ΣΥΝΟΛΟ 
	5.075.930€ 
	4.008.643€ 
	26,62% 
	5.763.870€ 
	5.092.772€ 
	13,18% 


Πίνακας 9. Η εξέλιξη των πωλήσεων ανά κανάλι πώλησης για την περίοδο 2005 – 9μηνο 2007 (Πηγή: www.ase.gr.)
	ΕΞΕΛΙΞΗ ΠΩΛΗΣΕΩΝ ΑΝΑ ΔΡΑΣΤΗΡΙΟΤΗΤΑ

	Δραστηριότητα 
	2005 
	2006 
	2006 (9μηνο) 
	2007 (9μηνο) 

	Χονδρικές Πωλήσεις Εσωτερικού 
	3.521.603€ 
	3.538.586€ 
	2.664.661€ 
	2.675.028€ 

	Χονδρικές Πωλήσεις Εξωτερικού 
	92.046€ 
	137.174€ 
	73.644€ 
	133.267€ 

	Σύνολο Χονδρικών Πωλήσεων 
	3.613.649€ 
	3.675.760€ 
	2.738.255€ 
	2.808.295€ 

	Λιανικές Πωλήσεις 
	1.271.012€ 
	1.659.681€ 
	1.269.515€ 
	1.373.552€ 

	Πωλήσεις Υπηρεσιών 
	208.111€ 
	428.429€ 
	873€ 
	894.083€ 

	Κύκλος εργασιών 
	5.092.772€ 
	5.763.870€ 
	4.008.643€ 
	5.075.930€ 


Πίνακας 10. Η εξέλιξη των πωλήσεων ανά δραστηριότητα για την περίοδο 2005 – 9μηνο 2007 (Πηγή: www.ase.gr)

Στον επόμενο πίνακα παρουσιάζεται η εξέλιξη των πολήσεων χονδρικής ανα κανάλι διανομής για την περίοδο 2005 – 9μηνο 2007.
	ΕΞΕΛΙΞΗ ΧΟΝΔΡΙΚΩΝ ΠΩΛΗΣΕΩΝ ΑΝΑ ΚΑΝΑΛΙ ΔΙΑΝΟΜΗΣ

	ΚΑΝΑΛΙ ΠΩΛΗΣΗΣ

	ΧΟΝΔΡΙΚΕΣ ΠΩΛΗΣΕΙΣ

	2007 (9 μηνο) ΣΥΜ/ΧΗ ΣΤΟΝ ΤΖΙΡΟ

	
	2005
	2006
	2006 (9μηνο)
	2007 (9μηνο)
	

	FRANCHISE
	227.972
	140.335
	95.259
	117.036
	4,17%

	Αεροδρόμιο Ελ. Βενιζέλος
	383.935
	420.380
	304.529
	268.413
	9,56%

	Φαρμακεία
	2.765
	6.826
	-
	139.416
	4,96%

	Εξαγωγές
	92.046
	137.174
	73.644
	133.267
	4,75%

	Εμπόριο Μαστίχας
	2.906.931
	2.971.044
	2.264.823
	2.150.163
	76,56%

	ΣΥΝΟΛΟ
	3.613.649€
	3.675.760€
	2.738.256€
	2.808.295€
	100,00%


Πίνακας 11. Η εξέλιξη των χονδρικών πωλήσεων ανά κανάλι διανομής για την περίοδο 2005 – 9μηνο 2007 (Πηγή: www.ase.gr.)
Η μείωση των πωλήσεων στο κατάστημα που βρίσκεται στο Αεροδρόμιο Ελευθέριος Βενιζέλος, οφείλεται σε καθυστερημένες εκτελέσεις παραγγελιών και ελαχιστοποίηση του τηρούμενου αποθέματος στις εταιρείες Καταστήματα Αφορολογήτων Ειδών και Ελληνικές Διανομές. Αντιθέτως, η πορεία των πωλήσεων του συγκεκριμένου καταστήματος την τρέχουσα περίοδο είναι αυξητική. Η κατηγορία «Φαρμακεία» αφορά τα προϊόντα της σειράς mastihashoptherapy. Στην κατηγορία «Franchise» ανήκουν μόνο οι πωλήσεις προς τα 4 καταστήματα με καθεστώς δικαιόχρησης στην Ελλάδα ενώ οι αντίστοιχες πωλήσεις προς αυτά του εξωτερικού αποτυπώνονται στη κατηγορία «Εξαγωγές». Στην κατηγορία «Λοιπά» περιλαμβάνονται κυρίως οι πωλήσεις φυσικής μαστίχας και μαστιχέλαιου, απόρροια της σύμβασης της Εταιρείας με την Ε.Μ.Χ..
3.4.2.10. Υλοποιούμενες σημαντικές επενδύσεις

Ο πίνακας που ακολουθεί περιγράφει τις κατηγορίες επενδύσεων που η Εταιρεία έχει ήδη υλοποιήσει ή βρίσκονται στο τελικό στάδιο υλοποίησης τους, τον προϋπολογισμό και τα ποσά που αναλογούν στην Εταιρεία ως ιδία συμμετοχή.

	ΣΥΓΚΕΝΤΡΩΤΙΚΟΣ ΠΙΝΑΚΑΣ ΕΠΕΝΔΥΣΕΩΝ περιόδου 2005 – 2007

	ΚΑΤΗΓΟΡΙΑ ΕΠΕΝΔΥΣΗΣ
	ΠΡΟΫΠΟΛΟΓΙΣΘΕΝ ΚΟΣΤΟΣ
	ΙΔΙΑ ΣΥΜΜΕΤΟΧΗ

	1. Νέα καταστήματα 
	1.300.000 
	424.000 

	2.Παραγωγικές υποδομές 
	1.010.000 
	510.000 

	3. Βασική επικοινωνία 
	110.000 
	110.000 

	4. Νέα προϊόντα
	50.000
	50.000

	ΣΥΝΟΛΑ 
	2.470.000€
	1.094.000€


Πίνακας 12. Συγκεντρωτικός πίνακας επενδύσεων περιόδου 2005 – 2007 (Πηγή: www.ase.gr)
Κατά τη διάρκεια του 2006, η Εταιρεία προχώρησε στην κατασκευή εργοστασίου στη θέση Σελέπερος του Δήμου Ιωνίας Ν. Χίου σε έκταση που είχε στην κυριότητα της η Ένωση Μαστιχοπαραγωγών Χίου και την οποία εκμίσθωσε για 20 έτη στην Εταιρεία. Επί της έκτασης αυτής κατασκευάστηκε κτιριακό συγκρότημα για τη λειτουργία του εργοστασίου παραγωγής παραδοσιακών προϊόντων και προϊόντων μαστίχας.

Οι πραγματοποιηθείσες επενδύσεις της Εταιρείας οι οποίες αποτελούν την πρώτη φάση του επενδυτικού της σχεδίου, αφορούν κυρίως την Ελλάδα. Εξαίρεση αποτελούν τα δύο καταστήματα στο εξωτερικό (Κύπρου και Σαουδικής Αραβίας) στα οποία η συμμετοχή της Εταιρείας περιορίστηκε σε υπηρεσίες υποστήριξης, προετοιμασίας και μάρκετινγκ.

Η ανάπτυξη των επιχειρηματικών τομέων (business units) έχει πραγματοποιηθεί έως τώρα, μόνο στην ελληνική αγορά. Όμως, τόσο η σειρά mastihashoptherapy όσο και η σειρά cultura mediterra θα ακολουθήσουν την γεωγραφική προοπτική ανάπτυξης των καταστημάτων mastihashop στο εξωτερικό. Ειδικότερα, η σειρά mastihashoptherapy αναμένεται να τοποθετηθεί την επόμενη τριετία στα φαρμακεία 5 χωρών από την Εταιρεία Φαρμαγορά Α.Ε., αλλά και στη Σαουδική Αραβία και την Κύπρο από τους κατά τόπους συνεργάτες.

Οι επενδύσεις της Εταιρείας από την έναρξη λειτουργίας έως σήμερα, έχουν στηριχθεί σε δύο συγκεκριμένες χρηματοδοτήσεις:

1) Την αύξηση μετοχικού κεφαλαίου κατά €240.000 το έτος 2003 με έκδοση 24.000 νέων μετοχών, η οποία ακολουθήθηκε τον Ιούνιο του 2005 από την συμμετοχή του Zaitech Fund A.K.E.Σ. με την καταβολή ποσού €1.000.000.

2) Το Νοέμβριο του 2006 πραγματοποιήθηκε αύξηση μετοχικού κεφαλαίου συνολικού ποσού €1.595.580, στην οποία συμμετείχε το Zaitech Fund A.K.E.Σ. με την καταβολή ποσού €990.360, και ο όμιλος Τσάκου μέσω της Platona Enterprises με την καταβολή ποσού €605.220.

Συγκεκριμένα, όσον αφορά την επένδυση του εργοστασιακού συγκροτήματος, του οποίου το συνολικό κόστος κατασκευής ανήλθε περίπου στα €1.000.000 η επένδυση υπάχθηκε στον αναπτυξιακό νόμο ο οποίος αναγνώρισε επιλέξιμα έξοδα ύψους €735.865 με ποσοστό επιχορήγησης 54,9% δηλαδή ποσό επιχορήγησης €403.976.
Να αναφερθεί επίσης, ότι η Περιφέρεια Βορείου Αιγαίου ενέκρινε επιχορήγηση επενδυτικού σχεδίου της Εταιρείας για την προβολή και προώθηση της φυσικής μαστίχας και των προϊόντων της στις αγορές της Γαλλίας και της Κύπρου, με εγκεκριμένο προϋπολογισμό €212.500 και ποσοστό επιχορήγησης 50% δηλαδή €106.250.

Βασική προτεραιότητα της στρατηγικής της Εταιρείας για την περίοδο 2002 – 2007 υπήρξε η επιτεύξη αναγνωρισιμότητας (brand awareness) και η ανάπτυξη δικτύου καταστημάτων με σκοπό τη διαμόρφωση ευνοϊκών συνθηκών για τη μαστίχα και τα προϊόντα αυτής. Η Εταιρεία το διάστημα αυτό, πέτυχε τον αρχικό της στόχο ο οποίος ήταν η προώθηση της μαστίχας Χίου συνδέοντας το όνομα της με την ανανέωση της εικόνας του προϊόντος και την ισχυροποίηση της αξιοπιστίας της Ένωσης Μαστιχοπαραγωγών Χίου.

Από την ίδρυση της Εταιρείας, η αναγνωρισιμότητα του συγκεκριμένου προϊόντος έχει φθάσει σε υψηλά επίπεδα στην ελληνική αγορά ενώ τα καταστήματα mastihashop έχουν γίνει ευρέως αποδεκτά τόσο στην Ελλάδα όσο και στο εξωτερικό. Το ανωτέρω γεγονός καταδεικνύεται από τις πολλές διακρίσεις που έχει λάβει η Εταιρεία μέχρι σήμερα με κορυφαία την κατάταξη της Εταιρείας ως μία εκ των 15 καινοτόμων ελληνικών επιχειρήσεων για το έτος 2005.

3.4.2.11. Επενδυτικό σχέδιο περιόδου 2008 - 2011

Το επενδυτικό σχέδιο της περιόδου 2008 – 2011 περιλαμβάνει την ολοκλήρωση των παραγωγικών υποδομών της προηγούμενης περιόδου, την ανάπτυξη οργανωμένων χονδρικών πωλήσεων, την εντατικοποίηση της εκμετάλλευσης, την αξιολόγηση του υφιστάμενου δικτύου καταστημάτων στην Ελλάδα και κατά κύριο λόγο την ανάπτυξη καταστημάτων στο εξωτερικό.

Στην Ελλάδα εντός του 2008 και μέχρι το τέλος του πρώτου εξαμήνου του 2009 σχεδιάζεται να λειτουργήσουν ακόμα 4 εταιρικά καταστήματα στην Αττική είτε με το σήμα mastihashop είτε με το σήμα cultura mediterra.

Στην έναρξη της δεύτερης φάσης, εντός του 2008, θα αρχίσει η υλοποίηση συμπληρωματικών επενδύσεων στο υφιστάμενο εργοστάσιο με σκοπό την διεύρυνση της παραγωγικής βάσης. Ο προϋπολογισμός των συμπληρωματικών υποδομών, σε κτιριακό και μηχανολογικό εξοπλισμό, ανέρχεται σε €1.100.000 περίπου και με προβλεπόμενο έτος ολοκλήρωσης το 2009. Μέρος του νέου παραγωγικού εξοπλισμού αναμένεται να τεθεί σε λειτουργία εντός του 2008. Οι παραγωγικές υποδομές είναι η αυτοματοποίηση του υφιστάμενου εξοπλισμού, γραφεία και αποθήκες, κουζίνα επιδείξεων και ποτοποιεία, η παραγωγή παστελιού, η παραγωγή καραμέλας και το αγρόκτημα βιολογικών καλλιεργειών.
	ΧΡΗΜΑΤΟΔΟΤΗΣΗ ΕΠΕΝΔΥΣΕΩΝ

	ΚΑΤΗΓΟΡΙΑ ΕΠΕΝΔΥΣΗΣ 
	ΠΡΟΫΠΟΛ. 
	ΣΥΜ/ΧΗ ΕΤΑΙΡΕΙΑΣ* 
	ΕΠΙΔΟΤΗΣΗ 

	Νέα καταστήματα
	1.750.000
	1.750.000
	0

	Παραγωγικές υποδομές
	1.600.000
	1.050.000
	550.000

	Τυποποίηση εταιρικής

 ταυτότητας 
	145.000 
	145.000 
	0 

	Νέα προϊόντα 
	200.000 
	200.000 
	0 

	ΣΥΝΟΛΑ 
	3.695.000€ 
	3.145.000€ 
	550.000 €


* Η συμμετοχή της Εταιρείας αφορά είτε δανειακά κεφάλαια, είτε μέρος των αντληθέντων κεφαλαίων από την ΕΝ.Α.
Πίνακας 13. Ο προϋπολογισμός της χρηματοδότησης του επενδυτικού προγράμματος 2008 έως 2011 ανά κατηγορία επένδυσης. (Πηγή: www.ase.gr).
Οι δαπάνες για την τυποποίηση της εταιρικής ταυτότητας σχετίζονται με την ανάγκη όπως αυτή προκύπτει από την εικόνα των καταστημάτων, των συσκευασιών, των εταιρικών εντύπων και της επικοινωνιακής πολιτικής. Οι δαπάνες εκπαίδευσης προσωπικού αφορούν πρωτίστως την εμπέδωση των εταιρικών προθέσεων και πολιτικών και δευτερευόντως την εξοικείωση με τεχνικές πωλήσεων. 
Σχεδιάζεται επίσης η ανάπτυξη νέων προϊόντων, όλων των κατηγοριών, με ή χωρίς μαστίχα. Στην κατηγορία τρόφιμα η πλειοψηφία θα αφορά προϊόντα παραγωγής ενώ αντίθετα στην κατηγορία φαρμακευτικά/καλλυντικά η πλειοψηφία των νέων προϊόντων θα προκύπτει από συνεργασία με καταξιωμένους φορείς του κλάδο. Μέρος των νέων προϊόντων θα αποτελούν και τα βιολογικά προϊόντα, τα περισσότερα εκ των οποίων θα αποτελούν μεταποίηση των αγροτικών προϊόντων που θα παράγονται στο βιολογικά καλλιεργούμενο κτήμα που η Εταιρεία σκοπεύει να δημιουργήσει στην περιοχή των Μαστιχοχωρίων Χίου.

Εταιρική προτεραιότητα αποτελεί η εντατική εκμετάλλευση της αγοράς που δημιουργήθηκε με την ανάπτυξη οργανωμένων καναλιών διανομής, η προετοιμασία για τις αγορές του εξωτερικού, η βελτίωση της κερδοφορίας η οποία θα προκύψει από την παραγωγική δραστηριότητα αλλά και από την απόσυρση από δραστηριότητες που δεν θα καταφέρουν να επιφέρουν τα προϋπολογισμένα αποτελέσματα, η κεφαλαιοποίηση της αναγνωρισιμότητας που έχει δημιουργηθεί και η περαιτέρω εδραίωση της στην Ελληνική αγορά και η δημιουργία αναγνωρισιμότητας σε επιλεγμένες αγορές του εξωτερικού όπως ΗΠΑ, Μέση Ανατολή, Ιαπωνία και Γαλλία.

Με σκοπό την επίτευξη των παραπάνω στόχων το επενδυτικό πρόγραμμα της περιόδου 2008 – 2011, περιλαμβάνει τις παρακάτω συνδυασμένες δράσεις:

· Διεύρυνση παραγωγικής δραστηριότητας.

· Εντατικοποίηση της εκμετάλλευσης του υφιστάμενου δικτύου καταστημάτων.

· Δημιουργία αναγνωρίσιμων καταστημάτων (flag ship) σε επιλεγμένες αγορές του εξωτερικού με σκοπό την δημιουργία αναγνωρισιμότητας.

· Ανάπτυξη εξειδικευμένων καναλιών διανομής επιλεγμένων προϊόντων μαστίχας στην ελληνική αγορά.

· Προπαρασκευαστικές ενέργειες και δράσεις για την ανάπτυξη στο εξωτερικό.

Τα αναμενόμενα αποτελέσματα από την υλοποίηση του επενδυτικού προγράμματος είναι:

· Η αύξηση μεριδίων αγοράς στην Ελλάδα ανά τομέα δραστηριότητας.

· Η βελτίωση των περιθωρίων κέρδους.

· Η δημιουργία των προϋποθέσεων για ουσιαστική επέκταση στο εξωτερικό.

Το επενδυτικό πρόγραμμα της Εταιρείας πρόκειται να χρηματοδοτηθεί τόσο από την άντληση κεφαλαίων από την εισαγωγή της Εταιρείας στην ΕΝ.Α του Χ.Α. με δανειακά κεφάλαια στην περίπτωση που οι ανάγκες για την ολοκλήρωση του επενδυτικού προγράμματος δεν καλυφθούν από την αύξηση.

3.4.2.12. Οι προοπτικές

Οι σημαντικοί άξονες επέκτασης της Εταιρείας είναι: (α) η κεφαλαιοποίηση του εμπορικού σήματος mastihashop στην Ελλάδα, αλλά και η εδραίωση του στο εξωτερικό, (β) η ωρίμανση της εγχώριας αγοράς με την παρουσία προϊόντων σε ολοένα και περισσότερα σημεία πώλησης, μέσω της ανάπτυξης της σειράς προϊόντων mastihashoptherapy, καθώς και της σειράς προϊόντων cultura mediterra, (γ) η ανάπτυξη της εγχώριας αγοράς με την εισαγωγή νέων προϊόντων σε αυτή, και (δ) η επιτάχυνση του ρυθμού ανάπτυξης των εξαγωγών της.

Μακροπρόθεσμους στόχους της εταιρείας αποτελούν η αύξηση της συνεισφοράς των πωλήσεων εξωτερικού στο συνολικό κύκλο εργασιών, καθώς και η εισαγωγή της Mediterra A.E. στον κλάδο της παραγωγής βιολογικών προϊόντων (www.ase.gr).
3.4.3. Μastic-spa

Εικόνα 35. Το σήμα κατατεθέν των Mastic-spa (Πηγή: www.masticspa.com).

3.4.3.1. H ιστορία των Μastic-spa
Ο Γιάννης Σόδης μεγάλωσε από οικογένεια φαρμακοποιών με παράδοση στη φαρμακευτική επιστήμη από το 1875, χρονολογία στην οποία ανοίγεται το πρώτο φαρμακείο με την επωνυμία Σόδης στην Κωνσταντινούπολη. Το 1939 λειτουργεί νέο φαρμακείο και στην Αίγυπτο. Το 1955 αρχίζει ουσιαστικά η δραστηριότητα του ιδρυτή της συγκεκριμένης εταιρείας ανοίγοντας το φαρμακείο του στη Χίο. Ο Γιάννης Σόδης ασχολήθηκε με τα κοινά και εκλέχθηκε Βουλευτής, Δήμαρχος, Πρόεδρος του Φαρμακευτικού Συλλόγου Χίου και του Ναυτικού Ομίλου Χίου. Το μεγάλο του όμως πάθος ήταν η επιχειρηματικότητα και η έρευνα στην Κοσμετολογία. Το 1978 γίνεται ο αποκλειστικός εισαγωγέας Γαλλικών καλλυντικών και μετά από δυο χρόνια δημιουργεί ένα πρότυπο για την εποχή του και την περιοχή, εργαστήριο παραγωγής καλλυντικών, όπου παρασκεύαζε τα γαλλικά καλλυντικά. Ταυτόχρονα αρχίζει να εργάζεται πάνω στα Χιακά προϊόντα. Ιδιαίτερα ερευνά τη δράση της μαστίχας και τις δυνατότητες εφαρμογής της στην κοσμετολογία. Μάλιστα είχε δημιουργήσει πολλά διαφορετικά είδη προϊόντων χρησιμοποιώντας Μαστίχα, Μαστιχέλαιο και Μαστιχόνερο. Το μαστιχόνερο το έφτιαχνε αποστάζοντας ο ίδιος στο εργαστηριό του φύλλα μαστίχας. Μετά από χρόνια έρευνας και πειραμάτων το 1985 κυκλοφορεί το πρώτο προϊόν με μαστίχα που ήταν η ουλοθεραπευτικη οδοντόκρεμα Masticdent. Σχεδόν όλα τα σημερινά προϊόντα του καταστήματος έχουν σαν προδρόμους τους τις ερευνητικές προσπάθειες και τις πειραματικές εφαρμογές του Γιάννη Σόδη. Το 1992 απεβίωσε σε ηλικία 61 ετών, αφήνοντας πίσω του ανεκτίμητες ερευνητικές εργασίες (Φυλλάδιο mastic-spa).

3.4.3.2. Οι στόχοι της επιχείρησης

Τα mastic-spa δημιούργησαν μοναδικές σειρές ομορφιάς, εμπνεόμενοι από την παράδοση και τις μοναδικές φυσικές ιδιότητες της μαστίχας. Στόχος της εταιρείας είναι να διαφυλάξουν και να σεβαστούν τη μοναδικότητα που της Χιακής γης. Ήθελαν να δημιουργήσουν νέες φυσικές και μοναδικές λύσεις στους καταναλωτές, καθώς επίσης και να δημιουργήσουν νέους επιχειρηματίες που θα μπορούσαν να δημιουργήσουν το δικό τους κατάστημα Mastic-spa, το οποίο θα προωθεί στην αγορά τα αγνά καλλυντικά MASTIC.

3.4.3.3. Η Εταιρεία
Τα mastic-spa είναι ένα κατοχυρωμένο όνομα και σήμα αλλά και μια μοναδική πατέντα με δίπλωμα ευρεσιτεχνίας, που υπογράφει τα μοναδικά και αγνά καλλυντικά με φυσική μαστίχα και ανήκει στην εταιρεία Σόδης ΕΠΕ. Η εταιρεία δραστηριοποιείται από το 1978, έχοντας παράδοση 128 χρόνων, από το 1875. το 1978 αναλαμβάνει την αποκλειστική αντιπροσωπεία δυο γαλλικών οίκων καλλυντικών, ενώ το 1979 δημιουργεί το πρώτο καλλυντικό με μαστίχα την οδοντόκρεμα Masticdent. Παράλληλα ξεκινά έρευνα στα εργαστήρια της για εφαρμογές της μαστίχας, του μαστιχελαίου και βοτάνων σε όλες τις καλλυντικές εφαρμογές. Το 1998 ξεκίνησε ο σχεδιασμός των νέων σειρών καλλυντικών Mastic Spa και άρχισε να αναπτύσσεται το δίκτυο μέσα από το σύστημα franchising. H Σόδης ΕΠΕ δραστηριοποιείται ταυτόχρονα και στον κλάδο του εισαγωγικού εμπορίου. Τα προϊόντα Fido Dido είναι χαρακτηριστικό παράδειγμα προϊόντος, που προωθήθηκε από την εταιρεία με πολύ καλές πωλήσεις. Παράλληλα, συνεργάζεται με μεγάλες αλυσίδες super market, πολυεθνικές εταιρείες, εκδοτικούς οίκους κ.λ.π. Βασικό συστατικό των αγνών καλλυντικών με μαστίχα είναι η μαστίχα, το μαστιχέλαιο, αλλά και διάφοροι συνδυασμοί από βότανα και αγριολούλουδα, που τα περισσότερα συλλέγονται από τη χιώτικη φύση και από ιαματικές πηγές της Χίου. Για την οργάνωση και τη λειτουργία του franchising, συνεργάζονται με έμπειρους εξειδικευμένους επαγγελματίες, καθώς επίσης για την επικοινωνία και τη δημιουργία όλων των συσκευασιών και του λογότυπου των προϊόντων.
3.4.3.4. Τα καταστήματα

Λειτουργούν ήδη τρία ιδιόκτητα καταστήματα Mastic-spa στη Χίο, στην Αθήνα (Κολωνάκι), στη Θεσσαλονίκη και ένα ινστιτούτο αισθητικής με την ονομασία Boutique Day Spa στη Χίο. Με franchising λειτουργούν καταστήματα σε όλη σχεδόν την Ελλάδα (Αθήνα, Θεσσαλονίκη, Κοζάνη, Πτολεμαΐδα, Πύργος, Βόλος, Κόρινθος, Ηράκλειο, Ιωάννινα, Ρόδος, Πάρος, Λάρισα, Αλεξανδρούπολη, Καβάλα, Τρίκαλα, Χανιά) και στο εξωτερικό στην Κύπρο (Λευκωσία), στις ΗΠΑ (New York, Buffalo, Indianapolis), στον Καναδά, στην Φινλανδία και την Κορέα. Επίσης λειτουργούν stands με την ονομασία Mastic-Spa Corners σε αεροδρόμια (Χίου, Ελ. Βενιζέλος), φαρμακεία και καταστήματα καλλυντικών (Hondos Center κ.α.) σε όλη την Ελλάδα.
Βασικό κριτήριο για την ίδρυση του καταστήματος αποτελεί η εμπορικότητα της περιοχής, εξ αυτού επέλεξαν τις θέσεις εγκατάστασης των καταστημάτων σε στρατηγικά εμπορικά σημεία της κάθε περιοχής.
Αναφορικά με την τιμολογιακή πολιτική ισχύουν οι ίδιες τιμές σε όλα τα καταστήματα. Για τη διαφήμιση και την επικοινωνία, ο μακροχρόνιος σχεδιασμός προβάλλει τις προτάσεις των Mastic-spa. Τα κύρια μέσα προβολής που χρησιμοποιούνται μέχρι σήμερα είναι η τηλεόραση, ο περιοδικός τύπος, η δημοσιότητα και διάφορα αφιερώματα.

3.4.3.5. Η μέθοδος franchising της επιχείρησης

Τα οφέλη για τον κάθε δικαιούχο-μέλος (franchisee) της εταιρείας είναι τα παρακάτω:
· Χαμηλή επένδυση, με ταχύτατη απόσβεση

· Προϊόν που καλύπτει τα διαχρονικά θέματα της υγιεινής, της περιποίησης και της ομορφιάς.

· Μοναδικότητα του προϊόντος

· Προϊόν που αξιοποιεί την όλο αυξανόμενη τάση για αγνά φυσικά βιολογικά προϊόντα

· Εμπορικό όνομα και σήμα με μοναδικότητα

· Κατάστημα υψηλής αισθητικής

· Σχεδιασμός κατασκευής και λειτουργίας του καταστήματος

· Επικοινωνιακή και διαφημιστική υποστήριξη

· Εκπαίδευση από ειδικά στελέχη, όπως φαρμακοποιούς, αισθητικούς και συμβούλους επιχειρήσεων σχετικούς με τις πωλήσεις, το marketing και την οργάνωση του καταστήματος.

· Εγχειρίδιο λειτουργίας καταστήματος
Ωστόσο παρά τα οφέλη το κάθε μέλος έχει και ορισμένες υποχρεώσεις. Οι υποχρεώσεις αυτές είναι οι ακόλουθες:

· Τήρηση εμπορικής πολιτικής και φιλοσοφίας Mastic-spa
· Τήρηση κανόνων λειτουργίας franchising Mastic-spa
· Παρακολούθηση προγραμμάτων εκπαίδευσης-επιμόρφωσης

· Διαμόρφωση καταστήματος Mastic-spa
· Επικοινωνιακές ενέργειες σύμφωνα με την επικοινωνιακή πολιτική Mastic-spa.

Για την απόκτηση του δικαιώματος του franchising το δικαίωμα εισόδου είναι €15.000. Τα ετήσια δικαιώματα συμμετοχής στη διαφήμιση είναι 3% επί του ετήσιου τζίρου και ως αρχική παραγγελία καθορίζεται το ελάχιστο ποσό των €25.000 (www.masticspa.com).
Στα προηγούμενα έγινε ανάλυση των ενέργειων που γίνονται για την εμπορεία του προϊόντος και παρουσιάστηκαν οι φορείς που προωθούν τη μαστίχα σε παγκόσμιο επίπεδο. Ακολουθεί το τέταρτο και τελευταίο κεφάλαιο της εργασίας, στο οποίο γίνεται αναφορά στις έννοιες του μάρκετινγκ μάνατζμεντ στις οποίες βασίστηκε η Ε.Μ.Χ. για τη δημιουργία του πρώτου Mastiha Shop, γεγονός που αποτέλεσε ίσως τον κυριότερο σταθμό στην ραγδαία ανοδική πορεία που έχει πάρει η μαστίχα στην παγκόσμια αγορά. Επίσης γίνεται ανάλυση του Venture Capital (που έγινε αναφορά στο 3.4.2.2.) ώστε να γίνει πιο κατανοητή η έννοια του και να καταδειχθεί έτσι και η σημασία του στην πορεία ανάπτυξης της Mediterra Α.Ε.. Τέλος γίνεται αναφορά των προβλημάτων που αντιμετωπίζει όλο το δίκτυο παραγωγής, διαχείρισης και προώθησης της Μαστίχας Χίου και των προϊόντων της.
ΚΕΦΑΛΑΙΟ 4Ο
ΓΕΝΙΚΑ ΣΤΟΙΧΕΙΑ

4.1. Έννοιες του μάρκετινγκ μάνατζμεντ που εφαρμόζονται στη Μαστίχα Χίου
Μια επιχείρηση (και ειδικά ένας γεωργικός συνεταιρισμός) αναλαμβάνει μια σειρά από επιχειρηματικούς κινδύνους, σχετικούς με την απόφαση του να οργανώσει μια αλυσίδα καταστημάτων λιανικής πώλησης για την προώθηση των προϊόντων του. Υπάρχουν μια σειρά από ερωτήματα που πρέπει να απαντήσει:

· Πόσα χρήματα, χρόνο, ανθρώπινο δυναμικό πρέπει να επενδύσει για ένα τέτοιο εγχείρημα;

· Ποια κατηγορία πελατών αναμένει να προσεγγίσει;

· Η ανάπτυξη των καταστημάτων να είναι πολύ δυναμική ή με μικρά προσεκτικά βήματα;

· Να προχωρήσει με ιδιόκτητα καταστήματα ή με δικαιοχρησία (franchise);

· Να επιλέξει πολυσύχναστους και ακριβούς δρόμους;

· Ποιο ακριβώς θα πρέπει να είναι το μίγμα των προϊόντων;

· Τι ακριβώς είναι αυτό που θέλει να πετύχει;

· Ποιος είναι ο ευκολότερος, οικονομικότερος, γρηγορότερος, ασφαλέστερος δρόμος;

Η λήψη τέτοιων και πολλών άλλων αποφάσεων σημαίνει τον σχεδιασμό, την αξιολόγηση και τέλος την επιλογή των εναλλακτικών λύσεων που θεωρούνται οι καταλληλότερες για την επίλυση των προβλημάτων μια επιχείρησης και την επίτευξη των στόχων της. Η ποιότητα, η ακρίβεια και κυρίως η αποτελεσματικότητα αυτών των αποφάσεων είναι συνδεδεμένες με την διαθεσιμότητα και ποιότητα των πληροφοριών που υπάρχουν κατά την χρονική στιγμή που λαμβάνεται η απόφαση. Είναι λοιπόν απαραίτητο τα διοικητικά στελέχη να είναι σε θέση να κατανοούν αλλά και να αξιολογούν τη διαδικασία συλλογής πληροφοριών προτού προχωρήσουν στη λήψη των αποφάσεων τους.

Το κύριο έργο των στελεχών της επιχείρησης είναι να συνδυάσει με τον καλύτερο τρόπο τις βασικές μεταβλητές προϊόν, τιμή διανομή και προβολή-προώθηση (product, price, place, promotion), σε ένα αποτελεσματικό μίγμα marketing ώστε κάθε μεταβλητή να συμπληρώνει την άλλη. Το έργο αυτό θα απλοποιείτο σε μεγάλο βαθμό, εάν όλοι εκείνοι οι παράγοντες που επηρεάζουν τους καταναλωτές βρίσκονταν κάτω από τον πλήρη έλεγχο των στελεχών της επιχείρησης. Συνήθως όμως, οι παράγοντες εκείνοι που επηρεάζουν τη συμπεριφορά των καταναλωτών, βρίσκονται έξω από την δυνατότητα ελέγχου των στελεχών της επιχείρησης. Συνεπώς η συμπεριφορά των καταναλωτών αποδεικνύεται πολλές φορές [image: image45.png]LPLYNA AL OPAY

απρόβλεπτη. Στο επόμενο σχήμα παρουσιάζονται οι μεταβλητές του marketing management που επιδρούν στις αποφάσεις των καταναλωτών.

Διάγραμμα 6. Το μάρκετινγκ μάνατζμεντ (Πηγή: Σταθακόπουλος, 1997)
Φυσιολογικά οι πελάτες βρίσκονται στο κέντρο του σχήματος αφού αποτελούν το σημείο εστίασης για όλες τις δραστηριότητες της επιχείρησης. Η ικανοποίηση των αναγκών και επιθυμιών τους εξαρτάται σε μεγάλο βαθμό από την ελκυστικότητα του προσφερομένου μίγματος, αλλά και από εξωγενείς της επιχείρησης παράγοντες.

Στην περίπτωση μας, μπορούμε να φανταστούμε πόσο πολύ επηρεάζουν την συμπεριφορά του καταναλωτή προς προϊόντα φυσικά και παραδοσιακά (όπως η μαστίχα), οι κατά καιρό ανακοινώσεις με διατροφικά σκάνδαλα, μεταλλαγμένα τρόφιμα και ούτε το κάθε εξής. Κάθε φορά συμβαίνει κάτι που κάνει τους καταναλωτές να χάσουν την εμπιστοσύνη τους στα «βιομηχανοποιημένα» προϊόντα, η στροφή τους σε προϊόντα πιο φυσικά & παραδοσιακά είναι εντυπωσιακή.

Το βασικό λοιπόν πρόβλημα που έχει να αντιμετωπίσει μια επιχείρηση είναι η εύρεση του τρόπου παρακολούθησης των αναγκών της αγοράς και των καταναλωτών, αλλά και η πρόβλεψη των μελλοντικών αλλαγών στις συνήθειες τους.

Εδώ λοιπόν έρχεται ο ρόλος της έρευνας αγοράς στο να παράσχει τις αναγκαίες και χρήσιμες πληροφορίες στα στελέχη της επιχείρησης, ώστε να προβούν στην καλύτερη δυνατή λήψη των αποφάσεων. Βέβαια δεν είναι ο μόνος τρόπος η έρευνα αγοράς για την συγκέντρωση πληροφοριών και την λήψη αποφάσεων (Σταθακόπουλος 1997).

Ένας άλλος τρόπος είναι η Γνώμη ειδικών. Σε αυτήν την περίπτωση η παροχή πληροφοριών δίνεται από άτομα που διαθέτουν κάποια πείρα στην λήψη των εν λόγω αποφάσεων. Με αυτόν τον τρόπο μειώνουμε δραστικά τον χρόνο συλλογής των πληροφοριών.

Η Διαίσθηση είναι ένας ακόμα τρόπος, όταν δηλαδή οι αποφάσεις παίρνονται επειδή πιστεύεται ότι είναι οι σωστές (βασίζονται στο ένστικτο).

Η Εμπειρία πολλές φορές είναι χρήσιμη, όταν δηλαδή βασιζόμενοι σε πληροφορίες για καταστάσεις και προβλήματα του παρελθόντος, ανάλογης φύσεως, παίρνουμε αποφάσεις για τωρινά προβλήματα
Διάγραμμα 7. Οι 4 τρόποι λήψης αποφάσεων (Πηγή: Davis Duane & Cosenza, 1985)

Κάθε μία από τις τέσσερις αυτές μεθόδους παίζει σημαντικό ρόλο στη διαδικασία λήψης αποφάσεων. Η διαφορά ανάμεσα στην έρευνα αγοράς και στις υπόλοιπες τρεις μεθόδους, έγκειται στο γεγονός ότι η πρώτη χρησιμοποιεί έναν συστηματικό τρόπο συλλογής και συγκέντρωσης των δεδομένων (Davis Duane & Cosenza, 1985).

Με βάση όλα τα παραπάνω θα μπορούσαμε να πούμε ότι η δημιουργία του πρώτου Mastiha Shop βασίστηκε στην διαίσθηση και στην γνώμη ειδικών. Πράγματι από ένστικτο η Ε.Μ.Χ. αποφάσισε να τολμήσει την δημιουργία ενός καταστήματος μαστίχας και προϊόντων αυτής από όλο τον κόσμο. Προτού πάρει την τελική απόφαση όμως, συμβουλεύτηκε επισταμένως ειδικούς σε τέτοια θέματα Το πώς βλέπει ο κόσμος το κατάστημα, τι μαθαίνει από αυτό, ποια προϊόντα θεωρεί απαραίτητα και ποια όχι, πόσο πιθανόν είναι να επισκεφτεί ένα άλλο Mastiha Shop και με ποια συχνότητα, είναι πληροφορίες που η εταιρία πρέπει γνωρίζει. Έτσι οι υπεύθυνοι της εταιρίας θα μπορούν να χρησιμοποιούν τις πληροφορίες αυτές στο να αποφασίσουν για την πιθανή εξάπλωση της αλυσίδας και σε άλλα μέρη της Ελλάδας ή με βάση το επιχειρηματικό σχέδιο την παρουσία σε συγκεκριμένες χώρες του εξωτερικού.

4.2. Επιχειρηματικά Κεφάλαια (Venture Capital)
Μιας και ένα σημαντικό κομμάτι της ανάπτυξης της Mediterra A.E. οφείλεται στο Venture Capital της τράπεζας Αττικής (Attica Ventures) κρίνεται απαραίτητο να γίνει περαιτέρω ανάλυση του τι είναι και ποια η σημασία των επιχειρηματικών κεφαλαίων (venture capital).

Είναι λοιπόν μεσο-μακροπρόθεσμες επενδύσεις υψηλής απόδοσης και υψηλού κινδύνου με συμμετοχή στα ίδια κεφάλαια νέων ή ταχέως αναπτυσσόμενων μη εισηγμένων επιχειρήσεων. Εναλλακτικά, μπορούμε να ορίσουμε το venture capital ως έναν τρόπο χρηματοδότησης της ίδρυσης, ανάπτυξης ή εξαγοράς μιας εταιρείας, βάσει του οποίου ο επενδυτής αποκτά τμήμα του μετοχικού κεφαλαίου της εταιρείας ως αντάλλαγμα για την παροχή χρηματοδότησης. Η χρηματοδότηση venture capital πραγματοποιείται συνήθως μέσω αύξησης μετοχικού κεφαλαίου, κατά την οποία δε συμμετέχουν οι υφιστάμενοι μέτοχοι προκειμένου να συμμετάσχει η εταιρεία επιχειρηματικών κεφαλαίων. Ως επί το πλείστον, ο κύριος μέτοχος εξακολουθεί να διατηρεί τον έλεγχο της εταιρείας του μετά την επένδυση της εταιρείας venture capital.

Η χρηματοδότηση μέσω του θεσμού του venture capital έχει οδηγήσει σε εντυπωσιακή ανάπτυξη πολλές από τις επιχειρήσεις που την αξιοποίησαν. Τέτοιες περιπτώσεις στην Ελλάδα αποτελούν οι εταιρείες Goody's, Γερμανός και Chipita, ενώ στο εξωτερικό γνωστά παραδείγματα εταιρειών που χρηματοδοτήθηκαν με venture capital είναι οι Microsoft, Amazon.com και Yahoo!

Το venture capital αναπτύσσεται με υψηλούς ρυθμούς παγκοσμίως ενώ, σύμφωνα με αποτελέσματα ερευνών, οι εταιρείες που χρησιμοποιούν αυτή τη μορφή χρηματοδότησης αναπτύσσονται ταχύτερα από τους ανταγωνιστές τους (www.attica-ventures.gr).
4.3. Τα προβλήματα της Μαστίχας Χίου

Το κυριότερο πρόβλημα που αντιμετωπίζουν οι μαστιχοπαραγωγοί είναι εκείνο της ικανοποίησης της ζήτησης της αγοράς. Ήταν επόμενο η αγορά της μαστίχας ύστερα από την μεγάλη στροφή του ανθρώπου προς τα φυσικά αγαθά να αυξηθεί με αποτέλεσμα να μην επαρκεί η παραγόμενη σήμερα ποσότητα, με πιθανή αντικατάσταση από άλλες φυσικές ύλες αν υπάρχουν.

Ορισμένα από τα σημαντικά προβλήματα που αντιμετωπίζει σήμερα το προϊόν είναι τα εξής:
α. Η παραγωγή μαστίχας είναι φθίνουσα και δεν καλύπτει τις ανάγκες της αγοράς.
β. Η αρχική επεξεργασία (καθαρισμός) της φυσικής μαστίχας είναι παραδοσιακή με αποτέλεσμα την επιβάρυνση του τελικού προϊόντος με μεγάλο κόστος εργατικών.

γ. Η μαστιχοκαλλιέργεια εγκαταλείπεται γενικά γιατί δεν εξασφαλίζει ανεκτό βιοτικό επίπεδο.
δ. Οι πρόσφατες πυρκαγιές κατέστρεψαν το 25% των μαστιχόδενδρων.

ε. Η Χίος εγκαταλείπεται τόσο από τους ηλικιωμένους όσο και από τους νέους που βλέπουν ότι δεν μπορούν να στηρίξουν το μέλλον τους σε μία ασύμφορη καλλιέργεια.
στ. Η μοναδικότητα του προϊόντος σε παγκόσμιο επίπεδο δίνει την δυνατότητα στην Ε.Μ.Χ. να αυξάνει τις τιμές και να ισορροπεί την ζήτηση, παράλληλα όμως αυτή η μοναδικότητα δυσκολεύει την έρευνα όσον αφορά την μεταφορά τεχνολογίας και τεχνογνωσίας στην παραγωγική διαδικασία.

ζ. Η νοθεία, σε συνδυασμό (ή και χωριστά) με πλαστογράφηση συσκευασίας. Παρατηρείται κυρίως στα Ηνωμένα Αραβικά Εμιράτα, Συρία, Αίγυπτο, Πακιστάν Σαουδική Αραβία. Κουτιά όμοια, με τα σήματα της Ε.Μ.Χ., περιέχοντας «μαστίχα» ιρανική (κυρίως), που δεν έχει πλην της όψης τίποτα το κοινό με την μαστίχα Χίου.
η. Λαθραία εξαγωγή μαστίχας που παρατηρείται προς Τουρκία (μέσω Χίου-Σμύρνης και Έβρου), Κύπρο και Συρία. 

θ. Ανασυσκευασία και πώληση χύδην όπου αποσυνδέοντας το προϊόν με τα κουτιά και τα σήματα της Ε.Μ.Χ., αυξάνεται η πιθανότητα της νοθείας,

ι. Γραφειοκρατικές δυσκολίες που έχουν να κάνουν με την πολιτική βούληση τρίτων χωρών (Μέση Ανατολή) από δυτικές χώρες. Συχνά προκαλούνται σοβαρές έως και ανυπέρβλητες δυσκολίες, στο να μπορέσει κάποιος να κάνει εξαγωγή. 

ια. Δυσλειτουργίες τραπεζικού συστήματος (Καθυστέρηση εμβασμάτων κτλ.). Ενώ από Ευρώπη, Αμερική κτλ, τα εμβάσματα κάνουν 2-3 ημέρες, από χώρες της Μέσης Ανατολής μπορεί και να χρειαστούν άνω των 2-3 εβδομάδων. 

ιβ. Ενίσχυση ισοτιμίας ευρώ έναντι του δολαρίου. Η τιμή αγοράς της μαστίχας για όλες τις παραδοσιακές αγορές, έχει ανέβει σημαντικά εξαιτίας της αποδυνάμωσης του δολαρίου (www.minagric.gr).
ΣΥΜΠΕΡΑΣΜΑΤΑ-ΠΡΟΤΑΣΕΙΣ
Η Μαστίχα Χίου, το προϊόν του Μαστιχοφόρου Σχίνου, με το υπέροχο ιδιαίτερο άρωμα και τις πλούσιες ευεργετικές της ιδιότητες είναι γνωστή παγκοσμίως εδώ και αιώνες. Η διαχρονική της εκμετάλλευση επέφερε σημαντικά κέρδη στην Χίο και κατά συνέπεια και σε όλη την Ελλάδα. Όμως παρέμενε άγνωστη στο ευρύ καταναλωτικό κοινό μιας και η πιο γνωστή προσιτή μορφή της ήταν μόνο σαν τσίχλα. Πλέον όλος ο κόσμος γνωρίζει ότι η Μαστίχα Χίου μπορεί να υπάρξει σε αμέτρητα προϊόντα των καθημερινών μας αναγκών και αυτό έγινε γνωστό χάρις τα Mastihashop.
Σημαντικότατο στοιχείο που συντελεί στη διατήρηση της ποιότητας του προϊόντος αποτελεί η διατήρηση του παραδοσιακού τρόπου καλλιέργειας του Μαστιχοφόρου Σχίνου. Η «τέχνη» αυτή μαθαίνεται από γενιά σε γενιά μέσα στις οικογένειες που ασχολούνται με την καλλιέργεια. Αξίζει να αναφερθεί ότι κατά καιρούς δοκιμάζονται διάφοροι εναλλακτικοί μέθοδοι συλλογής με σκοπό την εξασφάλιση λιγότερων εργατικών όμως καμία από αυτές δεν έδωσε την επιθυμητή ποιότητα. Αυτό καταδεικνύει χαρακτηριστικά ότι είναι μείζονος σημασίας  η συνέχιση της καλλιέργειας με τον παραδοσιακό τρόπο.
Η  Ένωση Μαστιχοπαραγωγών Χίου είναι μια επιτυχημένη Δευτεροβάθμια Αγροτική Συνεταιριστική Οργάνωση που πραγματοποιεί αρκετές δραστηριότητες προς την κατεύθυνση της ανάδειξης και προώθησης της Μαστίχας. Με την ίδρυση των Mastihashop, που αποτελούν πλέον τον κύριο μοχλό προώθησης του προϊόντος παγκοσμίως, απέδειξε ότι δεν αποτελεί έναν απλό συνεταιρισμό αλλά μία οργανωμένη επιχείρηση που διαχειρίζεται σωστά τον «πολύτιμο θησαυρό» της Χιώτικης Γης. Δεν είναι τυχαίο ότι αυτή έχει την ευθύνη της διατήρησης του μονοπωλιακού χαρακτήρα του προϊόντος, την προστασία του από ξένα συμφέροντα και την προάσπιση και στήριξη των παραγωγών που αποτελούν τη βάση του επιχειρηματικού της οικοδομήματος. Η σημαντικότερη λοιπόν πτυχή για την διατήρηση του επαγγέλματος του μαστιχοπαραγωγού, αποτελεί η βελτίωση του εισοδήματος του. Η Ε.Μ.Χ. θα πρέπει να συντελέσει τα μέγιστα προς αυτήν την κατεύθυνση, ώστε η τιμή της μαστίχας να είναι ικανοποιητική. Γεγονός είναι ότι όσο η επιστημονική έρευνα αποδεικνύει τις ευεργετικές επιδράσεις της μαστίχας και προβάλλεται καλύτερα το προϊόν, τόσο η τιμή του αυξάνεται. Στην  περίπτωση δε καταστροφής της παραγωγής από πυρκαγιές, πρωτοβρόχια κτλ οι παραγωγοί θα πρέπει να λαμβάνουν ικανοποιητικότερη αποζημίωση ώστε να μπορούν να καλύψουν επαρκώς την οικονομική ζημία. Ιδιαίτερα σημαντική θα ήταν κάποια επιδότηση στους παραγωγούς είτε από την Ε.Ε. είτε από το κράτος και αυτό ταυτόχρονα θα αποτελούσε και ένα κίνητρο να συνεχίσουν οι νέοι τη μαστιχοκαλλιέργεια. Οι ανάγκες της σύγχρονης  κοινωνίας ωθούν πολλά από τα άτομα που ασχολούνται με την καλλιέργεια της μαστίχας να ασκούν δυο ή και τρία επαγγέλματα ταυτόχρονα. Μια από τις προσφερόμενες ευκαιρίες πολυαπασχόλησης θα μπορούσε να αποτελέσει η ανάπτυξη του αγροτουρισμού στην Χίο, ο οποίος αντιδιαστέλλεται από τον μαζικό τουρισμό και αποτελεί μοχλό τοπικής ανάπτυξης που θα μπορούσε να διατηρήσει σταθερή την εισροή τουριστών στο νησί, όχι μόνο το καλοκαίρι, αλλά και ολόκληρο το χρόνο. Αυτό θα μπορούσε να συμβάλλει στην βιώσιμη ανάπτυξη, όχι μόνο των μαστιχοχωρίων, αλλά και ολόκληρης της Χίου.
Η Mediterra A.E. που διαχειρίζεται τα καταστήματα Mastihashop, απλά αποτελεί την επιτομή της επιχειρηματικότητας. Έχει περιληφθεί στη λίστα των 10 πλέον καινοτόμων ελληνικών επιχειρήσεων δίπλα σε κολοσσούς όπως η Ιντρακόμ, η Vivartia κ.α.. Με την εισαγωγή της στην Εναλλακτική Αγορά του Χρηματιστηρίου Αθηνών ενίσχυσε ακόμα περισσότερο την ραγδαία ανάπτυξη της σε αγορές και προϊόντα. Από την ίδρυση της μέχρι σήμερα έχει καταφέρει να ανάγει την Μαστίχα σε ένα προϊόν παγκόσμια αναγνωρίσιμο. Με πάρα πολλές συνεργασίες με διάφορες εταιρείες τροφίμων, καλλυντικών κ.α. έχει δημιουργήσει μία πλούσια λίστα προϊόντων αξιόμαχων του ανταγωνισμού και που αντέχουν στις πιέσεις της απαιτητικής αγοράς. Οι προοπτικές για περαιτέρω ανάπτυξη είναι ευοίωνες και οι δυνατότητες που διαθέτει είναι τεράστιες. Ίσως και μία συνεργασία με κάποια ανταγωνιστική εταιρεία όπως τα Masticspa, στα οποία έγινε εκτενής αναφορά, θα μπορούσε να επιφέρει ακόμα μεγαλύτερη ώθηση και οικονομική ανάπτυξη και στις δύο εταιρείες.
Το τόλμημα της δημιουργίας του πρώτου Mastihashop από την Ε.Μ.Χ. και η μετέπειτα ανάπτυξη όλης της αλυσίδας μπορούν να αποτελέσουν παράδειγμα προς μίμηση και γνώμονα σωστής επιχειρηματικής λειτουργίας και για άλλους μελλοντικούς επιχειρηματίες.

ΚΑΤΑΛΟΓΟΣ ΣΥΝΤΟΜΟΓΡΑΦΙΩΝ

Α.Β.Ε.Ε.= Ανώνυμη Βιομηχανική και Εμπορική Εταιρεία
Α.Ε.= Ανώνυμη Εταιρεία
Α.Ε.Π.= Ακαθάριστο Εγχώριο Προϊόν

Α.Κ.Ε.Σ.= Αμοιβαίο Κεφάλαιο Επιχειρηματικών Συμμετοχών

Γ.Γ.Ε.Τ.= Γενική Γραμματεία Έρευνας και Τεχνολογίας
ΕΒΓΕ= Ελληνικά Βραβεία Γραφιστικής και Εικονογράφησης
Ε.Ε.= Ευρωπαϊκή Ένωση
ΕΘ.Ι.ΑΓ.Ε.= Εθνικό Ίδρυμα Αγροτικής Έρευνας
Ε.Μ.Χ.= Ένωση Μαστιχοπαραγωγών Χίου

ΕΝΑ= Τοπική Αναπτυξιακή Εταιρεία Χίου
ΕΝ.Α.= Εναλλακτική Αγορά (του Χρηματιστηρίου Αθηνών)
Ε.Π.Ε.= Εταιρεία Περιορισμένης Ευθύνης

ΕΠΕΤ= Επιχειρησιακό Πρόγραμμα Έρευνας και Τεχνολογίας
M.A.E.= Μητρώο Ανώνυμων Εταιρειών
Μ.Μ.Ε.= Μέσα Μαζικής Ενημέρωσης
Μ.Φ.Ι.= Μπενάκιο Φυτοπαθολογικό Ινστιτούτο

ΠΕΠ= Περιφερειακό Επιχειρησιακό Πρόγραμμα
Π.Ο.Π.= Προστατευόμενης Ονομασίας Προέλευσης

ΤΕΣΕΛΜΑ= Τηλεματικές Εφαρμογές στην Ελληνική Μαστίχα
Φ.Ε.Κ.= Φύλλα Εφημερίδας της Κυβερνήσεως
Χ.Α.= Χρηματιστήριο Αθηνών
CYP= Κυπριακή λίρα (νόμισμα)

HACCP= Hazard Analysis of Critical Control Points (Ανάλυση Επικινδυνότητας Κρίσιμων Σημείων Ελέγχου)
ISO= International Organization of Standardization (Διεθνής Oργανισμός Tυποποίησης)
LDL= Low-density lipoprotein («Κακή» Χοληστερίνη)

R&D= Research and Development (Έρευνα και Ανάπτυξη)
� EMBED CorelPhotoPaint.Image.7 \s ���





� EMBED CorelPhotoPaint.Image.7 \s ���











PAGE  
107

[image: image47.jpg]


[image: image48.jpg]ons v s o, ) [

0. OPMOUOTO. KO TOV TTOALTIGLLO
™6 arokucng Mscoyaon

"%,

B = " PR




_1128618069.bin

_1128323739.bin

